AGATHA CHRISTIE 


N sau M 


Capitolul I 

Tommy Beresford îşi scoase paltonul în holul 
apartamentului. Îl agăţă în cuier cu o oarecare grijă, 
prelungind operaţiunea. Pălăria îşi ocupă ordonat locul în 
cârligul următor. 

Îşi îndreptă umerii, îşi compuse un zâmbet hotărât şi intră în 
camera de zi unde soţia sa şedea tricotând un capişon din lână 
kaki, cu prelungire pentru gât şi umeri. 

Era primăvara anului 1940. 

Doamna Beresford îi aruncă o privire rapidă, apoi îşi 
continuă tricotatul într-un ritm furios. După câteva minute, 
întrebă: 

— Vreo ştire în ziarul de seară? 

— Ura, ura, vine bombardamentul aerian masiv! Lucrurile 
arată prost în Franţa. 

Tuppence spuse: 

— În momentul de faţă e o lume deprimantă. 

Urmă o pauză, apoi Tommy zise: 

— Ei bine, de ce nu întrebi? Nu-i nevoie să fii atât de 
afurisită şi plină de tact. 

— Ştiu, recunoscu Tuppence. Tactul conştient are ceva foarte 
enervant. Dar e drept că te enervează şi dacă întreb. Şi 
oricum, n-am nevoie să întreb. Îţi stă scris pe faţă. 

— Nu ştiam că arăt precum Sumbrul Desmond. 

— Nu, iubitule, spuse Tuppence. Ţi-ai abordat unul din cele 
mai fermecătoare zâmbete pe care le-am văzut vreodată. 

Tommy spuse cu un rânjet: 

— Nu, e chiar atât de rău? 


— Ba mai mult! Ei, hai, dă-i drumul. Nu e nimic de făcut? 

— Nimic. Nu mă vor în nici o calitate. Îţi spun, Tuppence, e 
destul de scârbos când un bărbat de patruzeci şi şase de ani e 
făcut să se simtă ca un bunic rablagit. Armata, Marina, 
Aviația, Ministerul de Externe, fiecare în parte şi toate laolaltă 
spun acelaşi lucru — sunt prea bătrân. „S-ar putea” să fiu 
solicitat mai târziu. 

Tuppence zise: 

— Ei bine, acelaşi lucru e valabil şi pentru mine. Nu vor 
persoane de vârsta mea ca infirmiere — nu, mulțumesc. Şi nici 
pentru altceva. Preferă o puştoaică zăpăcită care n-a văzut în 
viaţa ei o rană sau a sterilizat vreun bandaj, decât să mă ia pe 
mine care am lucrat trei ani, din 1915 până în 1918, în 
diverse posturi, de la o soră în secţia de chirurgie şi sala de 
operaţii, la şofer pe ambulanţă şi, în cele din urmă, şoferul 
unui general. În toate aceste posturi, o spun cu hotărâre, am 
fost foarte capabilă. Iar acum sunt o sărmană, care nu vrea să 
stea liniştită acasă şi să tricoteze aşa cum s-ar cuveni. 

Tommy spuse întunecat: 

— Războiul ăsta e iadul. 

— E destul de rău că e război, dar să nu ţi se permită şi ţie 
ceva, asta pune capac la toate. 

Tommy spuse consolator: 

— În fine, cel puţin Deborah are o slujbă. 

Mama lui Deborah zise: 

— Oh, ea e bine. Şi mă aştept să fie şi bună în ceea ce face. 
Şi totuşi, Tommy, eu cred că aş putea concura cu ea. 

Tommy rânji. 

— Ea n-ar fi de aceeaşi părere. 

— Fiicele pot fi foarte obositoare, spuse Tuppence. Mai ales 
când vor să fie foarte bune cu tine. 

Tommy murmură: 

— Felul în care tânărul Derek îmi face concesii e uneori greu 
de suportat. Acel „bătrânul tata, sărmanul!” i se citeşte în 
ochi. 

— De fapt, copiii noştri, cu toate că sunt absolut adorabili, 
sunt şi absolut înnebunitori. 


Dar la pomenirea celor doi gemeni, Derek şi Deborah, ochii 
ei erau foarte tandri. 

Tommy spuse îngândurat: 

— Presupun că întotdeauna e greu pentru oameni să-şi dea 
seama că înaintează în vârstă şi sunt daţi la o parte pentru că 
sunt depăşiţi de lucruri. 

Tuppence pufni de mânie, îşi azvârli pe spate capul brunet, şi 
ghemul de lână kaki din poală căzu pe podea rostogolindu-se. 

— Suntem noi depăşiţi de lucruri? Suntem? Sau doar din 
cauză că toată lumea insinuează întruna că suntem? Uneori 
simt că niciodată n-am fost de vreun folos. 

— Foarte probabil... 

— Poate că da. Dar, în tot cazul, cândva chiar ne-am simţit 
importanţi. lar acum încep să simt că toate acelea nu s-au 
întâmplat în realitate. S-au întâmplat, Tommy? E adevărat că 
odată ţi s-a dat în cap şi ai fost răpit de nişte agenţi germani? 
E adevărat că odată am urmărit un criminal periculos şi l-am 
prins? E adevărat că am salvat o fată şi am pus mâna pe nişte 
documente secrete, importante şi că, practic, mi s-au adus 
mulțumiri de către o ţară recunoscătoare? Noi! Tu şi eu! 
Dispreţuiţii, nedoriţii domnul şi doamna Beresford. 

— Linişteşte-te, iubito. Toate astea nu ajută la nimic. 

— În orice caz, spuse Tuppence suprimându-şi o lacrimă, 
sunt dezamăgită de domnul Carter al nostru. 

— Ne-a scris o scrisoare foarte drăguță. 

— N-a făcut nimic, nici măcar nu ne-a dat vreo speranţă. 

— Ei bine, în ziua de azi a ieşit din activitate. Ca şi noi. E 
foarte bătrân. Trăieşte în Scoţia şi pescuieşte. 

Tuppence zise visătoare: 

— Puteau să ne fi lăsat să facem ceva în spionaj. 

— Poate să n-am fi putut, spuse Tommy. Poate că azi n-am 
mai fi avut curaj. 

— Mira-m-aş, spuse Tuppence. Omul simte exact la fel. Dar 
poate că, după cum spuneai, când vine momentul hotărâtor... 
Oftă. Tare aş vrea să ne putem găsi o slujbă de vreun fel. E 
tare neplăcut când ai foarte mult timp să te gândeşti. 

Ochii ei poposiră o clipă pe fotografia unui bărbat foarte 


tânăr în uniformă de aviaţie, cu un zâmbet larg atât de 
caracteristic lui Tommy. 

Tommy zise: 

— Pentru un bărbat e şi mai rău. În definitiv, femeile pot să 
tricoteze... Şi să facă pachete şi să ajute la cantină. 

— Fac toate astea de douăzeci de ani. Nu sunt destul de 
bătrână ca să mă mulţumesc cu asta. Nu-s nici cal, nici măgar. 

Se auzi soneria. Tuppence se ridică. Apartamentul era mic. 

Deschise uşa şi se pomeni faţă în faţă cu un bărbat lat în 
umeri şi o mustață mare, blondă pe o faţă roşie şi veselă. 

Privirea lui o măsură rapid în timp ce întrebă cu un glas 
plăcut: 

— Sunteţi doamna Beresford? 

— Da. 

— Eu mă numesc Grant. Sunt un prieten de-al lordului 
Easthampton. Mi-a sugerat să trec pe la dumneavoastră şi 
soţul dumneavoastră. 

— Oh, ce drăguţ, intraţi, vă rog. 

Îl conduse în camera de zi. 

— Soţul meu, ăă... Căpitanul... 

— Domnul. 

— Domnul Grant. E prieten cu domnul Car... cu în lordul 
Easthampton. 

Vechiul nom de guerre al fostului şef al spionajului, „domnul 
Carter”, întotdeauna îi venea mai uşor pe buze decât titlul 
corespunzător al vechiului lor prieten. 

Timp de câteva minute cei trei discutară veseli. Grant era o 
persoană atrăgătoare, cu un fel de a fi degajat. 

La un moment dat Tuppence ieşi din cameră. Se întoarse 
peste câteva minute cu sherry şi pahare. 

După un răstimp, domnul Grant îi spuse lui Tommy: 

— Am auzit că eşti în căutarea unei slujbe, Beresford. 

În ochii lui Tommy apăru o luminiţă. 

— Da, într-adevăr. Doar nu vrei să spui... 

Grant râse şi clătină din cap. 

— Nimic de genul ăsta. Mă tem că asta trebuie lăsată 
tinerilor activi... Sau celor care lucrează de ani de zile în 


domeniul ăsta. Singurele lucruri pe care le pot propune sunt 
cam greoaie, din păcate. Muncă de birou. Completări de 
documente, îndosarierea lor în coperţi roşii şi arhivarea lor. 
Cam aşa ceva. 

Lui Tommy îi căzu falca. 

— Oh, înţeleg! 

Grant spuse încurajator: 

— E mai bine decât nimic. Oricum, treci pe la biroul meu 
într-o zi. Ministerul de necesităţi. Camera 22. Îţi vom da ceva. 

Sună telefonul. Tuppence ridică receptorul. 

— Alo... Da. Poftim? La capătul firului vorbea agitat un glas 
piţigăiat. Tuppence se schimbă la faţă. Când?... Oh, vai de 
mine... Bineînţeles, vin imediat. 

Puse receptorul în furcă şi îi zise lui Tommy: 

— Era Maureen... 

— Mă gândeam eu; i-am recunoscut glasul de aici. 

Tuppence explică pe nerăsuflate: 

— Îmi pare foarte rău, domnule Grant, dar trebuie să mă duc 
la această prietenă a mea. A căzut şi şi-a sucit glezna, şi e 
numai cu fetiţa ei acasă, aşa că trebuie să mă duc să aranjez 
lucrurile şi să găsesc pe cineva care să vină să aibă grijă de ea. 
Te rog să mă ierti. 

— Desigur, doamnă Beresford. Înţeleg foarte bine. 

Tuppence îi zâmbi, luă un palton care zăcea pe canapea, îl 
îmbrăcă şi plecă în grabă. Uşa apartamentului bubui. 

Tommy îi turnă musafirului său încă un pahar de sherry. 

— Nu pleca încă, spuse el. 

— Mulţumesc. Celălalt acceptă paharul. Sorbi în tăcere 
băutura, apoi spuse: Faptul că soţia dumitale a trebuit să plece 
este, într-un fel, o întâmplare, fericită. Vom economisi timp. 

Tommy îl privi lung. 

— Nu înţeleg, spuse el. 

— Vezi dumneata, Beresford, dacă veneai la mine la 
minister, eram împuternicit să-ţi fac o anumită propunere. 

Faţa pistruiată a lui Tommy se coloră uşor. 

— Vrei să spui... 

Grant dădu din cap. 


— Easthampton te-a propus pe dumneata, zise el. Ne-a spus 
că dumneata eşti omul potrivit. 

Tommy oftă adânc. 

— Povesteşte-mi, spuse el. 

— Treaba e strict confidențială, desigur. Nici măcar soţia 
dumitale nu trebuie să ştie. Înţelegi? 

— Prea bine, dacă aşa spui dumneata. Dar înainte am lucrat 
împreună. 

— Da, ştiu. Însă propunerea asta este numai pentru 
dumneata... 

— Înţeleg. În regulă. 

— La suprafaţă ţi se va oferi o slujbă, cum tocmai spuneam, 
muncă de birou, la o filială a ministerului din Scoţia, într-o 
zonă interzisă unde soţia dumitale nu te poate însoţi. În 
realitate, însă vei fi în cu totul alt loc. 

Tommy aşteptă. 

Grant spuse: 

— Ai citit în ziare despre Coloana a Cincea? Ştii, măcar în 
mare, ce implică denumirea asta. 

Tommy murmură: 

— Duşmanul din interior. 

— Exact. Războiul ăsta, Beresford, a pornit într-un spirit 
optimist. Oh, nu mă refer la oamenii care ştiau cu adevărat 
cum stăteau lucrurile. Noi am ştiut tot timpul cu ce ne 
confruntam - eficienta inamicului, forţa lui aeriană, hotărârea 
fermă, coordonarea maşinii lui de război bine gândită. Mă 
refer la oameni în general. Tipul bun la inimă, ameţit de idei 
democratice care crede ce vrea să creadă — că Germania se va 
sparge, că e în pragul revoluţiei, că armele ei de război sunt 
făcute din tinichea, şi că bărbaţii ei sunt atât de prost hrăniţi 
încât vor cădea din picioare dacă vor încerca să mărșăluiască 
— tot soiul de chestii din astea. Fi bine, războiul n-a mers aşa. 
A început şi a continuat şi mai prost. Oamenii sunt în regulă — 
oamenii de pe navele de luptă şi din avioane şi din 
adăposturile blindate. Dar a fost vorba de lipsă de pregătire şi 
conducere proastă — defectele calităţilor noastre, poate. Noi nu 
vrem război, nu ne-am gândit la el în mod serios, n-am ştiut să 


ne pregătim pentru el. Partea cea mai rea s-a terminat. Ne-am 
corectat greşelile, aducem încetul cu încetul oamenii potriviţi 
la locul potrivit. Începem să ducem războiul aşa cum trebuie 
dus, şi putem câştiga războiul, dar numai dacă nu îl pierdem 
mai întâi. lar pericolul de a-l pierde vine, nu din afară, nu din 
puterea bombardierelor Germaniei, nu din cotropirea ţărilor 
neutre de către ea şi noile puncte avantajoase de atac, ci din 
interior. Pericolul nostru este pericolul din Troia — calul de 
lemn aflat între zidurile noastre. Numeşte-l Coloana a Cincea, 
dacă vrei. Este aici, printre noi. Bărbaţi şi femei, unii din ei 
sus plasați, unii din ei obscuri, dar toţi crezând în mod sincer 
în ţelurile naziste şi crezul nazist şi dorind să înlocuiască 
libertatea ameţită şi nepăsătoare a instituţiilor noastre 
democratice cu acel crez rigid şi eficient. 

Grant se aplecă şi adăugă pe acelaşi ton plăcut, lipsit de 
emoție: 

— Iar noi nu ştim cine sunt ei... 

— Dar de bună seamă... 

Grant spuse cu o notă de nerăbdare: 

— Oh, putem încercui plevuşcă. Asta-i destul de uşor. Dar e 
vorba de ceilalţi. Ştim de ei. Ştim că există cel puţin doi care 
deţin funcţii înalte în amiralitate, că unul trebuie să facă parte 
din personalul generalului G., există trei sau mai mulţi în 
forţele aeriene, şi că doi, cel puţin, sunt membri ai serviciului 
de informaţii şi au acces la secretele cabinetului primului 
ministru. Ştim asta din felul în care s-au întâmplat lucrurile. 
Scurgerea de informaţii de la vârf ne arată asta. 

Tommy zise nedumerit şi neajutorat: 

— Dar la ce v-aş fi de folos eu? Eu nu-i cunosc pe niciunul 
din oamenii ăştia. 

— Exact. Dumneata nu-i cunoşti pe niciunul — iar ei nu te 
cunosc pe dumneata. Oamenii ăştia, cei sus-puşi, îi cunosc pe 
majoritatea alor noştri. Informaţiile nu le pot fi refuzate pur şi 
simplu. Am ajuns la capătul răbdării. M-am dus la 
Easthampton. El nu mai e acum în activitate, e bolnav, dar are 
cea mai bună minte din câte am întâlnit. El s-a gândit la 
dumneata. Au trecut peste douăzeci de ani de când ai lucrat 


pentru Departament. Nu se poate face absolut nici o legătură 
între el şi numele dumitale. Chipul dumitale nu e cunoscut. Ce 
zici, primeşti? 

Pe faţa lui Tommy apăru un rânjet plin de extaz. 

— Dacă primesc? Sigur că primesc. Deşi tot nu văd cum pot 
fi de folos. Eu sunt doar un amărât de amator. 

— Dragul meu Beresford, tocmai de statutul de amator e 
nevoie. Profesionistul este handicapat aici. Vei lua locul celui 
mai bun om pe care l-am avut. A murit martea trecută în 
spitalul St. Bridget. A fost călcat de un camion - a trăit câteva 
ore. Un caz de accident — dar n-a fost accident. 

Tommy spuse încetişor: 

— Înţeleg. 

Grant zise liniştit: 

— Şi de asta avem motive să credem că Farquhar era pe o 
pistă, că ajungea, în sfârşit, undeva. Moartea lui nu a fost un 
accident. Din nefericire, nu ştim mai nimic din ceea ce 
descoperise el. Farquhar a urmărit metodic pistă după pistă. 
Majoritatea din ele n-au dus nicăieri. 

Grant făcu o pauză, apoi continuă: 

— Farquhar a fost inconştient până cu câteva minute înainte 
de a muri. Atunci a încercat să spună ceva. Ce a spus a fost: N 
sau M. Song 1 Susie. 

— Asta nu pare să fie prea lămuritor, spuse Tommy. 

Grant zâmbi. 

— Un pic mai lămuritor decât ai crede. Vezi dumneata, N 
sau M este o expresie pe care noi am mai auzit-o. Ea se referă 
la doi dintre cei mai importanţi şi de încredere agenţi 
germani. Am dat de activitatea lor în alte ţări şi ştim câte ceva 
despre ei. Misiunea lor este să organizeze Coloana a Cincea în 
ţări străine şi să acţioneze ca ofiţeri de legătură între ţara 
respectivă şi Germania. Ştim că N e bărbat. M este femeie. Tot 
ce ştim despre ei este că sunt cei mai de încredere agenţi ai lui 
Hitler şi că într-un mesaj codificat pe care am reuşit să-l 
descifrăm pe la începutul războiului se afla această frază: 
Propun N sau M pentru Anglia. Puteri depline... 

— Înţeleg. Iar Farquhar... 


— După cum văd eu treaba, Farquhar trebuie că a dat de 
urma unuia din ei. Din nefericire, nu ştim care. Song Susie 
sună foarte criptic, dar Farqhuar nu avea un accent franțuzesc 
formidabil! În buzunarul lui se afla un bilet de întoarcere la 
Leahampton, ceea ce este sugestiv. Leahampton este pe coasta 
de sud — un fel de Bournemouth sau Torquay. O mulţime de 
hoteluri particulare şi case de oaspeţi sau pensiuni. Printre ele 
se află una numită Sans Souci... 

Tommy spuse: 

— Song Susie — Sans Souci. Înţeleg. 

— Serios? 

— Ideea este să mă duc acolo şi... Ei bine, să adulmec 
primprejur. 

— Asta e ideea. 

Tommy zâmbi din nou. 

— Un pic cam vag, nu-i aşa? Întrebă el. Nici măcar nu ştiu ce 
caut. 

— lar eu nu pot să-ţi spun. Totul e la latitudinea dumitale. 

Tommy oftă. Îşi îndreptă umerii. 

— Pot să fac o încercare. Dar nu sunt un tip prea deştept. 

— Te-ai descurcat frumuşel pe vremuri, aşa am auzit. 

— Oh, a fost vorba doar de noroc. 

— Tot de noroc avem şi noi nevoie. 

Tommy se gândi câteva clipe. Apoi spuse: 

— Cu privire la locul ăsta, Sans Souci... 

Grant ridică din umeri. 

— Totul ar putea să fie o aiureală. Nu pot să spun. S-ar putea 
ca Farquhar să se fi gândit la „Sora Susie coase cămăşi, pentru 
soldaţi”. Totul e chestie de ghiceală. 

— Şi Leahemton? 

— Un loc ca oricare altul. Sunt şiruri ca el. Doamne bătrâne, 
colonei bătrâni, fete bătrâne mai presus de orice bănuială, 
clienţi dubioşi, clienţi amatori de pescuit, un străin sau doi. 
De fapt, o amestecătură. 

— lar N sau M e printre ei? 

— Nu neapărat. Poate cineva care e în legătură cu N sau M. 
Dar e foarte probabil să fie chiar N sau M în persoană. E genul 


de casă nebătătoare la ochi, o pensiune la malul mării. 

— N-ai nici o idee dacă ce caut eu e un bărbat sau o femeie? 

Grant clătină din cap. 

Tommy spuse: 

— În fine, nu-mi rămâne decât să încerc. 

— Baftă la încercat, Beresford. Acum să trecem la detalii. 

Jumătate de oră mai târziu, când Tuppence năvăli gâfâind şi 
arzând de curiozitate, Tommy era singur, fluierând într-un 
fotoliu şi având pe faţă o expresie de îndoială. 

— E bine? Întrebă Tuppence aruncând în cele două cuvinte o 
infinitate de sentimente. 

Tommy răspunse cu un aer îndoit: 

— Păi, am căpătat un fel de slujbă. 

— Ce fel? 

Tommy făcu o strâmbătură. 

— Muncă de birou în sălbăticiile Scoției. Mare secret şi tot 
tacâmul, dar nu sună prea palpitant. 

— Amândoi, sau numai tu? 

— Numai eu, din păcate. 

— Naiba să te ia! Cum a putut domnul Carter al nostru să fie 
atât de meschin? 

— Îmi imaginez că în astfel de slujbe se face discriminare 
între sexe. Altfel ţi-ar fi prea greu să te concentrezi. 

— E vorba de codificare, sau de spargere de coduri? E ca 
munca lui Deborah? Ai grijă, Tommy, oamenii devin ciudaţi 
când fac asta şi nu pot dormi şi umblă toată noaptea mârâind 
şi repetând 978345286 sau ceva de genul ăsta şi în cele din 
urmă îi lasă nervii şi se duc la casa de nebuni. 

— Nu eu. 

Tuppence spuse pe un ton sumbru: 

— Mă aştept şi la tine s-o faci mai devreme sau mai târziu. 
Pot veni şi eu — nu să lucrez, ci doar ca soţie. Papuci în faţa 
focului şi o masă caldă la sfârşitul zilei? 

Tommy arătă stânjenit. 

— Îmi pare rău, bătrânico. Zău că îmi pare rău. Urăsc gândul 
de a te părăsi... 

— Dar consideri că trebuie să pleci, murmură Tuppence a 


aducere aminte. 

— La urma urmelor, poţi să tricotezi, să ştii, zise slab 
Tommy. 

— Să tricotez? Să tricotez?! 

Înhăţând capişonul de lână kaki îl aruncă pe podea. 

— Urăsc lâna kaki, şi lâna bleumarin şi lâna albastră. Mi-ar 
plăcea să tricotez ceva roşu aprins! 

Tommy se simţea foarte nefericit. Tuppence, totuşi, era o 
spartană şi îşi juca bine rolul, admițând de bună voie că 
bineînţeles că el trebuia să accepte slujba şi că, de fapt, ea nu 
avea nimic împotrivă. Adăugă că auzise că se căuta cineva 
care să frece podelele postului de prim-ajutor. Era posibil ca 
ea să fie găsită potrivită pentru a face asta. 

Tommy plecă la Aberdeen trei zile mai târziu. Tuppence îl 
conduse la gară. Avea ochii strălucitori şi clipi des în câteva 
rânduri, dar se menţinu hotărât veselă. 

Abia când trenul ieşi din gară şi Tommy văzu silueta micuță 
pornind în lungul peronului, el simţi un nod în gât. Război sau 
nu, simţea că o părăsea pe Tuppence... 

Se adună cu un efort. Ordinele erau ordine. 

Ajuns în Scoţia, a doua zi luă un tren spre Manchester. În a 
treia zi un tren îl lăsă în Leahampton. Aici se duse la 
principalul hotel, iar în ziua următoare făcu un tur al 
diverselor hoteluri particulare şi pensiuni, văzând camere şi 
punând întrebări privitoare la condiţiile unei şederi de lungă 
durată. 

Sans Souci era o vilă victoriană de un roşu închis, aşezată pe 
coama unui deal, cu o bună privelişte către mare de la 
ferestrele superioare. În hol mirosea slab a praf şi mâncare şi 
covorul era uzat, dar în comparaţie cu alte stabilimente, pe 
care Tommy le văzuse, impresia era net favorabilă. Stătu de 
vorbă cu proprietăreasa, doamna Perenna, în biroul ei, o 
cămăruţă dezordonată cu un birou mare acoperit de hârtii. 

Doamna Perenna arăta ea însăşi destul de neîngrijită, o 
femeie între două vârste cu un şomoiog de păr negru, 
cârlionţat şi nedomesticit, un machiaj vag aplicat şi un zâmbet 
hotărât care dezvăluia o mulţime de dinţi foarte albi. 


Tommy murmură ceva despre o verişoară în vârstă, 
domnişoara Meadowes, care stătuse la Sans Souci cu doi ani în 
urmă. Doamna Perenna şi-o amintea foarte bine pe 
domnişoara Meadowes — aşa o bătrână scumpă, poate nu chiar 
bătrână, foarte activă şi cu mult simţ al umorului. 

Tommy aprobă cu precauţie. Exista o domnişoară Meadowes 
adevărată, asta ştia, căci Departamentul era atent privitor la 
astfel de aspecte. 

Şi ce mai făcea draga domnişoară Meadowes? 

Tommy explică plin de tristeţe că domnişoara Meadowes nu 
mai era, iar doamna Perenna îşi clănţăni compătimitor dinţii 
şi îşi compuse o mimică îndurerată. 

Curând, vorbea din nou volubilă. Era sigură că avea tocmai 
cameră care avea să i se potrivească domnului Meadowes. O 
privelişte încântătoare a mării. Considera că domnul 
Meadowes avea mare dreptate că voia să scape de Londra. 
Foarte deprimantă în ziua de azi, aşa înţelesese, şi, desigur, 
după o aşa epidemie rea de gripă... 

Vorbind în continuare, doamna Perenna îl conduse pe 
Tommy la etaj şi îi arătă diverse dormitoare. Menţionă o sumă 
săptămânală. Tommy se arătă înspăimântat. Doamna Perenna 
preciză că preţurile crescuseră uluitor. Tommy explică faptul 
că, din nefericire, venitul lui scăzuse şi cu impozitele şi cu una 
şi cu alta... 

Doamna Perenna mârâi şi zise: 

— Războiul ăsta cumplit... 

Tommy aprobă şi spuse că, după părerea lui, tipul ăla, Hitler, 
ar trebui spânzurat. Un nebun, asta era, un nebun. 

Doamna Perenna fu de acord şi spuse că era greu cu rațiile şi 
cu dificultăţile pe care le întâmpinau măcelarii în obţinerea 
cărnii pe care o voiau, şi că în condiţiile astea era foarte greu 
să ţii o pensiune, dar cum domnul Meadowes era rudă cu 
domnişoara Meadowes, avea să-i facă o reducere de o 
jumătate de giunee. 

Atunci Tommy bătu în retragere cu promisiunea de a se mai 
gândi, iar doamna Perenna îl conduse până la poartă vorbind 
şi mai volubil şi manifestând o cochetărie pe care Tommy o 


găsi extrem de alarmantă. Era, recunoscu el, o femeie foarte 
frumoasă în felul ei. Se pomeni întrebându-se de ce 
naţionalitate era. De bună seamă nu întru totul englezească? 
Numele era spaniol sau portughez, dar el trăda naționalitatea 
soţului ei, nu a ei. Putea să fie irlandeză, se gândi el, deşi nu 
avea pic de accent. Dar asta ar fi explicat vitalitatea şi 
exuberanta. 

Până la urmă rămase stabilit ca domnul Meadowes să se 
mute a doua zi. 

Tommy sosi la ora şase. Doamna Perenna ieşi în hol să-l 
întâmpine, îi aruncă o serie de instrucţiuni privitoare la bagaje 
unei servitoare cu aspect aproape imbecil care se zgâia la 
Tommy cu gura căscată, şi apoi îl conduse în ceea ce numea 
ea cameră de pierdut vremea. 

— Întotdeauna îmi prezint oaspeţii unul altuia, spuse 
doamna Perenna zâmbind cu hotărâre la privirile bănuitoare 
aruncate de cinci persoane. Acesta este noul nostru sosit, 
domnul Meadowes — doamna O'Rourke. 

Un munte de femeie cu ochi ca de pasăre şi mustață îi zâmbi 
cu toată faţa. 

— Maiorul Bletchley. 

Maiorul Bletchley îl cântări din ochi pe Tommy şi înclină 
ţeapăn din cap. 

— Domnul von Deinim. 

Un bărbat tânăr, foarte ţeapăn, cu păr blond şi ochi albaştri 
se ridică şi se înclină. 

— Domnişoara Minton. 

O femeie în vârstă cu o grămadă de mărgele, care tricota cu 
lână kaki, zâmbi şi ciripi. 

— Şi doamna Blenkensop. 

Alt tricotat — un cap brunet şi neîngrijit care se ridică din 
contemplarea atentă a unui capişon de lână cu prelungire 
pentru gât şi umeri. 

Tommy îşi ţinu răsuflarea, camera se învârti cu el. 

Doamna Blenkensop! Tuppence. Era imposibil şi de necrezut 
- Tuppence tricota calmă în holul pensiunii Sans Sousi! 

Ochii ei îi întâlniră pe ai lui — ochi politicoşi, lipsiţi de 


interes, ochi de străină. 

Admiraţia lui crescu. 

Tuppence! 

Capitolul II 

Cum trecu Tommy prin acea seară nici el nu ştia. Nu 
îndrăzni să-şi lase ochii să se abată prea des în direcţia 
doamnei Blenkensop. La cină apărură alţi trei locatari ai 
pensiunii Sans Souci — un cuplu de vârstă medie, domnul şi 
doamna Cayley, şi o mamă tânără, doamna Sprot, care venise 
cu bebeluşul ei, o fetiţă, de la Londra şi era limpede că se 
plictisea de moarte de şederea ei forţată în Leahampton. Ea fu 
aşezată lângă Tommy şi, din când în când, îl fixa cu o pereche 
de ochi spălăciţi şi întreba cu un glas uşor adenoidal: „Nu 
credeţi că acum e cu adevărat foarte sigur? Toată lumea se 
întoarce, nu-i aşa?” 

Înainte ca Tommy să poată apuca să răspundă acestor 
întrebări candide, vecina lui de cealaltă parte, doamna cu 
ochii de pasăre, se băgă: 

— Ce spun eu este că nu trebuie să se rişte nimic cu copiii. 
Mica şi dulcea dumitale Betty. Nu ţi-ai iertat-o niciodată, şi 
ştii că Hitler a spus că bombardarea Angliei vine foarte 
curând... Şi se foloseşte un gen nou de gaz, parcă. 

Maiorul Bletchley i-o reteză tăios: 

— Se spun o mulţime de prostii despre gaz. Tipii nu-şi vor 
pierde timpul umblând cu gaz. Explozive puternice şi bombe 
incendiare. Aşa s-a făcut în Spania. 

Întreaga masă se lansă cu plăcere în discuţie. Glasul lui 
Tuppence, piţigăiat şi uşor naiv, interveni: 

— Fiul meu Douglas spune... 

„Douglas, ce să zic! Se gândi Tommy. Şi de ce Douglas, mă 
rog?” 

După cină, toată lumea se îndreptă spre holul de 
trândăveală, cum îl mai numea proprietăreasa. Tricotatul fu 
reluat şi Tommy se văzu nevoit să asculte o relatare lungă şi 
extrem de plictisitoare a experiențelor maiorului Bletchley la 
granița de nord-vest. 

Tânărul blond cu ochi albaştri strălucitori ieşi, executând o 


mică plecăciune în prag. 

Maiorul Bletchley îşi întrerupse povestirea şi-l înghionti în 
coaste pe Tommy. 

— Tipul ăsta, care tocmai a ieşit, e refugiat. A plecat din 
Germania cam cu o lună înainte de război. 

— E neamt? 

— Da. Nici măcar evreu. Tatăl lui a dat de bucluc pentru că 
a criticat regimul nazist. Doi din fraţii lui sunt în lagărele de 
concentrare de acolo. Tipul ăsta a plecat, tocmai la timp. 

În acea clipă Tommy fu luat în primire de domnul Cayley, 
care îi povesti pe larg despre sănătatea sa. Povestitorul era 
atât de absorbit de subiect încât se făcu vremea de culcare 
când Tommy reuşi să scape. 

În dimineaţa următoare Tommy se sculă devreme şi porni 
spre țărm. Merse în pas vioi către dig, coti şi o luă pe 
esplanadă când văzu o siluetă familiară venind din direcţia 
opusă. Tommy îşi scoase pălăria. 

— Bună dimineaţa, spuse el politicos. Ăă... Doamna 
Blenkensop, nu-i aşa? 

În jur nu se zărea nimeni. Tuppence răspunse: 

— Pentru tine, Dr. Livingstone. 

— Cum naiba ai ajuns aici, Tuppence? Murmură Tommy. E 
un miracol — absolut un miracol. 

— Nu e deloc un miracol — doar cap. 

— Capul tău, presupun? 

— Presupui bine. Tu şi încrezutul tău domn Grant. Sper că 
asta îi va da o lecţie. 

— Sigur ar trebui să-i dea. Hai, Tuppence, povesteşte-mi cum 
ai reuşit. Mor de curiozitate. 

A fost foarte simplu. În clipa în care Grant a vorbit de 
domnul Carter al nostru am ştiut despre ce e vorba. Am ştiut 
că nu putea fi doar o slujbă amărâtă într-un birou. Dar din 
purtarea lui am înţeles că eu nu aveam voie să particip la 
acţiune. Aşa că am găsit o soluţie. Când m-am dus să aduc 
sherry, m-am repezit, de fapt, până la familia Brown şi am 
sunat-o pe Maureen. I-am spus să mă sune şi ce să spună. A 
jucat magistral — s-a văicărit atât de tare încât ai putut s-o auzi 


şi tu. La rândul meu, mi:am jucat şi eu rolul, am mimat, 
consternarea, supărarea şi am luat-o din loc imediat ca o 
prietenă bună ce eram. Am trântit uşa de la intrare fără, însă, 
să ies, m-am strecurat în dormitor şi am deschis uşurel uşa de 
comunicare. 

— Şi ai auzit tot? 

— Tot, răspunse Tuppence încântată de sine. 

Tommy întrebă cu reproş: 

— Şi n-ai suflat un cuvânt? 

— Categoric nu. Doream să vă dau o lecţie ţie şi domnului 
Grant al tău. 

— Nu e chiar domnul Grant al meu, şi aş spune că i-ai dat o 
lecţie. 

— Domnul Carter nu m-ar fi putut trata cu atâta 
meschinărie. Nu cred că spionajul mai e ce era pe vremea 
noastră. 

Tommy spuse cu gravitate: 

— V-a atinge iar vechea lui strălucire acum că ne-am întors 
noi la el. Dar de ce Blenkensop? 

— De ce nu? 

— Pare un nume ciudat. 

— A fost primul care mi-a venit în minte, şi apoi e potrivit 
pentru lenjeria intimă. 

— Ce vrei să spui, Tuppence? 

— B, prostule. B de la Beresford. B de la Blenkensop. E 
brodat pe furourile mele. Patricia Blenkensop. Prudence 
Beresford. Tu de ce ai ales Meadowes? E un nume prostesc. 

— În primul rând, eu nu am brodat câte un B mare pe 
indispensabili. Şi apoi, nu eu l-am ales. Mi s-a spus să mă 
numesc Meadowes. Domnul Meadowes este un domn cu trecut 
respectabil, pe care l-am învăţat pe de rost. 

— Foarte drăguţ, spuse Tuppence. Eşti însurat sau eşti 
burlac? 

— Sunt văduv, răspunse Tommy cu demnitate. Soţia mea a 
murit acum zece ani în Singapore. 

— De ce în Singapore? 

— Cu toţii trebuie să murim undeva. Ce are Singapore? 


— Oh, nimic. Probabil că este cel mai potrivit loc pentru a 
muri. Şi eu sunt văduvă. 

— Unde a murit soţul tău? 

— Contează? Probabil într-un sanatoriu. Aş prefera să-mi 
închipui că a murit de ciroză la ficat. 

— Înţeleg. Un subiect dureros. Şi ce e cu fiul tău Douglas? 

— Douglas e în marină. 

— Aşa am auzit aseară. 

— Şi mai am doi fii. Raymond e în Air Force iar Cyril, cel 
mai Mic, e rezervist. 

— Şi dacă cineva îşi dă osteneala să-i verifice pe aceşti 
imaginari Blenkensop? 

— Ei nu sunt Blenkensop. Blenkensop a fost al doilea soţ al 
meu. Primul meu soţ se numea Hill. Sunt trei pagini cu Hill în 
cartea de telefon. N-ai putea să-i verifici pe toţi cei cu numele 
Hill. 

Tommy oftă. 

— Cu tine e vechea problemă, Tuppence. Vei exagera 
lucrurile. Doi soţi şi trei fii. E prea mult. Te vei contrazice 
când va fi vorba de detalii. 

— Ba n-am să mă contrazic. Îmi închipui că fii mei ar putea 
fi utili. Şi eu nu sunt la ordin, nu uita. Eu sunt liber 
profesionistă, ca să zic aşa. M-am băgat în treaba asta ca să 
mă distrez şi chiar am de gând să mă distrez. 

— Aşa se pare, spuse Tommy şi adăugă întunecat: După 
părerea mea, toată treaba e o farsă. 

— De ce spui asta? 

— Ei bine, tu eşti la Sans Sousi de mai mult timp decât mine. 
Poţi spune sincer că oare crezi vreunul din oamenii de aseară 
ar putea fi un agent inamic periculos? 

Tuppence răspunse gânditoare: 

— Chiar că pare un pic incredibil. Există tânărul, desigur. 

— Carl von Deinim. Poliţia îi verifică pe refugiaţi, nu-i aşa? 

— Aşa cred. Totuşi, s-ar putea reuşi. E un tânăr atrăgător, să 
ştii. 

— Asta însemnând că fetele îi vor spune nişte lucruri? Dar 
care fete? Pe aici nu găseşti fiice de generali sau amirali. Poate 


că iese la plimbare cu un comandant de companie al 
serviciului de control aerian. 

— Taci, Tommy. Ar trebui să luăm în serios treaba asta. 

— O iau în serios. Doar că simt că umblăm după cai verzi pe 
pereţi. 

Tuppence spuse serioasă: 

— E prea devreme de spus asta. În definitiv, în afacerea asta 
nimic nu o să fie bătător la ochi. Ce zici de doamna Perenna? 
— Da, spuse gânditor Tommy. O avem pe doamna Perena, 

recunosc, ea necesită ceva explicaţii. 

— Şi noi? Adică, noi cum o să cooperăm? 

— Nu trebuie să fim văzuţi prea mult împreună. 

— Nu, ar fi fatal să dăm de bănuit că ne cunoaştem mai bine 
decât părem. Ce vreau eu să hotărâm este atitudinea. Cred... 
Da, cred că urmărirea e cea mai bună cale. 

— Urmărirea? 

— Exact. Eu te urmăresc pe tine, mă ţin scai de tine, tu îţi 
dai toată silinţa să scapi dar, cavaler cum eşti, nu întotdeauna 
reuşeşti. Eu am avut doi soţi şi simt în căutarea celui de al 
treilea. Tu joci rolul văduvului vânat. Când şi când te prind 
undeva, într-o cafenea sau plimbându-te pe țărm. Toţi îşi vor 
da coate şi vor găsi treaba foarte amuzantă văzându-ne 
împreună, vor chicoti şi vor spune: „Uitaţi-vă la sărmanul 
Meadowes”. 

Tommy o apucă bine de braţ. 

— Uită-te în faţa ta, spuse el. 

Lângă colţul unui adăpost, un tânăr discuta cu o fată. 
Amândoi erau foarte serioşi, foarte absorbiți de cele ce 
spuneau. 

Tuppence spuse moale: 

— Carl von Deinim. Cine e fata, mă întreb? 

— Indiferent cine e, arată nemaipomenit de bine. 

Tuppence dădu din cap. Ochii ei poposiră gânditori pe faţa 
oacheşă şi pătimaşă, şi pe puloverul mulat care dezvăluia 
curbele siluetei fetei. Ea vorbea convingător, apăsat. Carl von 
Deinim o asculta. 

Tuppence murmură: 


— Cred că acum trebuie să ne despărţim. 

— Corect, aprobă Tommy şi, întorcându-se o luă în direcţia 
opusă. 

La capătul promenadei se întâlni cu maiorul Bletchley. 
Acesta îl privi bănuitor, apoi mormăi: 

— Bună dimineaţa. 

— Bună dimineaţa. 

— Văd că eşti ca mine, te scoli devreme, observă Bletchley. 

— Am prins obiceiul ăsta în Est. Sigur, asta a fost acum mulţi 
ani, dar încă mă trezesc devreme. 

— Şi e foarte bine, spuse cu aprobare maiorul Bletchley. 
Doamne, tipii ăştia tineri din ziua de azi îmi fac greață. Băi 
fierbinţi, coboară la micul dejun la ora zece sau mai târziu. 
Nu-i de mirare că nemţii ne-au luat-o înainte. N-avem vână. O 
gloată de căţeluşi pufoşi. Oricum, armata nu mai este ce era. 
Soldaţii noştri sunt înveliţi la culcare şi li se pun în pat sticle 
cu apă fierbinte. Puh! Îmi fac greață! 

Tommy clătină din cap melancolic şi, astfel încurajat, 
maiorul Bletchley continuă: 

— Disciplină, de asta e nevoie. Disciplină. Cum o să câştigăm 
războiul fără disciplină? Ştii, domnule, unii din tipii ăştia vin 
la paradă în pantaloni largi; aşa mi s-a spus. Nu ne putem 
aştepta să câştigăm un război în felul ăsta. Pantaloni largi! 
Dumnezeule! 

Domnul Meadowes se hazardă să spună că lucrurile nu mai 
erau ca odinioară. 

— De vină e numai democraţia asta, spuse mohorât maiorul 
Bletchley. Poţi exagera orice. După părerea mea, se 
exagerează cu democraţia. Ofițerii se amestecă cu soldaţii, 
mănâncă laolaltă în restaurante... Puf! soldaţilor nu le place 
asta. Trupele ştiu ce se cuvine şi ce nu. 

— Desigur, zise domnul Meadowes. Eu unul nu mă pricep cu 
adevărat la probleme de armată... 

Maiorul îl întrerupse, aruncând o privire rapidă în jur. 

— Ai luptat în ultimul război? 

— Oh, da. 

— Mă gândeam eu. Se vede că ai fost instruit. După umeri. 


În ce regiment? 

— Regimentul cinci, Carfeshires, răspunse Tommy ţinând 
minte trecutul militar al lui Meadowes. 

— Ah, da, Salonic! 

— Da. 

— Eu am fost în Mesopotamia. 

Bletcheley se lansă în amintiri. Tommy ascultă politicos. 
Bletchley încheie furios: 

— Şi mai vor să mă folosească acum? Nu, nu mai vor. Sunt 
prea bătrân. I-aş putea învăţa pe unii din ţâncii ăştia câte ceva 
despre război. 

Tommy încercă să schimbe subiectul... 

— Ştii ceva despre această doamnă... Blenkensop, parcă? 

— Da, Blenkensop. Nu arată rău, un pic cam bătrâioară, şi 
vorbeşte cam mult. O femeie de treabă, dar prostuţă. Nu, n-o 
cunosc. E doar de două zile la Sans Souci. De ce întrebi? 

— S-a întâmplat s-o întâlnesc puţin mai înainte. Mă întrebam 
dacă întotdeauna iese atât de devreme. 

— Nu ştiu. De regulă femeile nu se dau în vânt după 
plimbări înainte de micul dejun, slavă Domnului. 

— Amin, spuse Tommy şi continuă: Eu nu prea mă pricep să 
întreţin conversații politicoase înainte de micul dejun. Sper că 
n-am fost necioplit cu femeia, dar voiam să-mi fac plimbarea 
zilnică. 

Maiorul Bletchley manifestă o simpatie bruscă. 

— Sunt de partea dumitale, Meadowes. Te înţeleg, femeile 
sunt foarte bune la locul lor, dar nu înainte de micul dejun. 
Chicoti. Mai bine ai grijă, bătrâne. E văduvă, să ştii. 

— Serios? 

Maiorul îl înghionti în coaste. 

— Noi ştim cum sunt văduvele. A îngropat doi bărbaţi şi, 
după părerea mea, e în căutarea numărului trei. Cască bine 
ochii, Meadowes. Fii atent. Ăsta e sfatul meu. 

Extrem de bine dispus, maiorul Bletchley făcu stânga 
împrejur şi porni înapoi spre Sans Souci pentru micul dejun. 

Între timp, Tuppence îşi continuase plimbarea pe esplanadă, 
trecând foarte aproape de adăpost şi de cei doi tineri care 


discutau acolo. În trecere, prinse câteva vorbe. Cea care 
vorbea era fata. 

— Dar trebuie să fii atent, Carl. Cea mai mică bănuială... 
Tuppence nu mai auzi şi restul. Cuvinte sugestive? Da, dar 
puteau fi interpretate în fel şi chip, absolut inofensiv. Discret, 
se întoarse şi trecu iar pe lângă cei doi. Din nou îi ajunseră la 

ureche câteva vorbe. 

— Englezi aroganti şi detestabili... 

Sprâncenele doamnei Blenkesop se înălţară uşor. 

Carl von Deinim era un refugiat din cauza persecuției 
naziste, iar Anglia îi acordase azil şi adăpost. Nu era nici 
înţelept, nici cuviincios să asculte şi să încuviinţeze asemenea 
vorbe. 

Tuppence se întoarse iar. Dar de data asta, înainte să ajungă 
la adăpost, cei doi se despărţiră brusc. Fata traversă drumul 
îndepărtându-se de țărm, Carl von Deinim veni în direcţia lui 
Tuppence. 

Dacă ea nu s-ar fi oprit, poate că el n-ar fi recunoscut-o. În 
faţa ezitării ei, îşi lipi rapid călcâiele şi se înclină. 

Tuppence ciripi: 

— Bună dimineaţa, domnule von Deinim. E o dimineaţă 
încântătoare. 

— Da. Vremea e grozavă. 

— Asta m-a ispitit. Nu ies des înainte de micul dejun. Dar 
într-o aşa dimineaţă... Şi cum n-am dormit prea bine... Am 
descoperit că de multe ori nu dormi bine într-un loc străin. Îţi 
ia o zi sau două să te acomodezi. 

— Da, fără îndoială că aşa e. 

— Şi mica plimbare de acum mi-a făcut poftă de mâncare. 

— Vă întoarceţi acum la Sans Souci? Dacă îmi permiteti, vă 
însoțesc. 

Porni grav alături de ea. 

Tuppence întrebă: 

— Şi dumneata ieşi ca să capeţi poftă de mâncare? 

El clătină cu gravitate din cap. 

— Nu. Mi-am luat deja micul dejun. Sunt în drum spre 
muncă. 


— Muncă? 

— Sunt cercetător chimist. 

„Deci asta eşti” se gândi Tuppence, uitându-se pe furiş la el. 

Carl von Deinim continuă cu glas rigid: 

— Am venit în ţara asta ca să scap de persecuția nazistă. 
Aveam foarte puţini bani şi nici un prieten. Acum fac o muncă 
utilă la care mă pricep. 

Se uita drept în faţa lui. Tuppence era conştient de faptul că 
un sentiment puternic îl anima, fără a fi, însă vizibil. 

Murmură vag: 

— Da, înțeleg. E foarte lăudabil. 

Carl von Deinim spuse: 

— Cei doi fraţi ai mei sunt în lagăre de concentrare. Tata a 
murit într-un lagăr. Mama a murit de durere şi teamă. 

Tuppence se gândi: „Spune asta de parcă ar fi învăţat-o pe 
dinafară”. 

Din nou se uită pe furiş la el. El continuă să privească drept 
în faţă, cu chipul impasibil. 

Câteva minute merseră în tăcere. Doi bărbaţi trecură pe 
lângă ei. Unul din aceştia aruncă o privire rapidă spre Carl. 
Tuppence îl auzi spunându-i tovarăşului său. 

— Pun pariu că tipul ăsta e neamţ. 

Tuppence văzu cum obrajii lui Carl von Deinim se colorară. 

Brusc, el îşi pierdu controlul. Valul acela de emoție ascunsă 
ieşi la suprafaţă. Se bâlbâi. 

— Aţi auzit... Aţi auzit... Asta se spune... Eu... 

Tuppence redeveni dintr-o dată adevărata fiinţă care era. 
Rosti cu glas vioi şi convingător. 

— Dragul meu băiat, nu fi tâmpit. Nu le poţi avea pe 
amândouă. 

El întoarse capul şi o privi lung. 

— Ce vreţi să spuneţi? 

— Eşti refugiat. Trebuie să accepţi şi binele şi răul. Trăieşti, 
ăsta e lucrul principal. Trăieşti şi eşti liber. Cât despre celălalt 
— dă-ţi seama că e inevitabil. Ţara asta e în război. Dumneata 
eşti neamţ. Zâmbi subit. Nu te aştepta ca un simplu om de pe 
stradă să facă deosebirea între nemţii buni şi nemţii răi, dacă 


pot să mă exprim aşa. 

El continuă să se uite la ea. Ochii lui, atât de albaştri, erau 
pătrunzători. Apoi, dintr-o dată, zâmbi şi zise: 

— Despre pieile roşii se spunea, nu-i aşa, că un indian bun 
era un indian mort. Râse. Ca să fiu un bun german trebuie să 
fiu la timp la lucru. Vă rog să mă scuzaţi. Bună dimineaţa. 

Iarăşi acea plecăciune ţeapănă. Tuppence se uită după el. Îşi 
spuse: „Doamnă Blenkensop, ai avut o scăpare atunci. Fii 
foarte atentă pe viitor. Şi acum spre Sans Souci, la micul 
dejun”. 

Uşa hotelului de la Sans Souci era deschisă. Înăuntru, 
doamna Perenna purta o conversaţie viguroasă cu cineva. 

— Şi să-i spui ce cred despre ultimul lot de margarină. Şunca 
s-o iei de la Quillers, ultima dată era cu două pence mai 
ieftină acolo, şi ai grijă cu varza... Se întrerupse la intrarea lui 
Tuppence. Oh, bună dimineaţa, doamnă Blenkensop, sunteţi 
matinală. N-aţi luat încă micul dejun. Totul e pregătit în 
sufragerie. Adăugă, arătând spre însoţitoarea ei: Fiica mea 
Sheila. N-aţi cunoscut-o. A fost plecată şi a venit acasă abia 
azi noapte. 

Tuppence se uită cu interes la chipul însufleţit şi frumos. Nu 
mai era plin de energie tragică, acum era plictisit şi ostil. 
„Fiica mea Sheila”. Sheila Perenna. 

Tuppence îngână câteva vorbe plăcute şi se duse în 
sufragerie. Trei persoane luau micul dejun — doamna Sprot şi 
fetiţa ei, şi masiva doamnă O”Rourke. Tuppence spuse „Bună 
dimineaţa”, iar doamna O'Rourke răspunse cu un zdravăn 
„Mulţumesc, la fel”, care înăbuşi salutul mai anemic al 
doamnei Sprot. 

Bătrâna se uită la Tuppence cu un gen de interes devorator. 
Spuse: 

— E bine să faci o plimbare înainte de micul dejun, îţi face 
poftă de mâncare. 

Doamna Sprot îi zise odraslei ei: 

— Pâine şi lapte delicioase, iubito, şi se aventură să 
introducă o lingură plină în gura domnişoarei Betty Sprot. 

Aceasta evită cu isteţime tentativa printr-o mişcare bruscă 


din cap şi continuă să se uite cu ochi mari şi rotunzi la 
Tuppence. 

Arătă spre nou venita cu un deget murdar de lapte, îi zâmbi 
ameţitor şi gânguri: 

— Ga-ga-ba-ba... 

— Vă place! Strigă doamna Sprot zâmbindu-i cu toată faţa 
lui Tuppence. Uneori este foarte timidă cu străinii. 

— Ba-ba, spuse Betty Sprot. Ah puuh ah bag, adăugă ea 
apăsat. 

— Şi ce vrea ea să spună prin asta? Întrebă cu interes 
doamna O'Rourke. 

— Încă nu vorbeşte foarte clar, mărturisi doamna Sprot. Abia 
a împlinit doi ani, să ştiţi. Mă tem că majoritatea din ce spune 
sunt prostii. Totuşi, ştie să spună „Mama”, nu-i aşa, iubito? 

Betty se uită gânditoare la mama ei şi rosti cu un aer de 
finalitate: 

— Cioc pui-pui. 

— Ăsta a limbajul pe care îl au îngeraşii, la vârsta asta, 
bubui doamna O'Rourke. Betty, iubito, acum spune „Mama”. 

Betty se uită cu asprime la doamna O’Rourke, se încruntă şi 
rosti foarte accentuat: 

— Nazit... 

— Uite că-şi dă toată silinţa! E o fetiţă dulce şi fermecătoare. 

Doamna O’Rourke se ridică, îi zâmbi într-o manieră feroce 
lui Betty şi ieşi greoaie din cameră. 

— Ga, ga, ga, gânguri Betty cu supremă satisfacţie şi bătu cu 
o lingură în masă. 

Tuppence întrebă zâmbind: 

— Ce înseamnă, de fapt, Na-zit? 

Doamna Sprot se îmbujoră. 

— Ştiţi, asta spune Betty când nu-i place cineva sau ceva. 

— Bănuiam eu, spuse Tuppence. 

Ambele femei râseră. 

Doamna Sprot zise: 

— Doamna O'Rourke vrea să fie amabilă, dar e cam 
alarmantă cu vocea aia profundă a ei şi mărgelele şi... Şi tot. 

Cu capul într-o parte, Betty îi chiui lui Tuppence. 


— A prins drag de dumneavoastră, doamnă Blenkensop, 
spuse doamna Sprot. 

Tuppence avu impresia că în glasul ei se simţea o uşoară 
gelozie. Tuppence se grăbi să îndrepte lucrurile. 

— Copiilor întotdeauna le place un chip nou, nu-i aşa? 

Uşa se deschise şi intrară maiorul Bletchley şi Tommy. 
Tuppence deveni ca un arc. 

— Ah, domnule Meadowes! Strigă ea. Te-am bătut. Am 
trecut prima linia de sosire. Dar ţi-am lăsat şi dumitale puţină 
mâncare. 

Arătă cu un gest foarte slab locul de lângă ea. Tommy, 
murmurând vag: „Oh... ÄÄ... Mulţumesc”, se aşeză la celălalt 
capăt al mesei. 

Betty Sprot spuse „Putci!” împroşcându-l cu lapte pe maiorul 
Bletchley, a cărei faţă luă brusc o expresie încurcată dar 
încântată. 

— Şi ce face mica domnişoară Cucu-Bau în dimineaţa asta? 
Întrebă el prosteşte. Cucu-Bau! Adăugă el mimând jocul cu 
ajutorul unui ziar. 

Betty ţipă de încântare. 

Tuppence se simţi cuprinsă de îndoieli serioase. 

„Trebuie să fie vreo greşeală, îşi zise ea. Nu se poate să se 
petreacă ceva aici. Pur şi simplu nu se poate!” 

Să consideri Sans Souci un cartier al Coloanei a Cincea aveai 
nevoie de înzestrarea mentală a Reginei Albe din Alice. 

Capitolul III 

Pe terasa acoperită de afară, domnişoara Minton tricota. 

Domnişoara Minton era slabă şi colţuroasă, cu un gât subţire 
şi aţos. Purta pulovere de culoarea cerului şi lanţuri sau 
şiraguri de mărgele. Fustele ei erau din tweed şi atârnau 
deprimant la spate. O salută cu vioiciune pe Tuppence. 

— Bună dimineaţa, doamnă Blenkensop. Sper că aţi dormit 
bine. 

Doamna Blenkensop mărturisi că niciodată nu dormea bine 
în primele două nopţi într-un pat străin. Domnişoara Minton 
spuse că la fel păţea şi ea. 

Doamna Blenkensop zise: „Ce coincidenţă, şi ce model 


frumos tricotaţi!” Domnişoara Minton, roşind de plăcere, îl 
expuse. Da, era destul de neobişnuit şi foarte simplu, de fapt. 
Putea să i-l arate uşor doamnei Blenkensop dacă aceasta 
dorea. Oh, domnişoara Minton era foarte amabilă, dar 
doamna Blenkensop era tare proastă, nu se pricepea prea bine 
la tricotat, nu ca să facă modelele, adică. Ea ştia să tricoteze 
doar lucruri simple, precum capişoane cu gât şi umeri, şi chiar 
şi acum se temea că greşise undeva. Cumva nu arăta corect, 
nu-i aşa? 

Domnişoara Minton aruncă un ochi expert la împletitura 
kaki. Cu blândeţe, arătă exact unde era greşeala. 
Recunoscătoare, Tuppence îi dădu capişonul la îndreptat. 
Domnişoara Minton manifestă amabilitate şi superioritate. Oh, 
nu, nici un deranj. Ea tricota de atâţia ani! 

— Eu n-am tricotat deloc înainte de acest război cumplit, 
mărturisi Tuppence. Dar te simţi atât de îngrozitor încât 
trebuie să faci ceva. 

— Da, fiul meu cel mare. E un băiat grozav, deşi prespun că 
toate mamele spun asta. Şi mai am un băiat în Air Force şi 
Cyril, cel mai mic, e în Franţa. 

— Vai, vai, ce neliniştită trebuie să fiţi! 

Tuppence se gândi: „Oh, Derek, scumpul meu Derek... Tu 
departe, în plin iad, iar eu fac aici pe proasta, jucând lucrul pe 
care chiar îl simt.” 

Spuse cu toată sinceritatea: 

— Cu toţii trebuie sa fim curajoşi, nu-i aşa? Să sperăm că 
totul se va termina curând. Zilele trecute mi s-a spus de către 
o înaltă autoritate că nemţii nu mai pot rezista mai mult de 
două luni. 

Domnişoara Minton dădu din cap cu atâta putere încât toate 
şiragurile ei de mărgele zornăiră şi se bălăbăniră. 

— Da, chiar aşa, şi eu cred (îşi coborî misterios glasul) că 
Hitler suferă de o boală absolut fatală — o să înnebunească de 
tot până în august. 

Tuppence zise cu vioiciune. 

— Toate bombardamentele astea sunt ultimul efort al 
nemților. Cred că în Germania lipsurile sunt ceva de speriat. 


Oamenii din fabrici sunt foarte nemulţumiţi. Toată buba se va 
sparge. 

— Ce e asta? Ce sunt toate astea? 

Domnul şi doamna Cayley ieşiră pe terasă, domnul Cayley 
punând agitat întrebările. Se instalară într-un scaun iar soţia 
sa îi puse o pătură pe genunchi. El repetă agitat: 

— Ce spuneaţi? 

— Spuneam că până la toamnă totul se va termina, răspunse 
domnişoara Minton. 

— Prostii, spuse domnul Cayley. Războiul ăsta o să dureze 
cel puţin şase ani. 

— Oh, domnule Cayley! Protestă Tuppence. Chiar credeţi 
asta? 

Domnul Cayley se uita bănuitor în jur. 

— E curent? Îngână el. Poate ar fi mai bine să-mi mut 
scaunul în colţ. 

Urmă reinstalarea domnului Cayley. Soţia lui, o femeie cu 
faţa neliniştită, care părea să nu aibă alt scop în viaţă decât să 
îndeplinească dorinţele domnului Cayley, îşi făcea întruna de 
lucru manevrând pături şi pernuţe şi întrebând: „Acum e bine, 
Alfred?” „N-ar trebui, poate să-ţi pui ochelarii de soare? 
Dimineaţa asta e cam strălucitoare.” 

Domnul Cayley răspunse iritat: 

— Nu, nu. Nu te agita, Elizabeth. Mi-ai adus fularul? Nu, nu, 
fularul de mătase. Oh, înţeleg, nu contează. E bun şi ăsta, 
deocamdată. Dar nu vreau să mi se încingă gâtul, iar lâna pe 
soarele ăsta... Poate ar fi mai bine să mi-l aduci pe celălalt. Îşi 
întoarse atenţia la problemele de interes public. Da, spuse el. 
Îi dau şase ani. 

Ascultă cu plăcere protestele celor două femei. 

— Dumneavoastră, dragi doamne, vă amăgiţi cu speranţe 
deşarte. Eu cunosc Germania. Pot spune că cunosc extrem de 
bine Germania. Înainte de a mă retrage din afaceri umblam 
foarte mult. Berlin, Hamburg, Miinchen, le cunosc pe toate. Vă 
pot asigura că Germania poate să reziste practic la infinit. Cu 
Rusia în spate... 

Domnul Cayley o dădu înainte triumfător, înălțându-se 


numai când soţia lui îi aduse fularul de mătase şi îi înfăşură 
gâtul cu el. 

Doamna Sprot o aduse afară pe Betty şi o instală împreună 
cu un căţel de pluş căruia îi lipsea o ureche, şi o jacheţică de 
lână pentru păpuşi. 

— Gata, Betty, zise ea. Tu îmbracă-l pe Bonzo pentru 
plimbare în timp ce mami se pregăteşte şi ea. 

Glasul domnului Cayley continuă să sune cadenţat, recitând 
statistici şi cifre, toate cu caracter deprimant. Monologul era 
punctat de ciripitul vesel al lui Betty care vorbea pe limba ei 
cu Bonzo. 

— Trucle... Trucly... Pah bat, spuse Betty. 

Apoi, când o pasăre poposi în apropierea ei, întinse mânuţele 
spre ea şi gânguri. Pasărea zbură, iar Betty se uită la cei din 
jur şi rosti clar: 

— Pui. 

— Copila asta învaţă să vorbească minunat, spuse 
domnişoara Minton. Spune „Ta-ta”, Betty. „Ta-ta”. 

Betty se uită cu răceală la ea şi rosti: 

— Gluck! 

Apoi băgă cu forţa un picior al lui Bonzo pe mâneca 
jacheţelei şi, mergând clătinându-se până la scaun, ridică 
pernuţa şi îl împinse pe Bonzo în spatele ei. Chicotind veselă, 
spuse: 

— Acunde! Bau bau. Acunde! 

Domnişoara Minton, în rol de translator, spuse cu mândrie: 

— Îi place la nebunie de-a v-aţi ascunselea. Întotdeauna 
ascunde câte ceva. Strigă cu mirare exagerată: Unde e Bonzo? 
Unde e Bonzo? Unde poate să fi plecat Bonzo? 

Betty se trânti jos şi se distră pe cinste. 

Domnul Cayley, care îşi văzu ignorate explicaţiile privitoare 
la metodele Germaniei de a înlocui materiile prime, se arătă 
jignit şi tuşi agresiv. 

Doamna Sprot ieşi cu pălăria pe cap şi o ridică pe Betty. 
Atenţia reveni la domnul Cayley. 

— Ce spuneaţi, domnule Cayley? Întrebă Tuppence. 

Dar domnul Cayley era ofensat. Spuse cu răceală: 


— Femeia asta îşi trânteşte mereu copilul jos şi aşteaptă ca 
alţii să aibă grijă de el. Cred că, până la urmă, am să-mi pun 
fularul de lână, draga mea. Soarele o să intre în nori. 

— Oh, dar vă rugăm să continuaţi cu ce ne spuneaţi, zise 
domnişoara Minton. E atât de interesant! 

Înmuiat, domnul Cayley îşi reluă discursul, înfăşurându-şi 
bine gâtul cu fularul de lână. 

— Cum spuneam, Germania are un sistem perfect de... 

Tuppence se întoarse spre doamna Cayley şi întrebă: 

— Dumneavoastră ce credeţi despre război, doamnă Cayley? 

Doamna Cayley tresări. 

— Oh, ce cred eu? La... la ce vă referiţi? 

— Credeţi că va mai dura şase ani? 

Doamna Cayley spuse cu îndoială. 

— Sper că nu. Asta e foarte mult, nu? 

— Da. E mult. Ce credeţi cu adevărat? 

Doamna Cayley păru foarte alarmată de întrebare. Spuse: 

— Oh, eu... Nu ştiu. Nu ştiu deloc. Alfred spune că va dura. 

— Dar dumneavoastră nu credeţi asta? 

— Nu ştiu. E greu de spus, nu-i aşa? 

Tuppence simţi un val de exasperare. Ciripitoarea 
domnişoară Minton. Dictatorialul domn Cayley, nătânga 
doamnă Cayley — erau aceşti oameni cu adevărat 
reprezentativi pentru compatrioţii ei? Era cu ceva mai bună 
doamna Sprot, cu faţa ei uşor tâmpă şi ochii ei albaştri 
spălăciţi? Ce putea găsi ea, Tuppence, aici? De bună seamă, 
niciunul dintre aceşti oameni... 

Gândurile i se opriră. Simţi prezenţa unei umbre. Cineva în 
spatele ei care stătea pe terasă cu ochii aţintiţi asupra 
grupului. Iar în acei ochi era ceva... Dispreţ, oare? 

Tuppence îşi zise: „Trebuie să aflu mai multe despre doamna 
Perenna.” 

Tommy stabilea cele mai bune relaţii cu maiorul Bletchley. 

— Ai adus nişte crose de golf cu dumneata, nu-i aşa, 
Meadwes? 

Tommy îşi recunoscu vinovăția. 

— Ha! Îţi spun, ochii nu mă înşeală. Splendid! Trebuie să 


facem o partidă. Ai jucat vreodată pe terenurile de aici? 

Tommy răspunse negativ. 

— Nu sunt rele, nu sunt rele deloc. Cam scurtuţe, poate, dar 
au o privelişte minunată spre mare. Şi nu sunt niciodată foarte 
aglomerate. Ce-ar fi să vii cu mine în dimineaţa asta să jucăm 
o partidă? 

— Mulţumesc foarte mult. Cu plăcere. 

— Trebuie să spun că mă bucur că ai venit aici, remarcă 
Bletchley în timp ce urcau dealul. Sunt prea multe femei în 
casa aia. Te calcă pe nervi. Mă bucur că am un tip cu care să 
discut. Pe Cayley nu-l poţi pune la socoteală — omul ăsta e un 
fel de farmacie ambulantă. Nu vorbeşte decât de sănătatea lui 
şi de tratamentul pe care îl încearcă şi de pilulele pe care le ia. 
Dacă ar arunca toate cutiuţele alea cu pastile şi ar merge 
zilnic zece mile pe jos ar fi un cu totul alt om. Singurul alt 
bărbat din casă e von Deinim şi, ca să spun adevărul, 
Meadowes, nu sunt prea liniştit în privinţa lui. 

— Nu? 

— Nu. Ai cuvântul meu, afacerea asta cu refugiații e 
periculoasă. Dacă ar fi după mine, i-aş închide pe toţi în lagăr. 

— Un pic cam drastic, totuşi. 

— Deloc. Războiul e război. Şi am bănuielile mele cu privire 
la conaşul Carl. În primul rând, e limpede că nu e evreu. Şi 
apoi, a venit aici cu doar cu o lună — numai o lună, reţine — 
înainte de a izbucni războiul. Lucrul ăsta e cam suspect. 

— Deci dumneata crezi...? 

— Spionaj — ăsta e jocul lui! 

— Dar, de bună seamă, nu există nimic de mare importanţă 
militară sau navală prin împrejurimi, nu? 

— Ah, bătrâne, aici intervine viclenia. Dacă ar fi fost undeva 
în apropiere de Plymouth sau Portsmouth ar fi fost sub 
observaţie strictă. Într-un loc adormit ca ăsta nimeni nu-şi 
bate capul. Dar e pe coastă, nu-i aşa? Adevărul e că guvernul e 
mult prea neglijent cu aceşti străini inamici. Oricine poate să 
vină aici şi să facă o faţă amărâtă şi să vorbească despre fraţii 
lui din lagărele de concentrare. Uită-te la tânărul ăsta — e 
numai aroganță. E nazist, asta e — nazist. 


— Ce ne trebuie cu adevărat în ţara asta sunt câţiva doctori 
vrăjitori? 

— Cum aşa? 

— Să miroasă spionii, explică serios Tommy. Ha, asta-i foarte 
bună - foarte bună. Să-i miroasă, da, sigur. 

Convensaţia luă sfârşit căci ajunseseră la club. 

Tommy fu înscris ca membru temporar, fu prezentat 
secretarului, un bărbat în vârstă cu o figură nătângă, şi plăti 
taxa corespunzătoare. Apoi Tommy şi maiorul începură 
partida. 

Tommy era un jucător de golf mediocru. Fu bucuros să 
descopere că nivelul jocului său era exact ce îi trebuia noului 
său prieten. Maiorul câştigă cu doi la unu şi fu foarte fericit. 

— Bună partidă, Meadowes, foarte bună partidă, ai avut 
ghinion cu lovitura aia care a trimis mingea afară exact în 
ultima clipă. Trebuie să jucăm mai des. Vino cu mine să te 
prezint unor tipi. Pe total, sunt de treabă, dar unii din ei au 
apucături de babă, dacă înţelegi ce vreau să spun. Ah, uite-l 
pe Haydoc — o să-ţi placă Haydoc. A fost în marină. Acum e 
pensionar. Are casa aia de pe stâncă, vecină cu a noastră. E 
responsabilul local cu apărarea antiaeriană. 

Comandorul Haydoc era un bărbat masiv şi imens, cu o faţă 
bătătorită de vânt şi soare, cu ochi de un albastru intens, şi 
obiceiul de a-şi rosti majoritatea remarcilor strigând. 

Îl salută cu prietenie pe Tommy. 

— Aşadar ai venit să-i ţii de urât lui Bletehley la Sans Souci? 
E bucuros că mai e un bărbat acolo. Ţi s-a cam luat de 
societatea feminină, nu-i aşa, Bletehley? 

— Eu nu prea sunt omul doamnelor, răspunse maiorul. 

— Prostii, spuse Haydoc. Nu sunt genul de doamne care îţi 
plac dumitale, băiete, asta e. Nişte băbuţe aiurite de pensiune. 
Nu fac decât să bârfească şi să tricoteze. 

— O uiţi pe domnişoara Perenna, spuse Bletehley. 

— Ah, Sheila, da, e o fată atrăgătoare. După părerea mea, o 
frumuseţe comună. 

— Sunt puţin îngrijorat din cauza ei, zise Bletchley. 

— Cum adică? Bei ceva, Meadowes? Dumneata, Bletchley? 


După ce băuturile fură comandate şi cei trei se instalară pe 
veranda clubului, Haydoc repetă întrebarea. Maiorul Bletchley 
răspunse cu o oarecare violenţă. 

— Tipul ăla neamţ. Se vede prea mult cu el. 

— S-a îndrăgostit de el, adică? Hm, asta-i rău. Sigur, e un tip 
arătos în felul lui. Dar n-o să ţină. N-o să ţină, Bletchley. Nu 
putem avea lucruri de genul ăsta. Asta se socoteşte trădare cu 
inamicul. Unde le-o fi capul fetelor astea? Sunt o mulţime de 
tineri englezi decenţi prin preajmă. 

Bletchley spuse: 

— Sheila e o fată ciudată - face crize ciudate de bonsumflare 
când abia dacă vrea să discute cu cineva. 

— Sânge spaniol, comentă comandorul. Tatăl ei era pe 
jumătate spaniol, nu-i aşa? 

— Nu ştiu. E un nume spaniol, aş zice. 

Comandorul se uită la ceas. 

— E ora ştirilor. Mai bine am intra să le auzim. 

Ştirile erau sărăcăcioase în ziua aceea, ceva mai sărăcăcioase 
decât fuseseră în ziarele de dimineaţă. După ce comentă în 
mod favorabil ultimele rânduri ale Air Force, comandorul 
trecu la dezvoltarea propriei teorii favorite conform căreia, 
mai devreme sau mai târziu, nemţii aveau să încerce o 
debarcare la Leahampton, argumentul lui fiind că acesta era 
un loc cu totul lipsit de importanţă. 

— Nici măcar un tun antiaerian în locul ăsta! Ruşinos! 

Argumentul nu fu dezbătut întrucât Tommy şi maiorul 
trebuiră să se întoarcă în grabă la Sans Souci pentru masa de 
prânz. Haydoc îl invită cu cordialitate pe Tommy să-i viziteze 
căsuţa, „Smugglers” Rest.” 2 

— Privelişte minunată, am plajă proprie, casa e utiliată cu 
tot ce trebuie. Adu-l cu dumneata, Bletchley. 

Rămase stabilit ca Tommy şi maiorul Bletchley să-i facă o 
vizită în seara următoare. 

După prânz, urmă o perioadă tihnită la Sans Souci. Domnul 
Cayley plecă să-şi facă „siesta”, însoţit de devotata doamnă 
Cayley. Domnişoara Mint o conduse pe doamna Blenkensop la 
o mesagerie pentru a trimite pachete pe front. 


Domnul Meadowes ieşi în Leahampton şi o luă în lungul 
țărmului. Îşi cumpără câteva ţigări, se opri la Smith's pentru 
a-şi procura ultimul număr din Punch, se urcă într-un autobuz 
care avea o tăbliță: „Digul vechi”. 

Digul vechi era la celălalt capăt al promenadei. Partea asta a 
Leahampton-ului era cunoscută de către agenţii imobiliari ca 
fiind cea mai puţin dorită. I se spunea West Leahampton şi 
avea o reputaţie proastă. Tommy plăti o taxă şi păşi pe dig. 
Acesta era o chestie şubredă, roasă de vânturi şi ploi, cu 
câteva automate muribunde plasate la intervaluri mari. Pe dig 
nu erau decât nişte copii care alergau în sus şi în jos şi scoteau 
ţipete care semănau foarte bine cu cele ale pescăruşilor, şi un 
bărbat solitar care pescuia la capătul digului. 

Domnul Meadowes merse până la capăt şi se uită în apă. 
Apoi întrebă încetişor: 

— Aţi prins ceva? 

Pescarul clătină din cap. 

— Nu muşcă des. Domnul Grant trase puţin de firul undiţei. 
Fără să se întoarcă, întrebă: Dar dumneata, Meadowes? 

— Deocamdată n-am mare lucru de raportat, domnule. Mă 
infiltrez uşurel. 

— Bun. Povesteşte-mi. 

Tommy se aşeză astfel încât să poată ţine sub observaţie 
întregul dig. Apoi începu: 

— Personajul meu a prins foarte bine, cred. Îmi închipui că 
aveţi deja o listă cu persoanele din casă. Grant aprobă din cap. 
Deocamdată nu e nimic de raportat. M-am împrietenit cu 
maiorul Bletchley. Azi dimineaţă am jucat golf cu el. Pare 
genul obişnuit de ofiţer trecut în rezervă. Puțin cam prea tipic. 
Cayley pare un ipohondru autentic. Şi ăsta ar fi un rol uşor de 
jucat. Conform spuselor lui, în ultimii câţiva ani a fost de 
multe ori în Germania. Apoi e von Deinim. 

— Da, nu-i nevoie să-ţi spun că von Denim e cel care mă 
interesează cel mai mult, Meadowes. 

— Credeţi că el e N? 

Grant clătină din cap. 

— Nu, nu cred. După cum văd eu treaba, N nu şi-ar putea 


permite să fie neamţ. 

— Nici măcar un neamt, fugit de persecuția nazistă? 

— Nici măcar asta. Noi stăm cu ochii pe ei, şi se ştie că stăm 
cu ochii pe toţi străinii inamici din ţara asta. Mai mult — şi 
asta e confidenţial, Beresford — aproape toţi străinii inamici 
între 16 şi 60 de ani vor fi internaţi în lagăre. Indiferent dacă 
adversarii noştri ştiu sau nu acest lucru, în orice caz ei pot 
anticipa că s-ar putea întâmpla aşa ceva. Ei n-ar risca în veci 
ca şeful organizaţiei lor să fie închis. De aceea N trebuie să fie 
ori dintr-o ţară neutră, ori este (în aparenţă) englez. Sigur, 
acelaşi lucru e valabil şi pentru M. Nu, interesul meu faţă de 
von Deinim e următorul. El poate fi o verigă din lanţ. S-ar 
putea ca N sau M să nu fie Carl von Deinim şi prin el am 
putea fi conduşi la obiectivul nostru. Lucrul ăsta mi se pare 
extrem de posibil. Cu atât mai mult cu cât nu prea văd vreun 
alt locatar de la Sans Souci care ar putea fi persoana pe care o 
căutăm. 

— Presupun că i-aţi verificat cât de cât, domnule. 

Grant oftă adânc. 

— Nu, tocmai asta nu pot să fac. Aş putea să spun destul de 
uşor celor de la Departament să-i verifice, dar nu pot să risc, 
Bereseford. Pentru că, vezi dumneata, putregaiul e chiar în 
Departament. O singură aluzie că stau cu ochii pe Sans Souci 
din vreun motiv, şi organizaţia ar putea afla. Aici intervii 
dumneata, cel din afară. De asta trebuie să lucrezi în 
întuneric, fără ajutor din partea noastră. E singura noastră 
şansă, şi nu îndrăznesc să risc să-i pun în gardă. O singură 
persoană am putut să verific. 

— Pe cine, domnule? 

— Pe însuşi Carl von Deinim. A fost destul de uşor. Rutina. 
Am pus să fie verificat nu din unghiul Sans Souci, ci ca străin 
dintr-o ţară inamică. 

— Şi rezultatul? Întrebă curios Tommy. 

Pe faţa celuilalt apăru un zâmbet ciudat. 

— Conaşul Carl este exact ce spune că este. Tatăl lui a fost 
indiscret, a fost arestat şi a murit în lagărul de concentrare. 
Fraţii mai mari ai lui Carl sunt în lagăre. Fl a fugit în Anglia 


cu o lună înainte de izbucnirea războiului. Von Deinim s-a 
arătat nerăbdător să ajute această ţară. Munca lui într-un 
laborator de cercetări chimice este excelentă şi foarte utilă în 
domeniul neutralizării anumitor gaze şi în experimentele de 
decontaminare generală. 

— Deci e în regulă? Întrebă Tommy. 

— Nu neapărat. Prietenii noştri germani sunt renumiţi 
pentru meticulozitatea lor. Dacă von Deinim a fost trimis în 
Anglia ca agent, s-a avut mare grijă ca dosarul lui să 
corespundă întru totul celor relatate de el însuşi despre sine. 
Există două posibilităţi. S-ar putea ca întreaga familie von 
Deinim să facă parte din aranjament lucru deloc improbabil 
sub zelosul regim nazist. Sau acesta nu este adevăratul Carl 
von Denim ci un om care joacă rolul lui Carl von Deinim. 

— Înţeleg, spuse încet Tommy. Mie mi se pare un tip tare 
cumsecade. 

Oftând, Grant spuse: 

— Aşa sunt ei... Aproape întotdeauna aşa sunt. Slujba asta a 
noastră e ciudată. Ne respectăm adversarii şi ei ne respectă pe 
noi. De regulă îţi place opozantul tău, să ştii, chiar dacă îţi dai 
toată silinţa să-l dobori. 

Urmă o tăcere în care Tommy se gândi la ciudatele anomalii 
ale războiului. Grant îi întrerupse cugetările. 

— Dar există şi cei care nici nu ne plac, nici nu-i respectăm, 
iar aceştia sunt trădătorii din propriile noastre rânduri, 
oameni care îşi trădează ţara de bună voie şi acceptă slujbe şi 
promovări de la străinii care au cucerit-o. 

Tommy spuse cu simţire: 

— Dumnezeule, sunt de acord cu dumneavoastră. Ăsta-i un 
truc de dihor. 

— Şi merită un sfârşit de dihor. 

Tommy întrebă neîncrezător: 

— Şi chiar există astfel... Astfel de porci? 

— Pretutindeni. După cum ţi-am spus. În serviciul nostru. În 
forţele combatante. Pe băncile parlamentului, în posturi înalte 
în ministere. Trebuie să-i demascăm, şi trebuie s-o facem 
repede. Asta nu se poate face de jos, de la fund — plevuşcă, 


oamenii care vorbesc prin parcuri, care îşi vând amărâtele de 
gazete veninoase, ei nu ştiu cine sunt marii granguri. Noi îi 
vrem pe marii granguri, ei sunt cei care pot provoca daune de 
neimaginat şi o vor face dacă nu intervine la timp. 

Tommy zise încrezător: 

— Vom interveni la timp, domnule. 

— Ce te face să spui asta? 

— Tocmai aţi spus-o dumneavoastră — trebuie! 

Bărbatul cu undiţa se întoarse şi se uită atent câteva clipe la 
subalternul său. Îi plăcu ceea ce vedea. Spuse liniştit: 

— Bun om. 

Apoi continuă: 

— Ce poţi să-mi spui despre femeile din casă. Ţi s-a părut 
ceva suspect acolo? 

— Cred că e ceva ciudat cu femeia care conduce pensiunea. 

— Doamna Perenna? 

— Da. Nu ştiţi nimic despre ea? 

Grant spuse încet: 

— Am să văd ce pot face pentru a-i verifica antecedentele 
dar, după cum ţi-am spus, e riscant. 

— Da, mai bine să nu riscăm. Ea e singura care mi se pare 
suspectă în vreun fel. Mai există o mamă tânără, o fată 
bătrână pisăloagă, nevasta toantă a unui ipohondru, şi o 
irlandeză cu un aspect destul de înfricoşător. La prima vedere, 
toate par inofensive. 

— Astea sunt toate, nu? 

— Nu. Mai e şi doamna Blenkensop, ea a sosit acum trei 
zile? 

— Şi? 

— Doamna Blenkensop e soţia mea. 

— Poftim? 

De mirare, Grant înălţă glasul. Se răsuci cu ochii scânteind 
de mânie... 

— Parcă ţi-am spus, Beresford, să nu sufli o vorbă soţiei 
dumitale! 

— Aşa e, domnule, şi n-am făcut-o. Dacă vreţi să mă 
ascultați... 


Succint, Tommy îi relată ce se întâmplase. Nu îndrăzni să se 
uite la celălalt, şi avu grijă să nu-şi trădeze în glas mândria pe 
care o simţea. 

După ce termină, se lăsă tăcerea. Apoi, celălalt scoase un 
sunet ciudat. Grant râdea. Râse timp de câteva minute, apoi 
spuse: 

— Îmi scot pălăria în faţa acestei femei. Ca ea găseşti doar 
una la o mie! 

— De acord, spuse Tommy. 

— Easthampton o să moară de râs când, i-oi spune. M-a 
atenţionat să n-o las pe dinafară. Nu l-am ascultat. Totuşi, asta 
arată cât de prudenţi trebuie să fim. Credeam că mi-am luat 
toate măsurile de precauţie să nu fim auziţi. Am înghiţit 
momeala cu uşa trântită. Da, soţia dumitale e o femeie 
deşteaptă. Te rog să-i transmiţi din partea mea că-mi cer mii 
de scuze. 

— Şi înţeleg că acum e inclusă şi ea în plan, nu? 

Domnul Grant făcu o strâmbătură expresivă. 

— Este, fie că vrem noi sau nu. Transmite-i că 
Departamentul va considera o onoare dacă ea va consimţi să 
lucreze alături de noi. 

— Îi voi transmite, spuse Tommy cu un rânjet slab. 

Grant spuse serios: 

— Presupun că nu poţi s-o convingi să se întoarcă acasă, nu? 

— N-o cunoaşteţi pe Tuppence. 

— Cred că încep să o cunosc. Am spus asta pentru că... Ei 
bine, e o afacere periculoasă. Dacă ei se prind cine eşti 
dumneata sau ea... 

Lăsă fraza neteriminată. 

Tommy spuse cu gravitate: 

— Înţeleg foarte bine, domnule. 

— Dar presupun că n-ai putea să-ţi convingi soţia să rămână 
în afara pericolului. 

Tommy spuse încetişor: 

— Nu ştiu dacă chiar aş vrea să fac asta... Vedeţi 
dumneavoastră, eu şi Tuppence ne-am obişnuit să abordăm 
lucrurile împreună. 


Capitolul IV 

Când, chiar înainte de cină, Tuppence intră în holul de la 
Sans Souci, singura persoană de acolo era impunătoarea 
doamnă O'Rourke, care şedea lângă fereastră arătând ca un 
Buddha uriaş. 

O întâmpină pe Tuppence cu multă vervă şi prietenie. 

— Ah, iat-o pe doamna Blenkensop! Dumneata eşti ca mine; 
îți place să cobori din timp şi să ai câteva momente de linişte 
înainte de a intra în sufragerie, iar camera asta e plăcută când 
e vremea bună şi ferestrele sunt deschise, astfel încât nu simţi 
miros de mâncare. În pensiunile astea mirosul e un lucru 
cumplit, mai ales când pe plită se găteşte usturoi sau varză. Ia 
loc, doamnă Blenkensop, şi spune-mi ce ai făcut într-o zi atât 
de frumoasă ca asta şi cum ţi se pare Leahampton. 

Doamna O”Rourke avea ceva care exercita o fascinaţie 
profundă asupra lui Tuppence. Îi amintea vag de un căpcăun 
din basmele din copilărie. Cu corpolenţa ei, cu glasul ei 
profund, cu barba şi mustaţa ei vizibile, cu ochii ei adânci 
care licăreau şi impresia pe care o citea de a fi mai mare decât 
mărimea naturală, chiar că nu era departe de imaginea 
căpcăunului-femelă din copilărie. 

Tuppence răspunse că credea că o să-i placă foarte mult 
Leahampton şi o să se simtă minunat acolo. 

— Adică, adăugă ea cu un glas melancolic, atât de minunat 
cât pot să mă simt într-un loc în care asupra mea atârnă tot 
timpul neliniştea asta teribilă. 

— Nu-ţi mai face griji, o sfătui liniştitor doamna O'Rourke. 
Băieţii dumitale se vor întoarce teferi la dumneata. Să nu te 
îndoieşti de asta. Spuneai că unul din ei este în Air Force? 

— Da. Raymond. 

— Şi acum e în Franţa, sau în Anglia? 

— În prezent e în Egipt, dar din ce spunea în ultima lui 
scrisoare... Nu chiar „spunea”, căci noi avem un mic cod al 
nostru, anumite fraze înseamnă anumite lucruri. Cred că e 
absolut justificat, nu-i aşa? 

Doamna O”Rourke răspunse prompt: 

— Ba cred cu adevărat. Ăsta e privilegiul unei mame. 


— Da, simt că trebuie să ştiu exact unde se află el. 

Doamna O’Rourke dădu din capul ei de Buddha. 

— Te înţeleg perfect. Dacă aş avea un băiat plecat, aş păcăli 
cenzura la fel ca dumneata. Şi celălalt băiat, cel din marină? 

Tuppence se lansă îndatoritoare într-o saga a lui Douglas. 

— Vedeţi dumneavoastră, spuse ea, mă simt tare pierdută 
fără cei trei băieţi ai mei. Niciodată până acum n-au mai fost 
cu toţii departe de mine. Toţi trei sunt tare drăguţi cu mine. 
Mă tratează mai mult ca pe o prietenă decât ca pe o mamă. 
Râse, mândră de sine. Uneori trebuie să mă uit urât la ei ca să- 
i fac să iasă în oraş fără mine. Iar după ce au plecat, chiar că 
nu ştiam ce să fac sau unde să mă duc. Contractul de 
închiriere a casei mele din Londra expira şi părea o prostie să- 
l] reînnoiesc, şi m-am gândit că dacă m-aş duce într-un loc 
liniştit... Se întrerupse. 

Buddha dădu iarăşi din cap. 

— Sunt întru totul de acord cu dumneata. În prezent Londra 
nu e un loc în care să stai. E foarte sumbră. Şi eu am locuit 
acolo mulţi ani. Sunt negustoreasă de antichităţi, să ştii. Poate 
că ştii prăvălia mea din Cornaby Street, Chelsea? Pe firmă 
scria Kate Kelly. Şi ce lucruri încântătoare aveam acolo... Oh, 
chestii încântătoare! Majoritatea din sticlă... Waterford, 
Cork... O frumuseţe! Candelabre şi lustre şi boluri de punci şi 
aşa mai departe. Şi sticlă din străinătate. Şi mic mobilier, 
nimic mare, în majoritate nuc şi stejar. Oh, nişte lucruri 
încântătoare, şi aveam nişte clienţi buni. Dar gata, când vine 
războiul, toate astea nu mai fac două parale. Am avut noroc 
că am închis afacerea fără pierderi mari. 

În mintea lui Tuppence pâlpâi o amintire slabă. O prăvălie 
plină de sticlărie, prin care era greu să te mişti, un glas 
profund şi convingător, o femeie masivă, irezistibilă. Da, 
sigur, fusese în acea prăvălie. 

Doamna O'Rourke continuă: 

— Eu nu sunt una din cei cărora le place să se plângă -— nu 
sunt ca unii din casa asta. Ca domnul Cayley, de pildă, cu 
fularul şi şalurile lui şi cu văicărelile lui despre faptul că 
afacerea lui o să se prăbuşească. Şi apoi mai e acea mică 


doamnă Sprot care se tot agită în legătură cu bărbatul ei. 

— E plecat pe front? 

— Nu el. El e un funcţionăraş de doi bani la o firmă de 
asigurări, atâta tot, şi e atât de îngrozit de raidurile aeriene 
încât şi-a adus soţia aici încă de la începutul războiului. Cred 
că asta e în regulă când e un copil la mijloc, dar doamna Sprot 
se frământă, cu toate că soţul ei vine aici când poate... Spune 
întruna că trebuie că lui Arthur îi este tare dor de ea. Dar, 
după părerea mea, Arthur nu se prea omoară de dorul ei — 
poate că şi-a găsit o alta. 

Tuppence murmură: 

— Îmi pare teribil de rău pentru toate aceste mame. Dacă îţi 
laşi copii să plece fără tine, nu încetezi să-ţi faci griji. lar dacă 
pleci cu ei, e rău pentru bărbaţi să rămână singuri. 

— Ah, da, şi e costisitor să ţii două case. 

— Pensiunea asta pare foarte rezonabilă. 

— Da, aş spune că merită banii. Doamna Perenna e un bun 
administrator. Dar e o femeie ciudată. 

— În ce fel? Întrebă Tuppence. 

Doamna O'Rourke spuse cu o licărire jucăuşă în ochi: 

— Ai să mă consideri teribil de vorbăreaţă. E adevărat. Mă 
interesează toţi semenii mei, de asta stau în scaunul ăsta cât 
de des pot. Vezi cine intră şi cine iese şi cine e în verandă şi ce 
se petrece în grădină. Despre ce discutăm?... Ah, da, despre 
doamna Perenna şi ciudăţenia ei. În viaţa acestei femei a 
existat o mare dramă, sau mă înşel eu foarte tare. 

— Chiar credeţi asta? 

— Da, cred. Şi ce mister ţese în jurul ei! „Şi de unde anume 
din Irlanda ai venit?” am întrebat-o. Şi, ce crezi, mi-a ascuns 
adevărul, declarând că nu era deloc din Irlanda. 

— Credeţi că e irlandeză? 

— Fireşte că e irlandeză. Îmi cunosc coregionalii. Aş putea 
să-ţi spun comitatul din care vine. Dar uite! „Sunt 
englezoaică”, spune ea. „Iar soţul meu era spaniol...” 

Doamna O”Rourke se întrerupse brusc căci în cameră intră 
doamna Sprot, urmată îndeaproape de Tommy. Tuppence 
adoptă imediat o atitudine volubilă. 


— Bună seara, domnul Meadowes. Arătaţi foarte vioi în 
seara asta. 

— Multă mişcare, ăsta-i secretul. O partidă de golf azi 
dimineaţă şi o plimbare pe țărm după-amiază. 

Millicent Sprot spuse: 

— Am dus copilul pe plajă în după-amiaza asta. Ea a vrut să 
se bălăcească în apă, dar m-am gândit că este cam frig. Am 
ajutat-o să construiască un castel de nisip, şi un câine a fugit 
cu lucrul meu de mână deşirând metri întregi din el. Atât de 
supărător, şi atât de dificil să prind iar toate ochiurile alea! Nu 
sunt deloc pricepută la tricotat. 

— Te descurci bine cu capişonul ăla, doamnă Blenkensop, 
spuse doamna O'Rourke, îndreptându-şi brusc atenţia spre 
Tuppence. Îţi merg mâinile, nu glumă. Şi eu credeam că 
domnişoara Minton a spus că eşti începătoare. 

Tuppence roşi uşor. Doamna O'Rourke avea ochi buni. Cu un 
aer uşor ofensat. Tuppence zise: 

— Am tricotat mult la viaţa mea. I-am spus domnişoarei 
Minton asta. Dar cred că ei îi place să dea lecţii. 

Toată lumea râse în semn de aprobare, şi după câteva minute 
intră şi restul grupului şi se auzi sunetul gongului. 

În timpul mesei fu abordat subiectul captivant despre spioni. 
Fură repovestite bine cunoscutele istorioare. Călugăriţa cu 
braţul musculos, clericul coborând cu paraşuta şi folosind un 
limbaj nebisericesc când ateriză ca un bolovan, bucătăreasa 
austriacă ce avea ascuns un radio în şemineul din camera ei, şi 
aşa mai departe. Asta conduse uşor la activitatea Coloanei a 
Cincea. La denunţările fasciştilor britanici, ale comuniştilor, 
ale Partidului Păcii, a bărbaţilor care, din motive etice, 
refuzau să facă armata. Era o conversaţie foarte firească ce 
putea fi auzită aproape zilnic, cu toate acestea Tuppence 
urmărea cu atenţie feţele şi comportamentul celor care 
participau la discuţie, din dorinţa de a surprinde vreo expresie 
sau vreo vorbă grăitoare. Dar nu exista nimic. Singura care nu 
participa la discuţie era Sheila Perenna, dar acest fapt putea fi 
pus pe seama obişnuitului ei fel de a fi taciturn. Şedea acolo, 
îmbufnată şi gânditoare, Carl von Deinim era plecat în seara 


asta, astfel încât se putea vorbi slobod. 

Sheila vorbi o singură dată către sfârşitul cinei. 

Doamna Sprot tocmai spusese cu glasul ei subţirel: 

— Părerea mea e că marea greşeală pe care au făcut-o nemţii 
în ultimul război a fost că au împuşcat-o pe sora Cavall. Asta 
i-a întors pe toţi împotriva lor. 

Atunci, aruncându-şi capul pe spate, Sheila întrebă cu 
aprindere: 

— Şi de ce să n-o fi împuşcat? Era spioană, nu-i aşa? 

— Oh, nu, nu spioană. 

— A ajutat englezi să evadeze — într-o ţară inamică. E acelaşi 
lucru. De ce nu trebuia să fie împuşcată? 

— Oh, dar să împuşti o femeie... Şi o soră medicală... 

Sheila se ridică. 

— Eu cred că nemţii au procedat foarte corect, spuse ea. 

Desertul, constând din nişte banane necoapte şi câteva 
portocale obosite, era pe masă de câtva timp. Toţi se ridicară 
şi trecură în hol la cafea. 

Numai Tommy se furişă discret în grădină. O găsi pe Sheila 
Perenna aplecată peste zidul terasei, uitându-se la mare. Veni 
şi rămase lângă ea. 

— Frumoasă noapte, spuse el. 

Cu un glas coborât şi intens, fata răspunse: 

— Ar putea fi... 

Tommy se uită cu îndoială la ea. Simţi dintr-o dată atracţia şi 
vitalitatea fetei. În ea exista o viaţă tumultoasă, un fel de forță 
irezistibilă. Se gândi că era genul de fată după care un bărbat 
îşi putea prinde uşor capul. 

— Dacă n-ar fi fost războiul, vrei să spui? Întrebă el. 

— Nu mă refer de loc la asta, urăsc războiul. 

— La fel ca noi toţi. Şi noi îl urâm. 

— Nu în felul la care mă refer eu. Eu urăsc împunsăturile 
legate de el, mulţumirea de sine, patriotismul oribil! 

— Patriotismul? Întrebă uimit Tommy. 

— Da, urăsc patriotismul, înţelegeţi? Toată povestea asta cu 
ţara, ţara, ţara! Să-ţi trădezi ţara, să mori pentru ţară, să-ţi 
serveşti ţara. De ce ar trebui să însemne ţara ceva? 


— Nu ştiu. Pur şi simplu înseamnă. 

— Nu şi pentru mine! Dumneavoastră credeţi în Imperiul 
Britanic şi în stupiditatea de a muri pentru ţara ta. 

Tommy zise sec: 

— Ţara mea nu pare deosebit de nerăbdătoare de a-mi da 
voie să mor pentru ea. 

— Da, dar vreţi s-o faceţi. Şi e atât de stupid! Nimic nu 
merită să mori pentru el. Totul e o idee, o vorbă goală, o 
idioţenie. Ţara mea nu înseamnă nimic pentru mine. 

— Într-o zi vei fi surprinsă să descoperi că înseamnă, spuse 
Tommy. 

— Nu. Niciodată. Am suferit... Am văzut... 

Se opri, apoi se întoarse impetuos şi brusc către el. 

— Ştiţi cine a fost tatăl meu? 

— Nu. 

Interesul lui Tommy spori. 

— Se numea Patrick Maguire. A luptat în ultimul război. A 
fost împuşcat ca trădător! De pomană! Pentru o idee. De ce n- 
o fi stat el liniştit acasă să-şi vadă de treburile lui în loc să se 
înroleze cu ceilalţi irlandezi? Pentru unii e un martir, pentru 
alţii e un trădător. Eu cred că a fost doar prost! 

Tommy auzea valul de răzvrătire ieşind la suprafaţă. 

— Deci asta e umbra cu care ai crescut? 

— Umbra e în regulă. Mama şi-a schimbat numele. Câţiva 
ani am trăit în Spania. Ea spune mereu că tata era pe jumătate 
spaniol. Oriunde mergem, întotdeauna minţim. Am fost pe tot 
continentul. În cele din urmă am venit aici şi am deschis 
pensiunea asta. Cred că ăsta e cel mai nesuferit lucru pe care 
l-am făcut. 

— Cum a luat mama dumitale... Lucrurile? 

— Vă referiţi la moartea tatei? 

Sheila rămase tăcută câteva clipe, încruntată, gânditoare. 
Spuse încet: 

— Niciodată n-am ştiut cu adevărat... Nu vorbeşte niciodată 
despre asta. Nu e uşor să ştii ce simte sau gândeşte mama. 

Tommy dădu din cap îngândurat. 

Sheila zise brusc: 


— Nu ştiu de ce v-am spus asta. M-am îndrăgostit. De la ce a 
pornit totul? 

— De la discuţia despre Edith Cavell. 

— Oh, da - patriotismul. Am spus că îl urăsc. 

— Nu cumva uiţi cuvintele sorei Cavell? 

— Ce cuvinte? 

— Cele dinainte de a muri. Nu ştii ce a spus? 

Tommy repetă cuvintele: 

— Patriotismul nu e destul... Trebuie să n-am pic de ură în 
inima mea. 

— Oh! Sheila rămase şocată o clipă. 

Apoi întorcându-se repede, dispăru în umbra grădinii... 

— Aşa că vezi tu, Tuppence, totul s-ar potrivi. 

Tuppence dădu gânditoare din cap. Plaja din jurul lor era 
pustie. Tuppence stătea rezemată — de un dig, Tommy şedea 
deasupra digului, de unde putea să vadă dacă cineva se 
apropia pe esplanadă. Nu că se aştepta să vadă pe cineva. Ştia 
destul de precis unde erau ceilalţi în dimineaţa asta. Pentru 
orice eventualitate, întâlnirea lui cu Tuppence avea semnele 
unei întâlniri întâmplătoare, plăcută pentru doamnă şi uşor 
alarmantă pentru sine. 

Tuppence întrebă: 

— Doamna Perenna? 

— Da. M sau N. Ea satisface condiţiile. 

— Da. Este irlandeză — după cum bine a ghicit doamna 
O'Rourke - şi nu vrea să recunoască faptul. A umblat mult pe 
continent. Şi-a schimbat numele în Perenna, a venit aici şi a 
deschis pensiunea asta. Un camuflaj splendid, plin de 
plicticoşi inofensivi. Soţul ei a fost împuşcat ca trădător — avea 
toate stimulentele să conducă o Coloană a Cincea în ţara asta. 
Da, se potriveşte. Crezi că şi fata e amestecată? 

— Categoric nu. Altfel nu mi-ar fi spus toate astea. Mă simt 
cam ticălos, să ştii. 

Tuppence dădu din cap cu înţelegere. 

— Da, aşa se întâmplă. Într-un fel e treabă murdară. 

— Dar foarte necesară. 

— Oh, desigur. 


Tommy spuse, înroşindu-se uşor: 

— Nu-mi place să mint, cum nu-ţi place nici ţie... 

Tuppence îl întrerupse. 

— Pe mine nu mă deranjează câtuşi de puţin să mint. Ca să 
fiu sinceră, minciunile îmi provoacă multă plăcere artistică. 
Ce mă distrează sunt acele momente când uiţi să minţi, 
momentele în care eşti tu însuţi, şi în felul ăsta obţii rezultate 
pe care altfel nu le-ai fi putut obţine. Făcu o pauză, apoi 
continuă: Asta ţi s-a întâmplat ţie aseară, cu fata. Fa a răspuns 
în faţa adevăratului Tommy, şi de asta te simţi atât de rău. 

— Cred că ai dreptate, Tuppence. 

— Ştiu. Eu am făcut acelaşi lucru... cu băiatul neamţ. 

— Ce crezi despre el? 

— După părerea mea, el n-are nici o legătură cu asta. 

— Grant crede că are. 

— Domnul Grant al tău! Starea de spirit a lui Tuppence se 
schimbă. Chicoti. Ce mi-ar mai fi plăcut să-i văd faţa când i-ai 
povestit despre mine! 

— În orice caz, şi-a făcut mea culpa. Acum eşti clar „în 
pâine”. 

Tuppence dădu din cap, dar părea vag distrată. Spuse: 

— Mai ţii minte când, după ultimul război, îl vânam pe 
domnul Brown? Mai ţii minte ce amuzant a fost? Cât eram de 
emoţionaţi? 

Faţa lui Tommy se lumină. 

— Şi încă cum! 

— Tommy... De ce nu e la fel acum? 

Tommy reflectă la întrebare cu gravitate. Apoi spuse: 

— Presupun că, de fapt, e vorba de vârstă. 

— Crezi că suntem prea bătrâni? 

— Nu, sunt sigur că nu suntem. Doar că de data asta nu o să 
fie amuzant. Acesta este al doilea război în care suntem 
implicaţi, şi simţim cu totul altceva privitor la acesta... 

— Ştiu... Acum vedem durerea şi vieţile irosite... Şi groaza. 
Toate lucrurile pe care înainte eram prea tineri ca să ne 
gândim la ele. 

— Aşa e. În ultimul război eram mai tot timpul speriat, şi de 


câteva ori am scăpat ca prin urechile acului, dar au fost şi 
vremuri bune. 

Tuppence întrebă: 

— Oare Derek consideră la fel? 

— Mai bine să nu ne gândim la el, bătrânico, spuse Tommy. 
— Ai dreptate. Tuppence strânse din dinţi. Avem o sarcină. 
O să îndeplinim acea sarcină. Să continuăm, deci. Am găsit în 

doamna Perenna ceea ce căutam? 

— Cel puţin putem spune că e persoana cea mai suspectă. N- 
ai pus ochii pe altcineva, nu-i aşa Tuppence? 

— Nu. Primul lucru pe care l-am făcut când am sosit a fost 
par absolut imposibil să fie N sau M. 

— Ca de pildă? 

— Păi, domnişoara Minton, de exemplu, care e modelul fetei 
bătrâne englezoaice, şi doamna Sprot şi Betty a ei, şi toanta 
doamnă Cayley. 

— Da, dar neghioaba poate fi simulată. 

— Oh, adevărat, dar domnişoara bătrână pisăloagă şi tânăra 
mamă preocupată sunt roluri care ar fi fatal de uşor de 
exagerat, iar aceste persoane sunt foarte naturale. Apoi, în 
ceea ce o priveşte pe doamna Sprot, există copilul. 

— Presupun că până şi un agent secret poate avea un copil, 
spuse Tommy. 

— Nu cu ea la treabă. Nu e genul de lucru în care să bagi un 
copil. Sunt absolut sigură în privinţa asta, Tommy. Ştiu. Ţi-ai 
ţine copilul departe de asta. 

— Mă predau, spuse Tommy. Pe doamna Sprot şi pe 
domnişoara Minton ţi le cedez, dar nu sunt atât de sigur 
privitor la doamna Cayley. 

— Nu, ea ar trebui fi o posibilitate. Pentru că într-adevăr 
exagerează. Vreau să spun că nu pot fi multe femei chiar atât 
de tâmpite cum pare ea. 

— Am observat deseori că faptul de a fi o soţie devotată 
slăbeşte intelectul, murmură Tommy. 

— Şi unde ai observat asta? Întrebă tăios Tuppence. 

— Nu la tine Tuppence. Devotamentul tău n-a atins niciodată 


asemenea proporţii. 

Tuppence spuse cu amabilitate: 

— Pentru un bărbat, tu într-adevăr nu faci mare tamtam 
când eşti bolnav. 

Tommy reveni la trecerea în revistă a posibilităţilor. 

— Cayley, spuse el îngândurat. S-ar putea să fie ceva în 
neregulă cu Cayley. 

— Da, s-ar putea. Şi apoi mai e şi doamna O'Rourke. 

— Ce părere ai despre ea? 

— Nu prea ştiu. E tulburătoare. Şi observă tot ce se petrece. 

— Şi mai e Bletchley, zise Tommy. 

— Abia dacă am vorbit cu el. E în mod clar puiul tău. 

— Eu cred că e doar un tip obişnuit de şcoală veche. Asta e 
părerea mea. 

— Aşa e, spuse Tuppence. Partea cea mai rea la treaba asta 
este că te uiţi la oameni absolut obişnuiţi şi răsuceşti ca să se 
potrivească cerinţelor tale morbide. 

— Am încercat câteva experienţe cu Bletchley, zise Tommy. 

— De care? Şi eu am nişte experimente în minte. 

— Păi... Doar mici capcane obişnuite, despre date şi locuri, 
lucruri de genul ăsta. 

— Ai putea să treci de la general la particular? 

— Păi, să spunem că vorbim despre vânătoare de rațe. El 
menţionează Fayum - a fost un concurs bun acolo în cutare 
an, în cutare şi cutare lună. Altă dată eu pomenesc de Egipt 
întru o cu totul altă conjunctură. Mumiile, Tutankamon, ceva 
de genul ăsta — a văzut el chestiile astea? Când a fost acolo? 
Răspunsurile se verifică. Nu-l întreb nimic important, nimic 
care să-l pună în gardă, doar o verificare a acurateţei, 
răspunsurilor. 

— Şi până acum nu s-a dat de gol în nici un fel? 

— Nici măcar o dată. Şi ăsta e un test foarte bun, Tuppence. 

— Da, dar presupun că dacă el ar fi N ar avea povestea bine 
pusă la punct. 

— Oh, da - aspectele principale ale ei. Dar nu e atât de uşor 
să nu calci greşit când e vorba de detalii lipsite de importanţă. 
Şi apoi, ocazional, îţi aminteşti de prea multe, mai multe, 


adică, decât şi-ar aminti o persoană de bună credinţă. O 
persoană obişnuită nu îşi aminteşte, de regulă, imediat dacă a 
fost la o partidă de vânătoare în 1926 sau 1927. Ea trebuie să 
se gândească un pic şi să caute prin memorie. 

— Şi până acum nu l-ai prins pe Bletchley pe picior greşit? 

— Până acum a răspuns într-un mod perfect normal. 

— Rezultatul — negativ. 

— Exact. 

— Acum am să-ţi dezvălui din ideile mele, spuse Tuppence. 

În drum spre casă, doamna Blenkensop se opri la oficiul 
poştal. Cumpără timbre, apoi intră în cabina unui telefon 
public. Acolo formă un anumit număr şi ceru să vorbească cu 
„domnul Faraday”. Aceasta era metoda stabilită de 
comunicare cu domnul Grant. leşi afară zâmbind şi porni 
agale spre casă, oprindu-se în drum ca să cumpere nişte lână 
pentru tricotat. 

Era o după-amiază plăcută, cu o briză uşoară. Tuppence îşi 
înlocui pasul vioi şi energic, cu mersul lejer care, în concepţia 
ei, i se potrivea doamnei Blenkensop. Doamna Blenkensop nu 
avea absolut nimic în comun cu ea însăţi în afară de tricotat 
(nu prea bine) şi de scris scrisori băieţilor ei. Ea le scria mereu 
scrisori băieţilor ei uneori le lăsa prin preajmă, pe jumătate 
terminate. 

Tuppence urcă agale dealul spre Sans Souci. Întrucât până 
acolo nu era şosea (aceasta se sfârşea la Smugglers’ Rest, casa 
comandorului Haydock), niciodată nu era mult trafic, doar 
câteva camioane dimineaţa. Tuppence trecu pe lângă fiecare 
casă, amuzându-se de numele lor. Bella Vista (impropriu 
numită, întrucât nu se zărea de acolo nici un crâmpei de mare, 
iar priveliştea principală era construcţia masivă în stil 
victorian a lui Edenholme, aflată pe partea cealaltă a 
drumului). Karachi era următoarea casă. După ea venea 
Shirley Tower. Apoi Piveliştea Mării (potrivită de data asta), 
Castelul Clare (oarecum pretenţios numit, întrucât era o casă 
mică), Trelawny, o pensiune rivală cu cea a doamnei Perenna, 
şi în cele din urmă construcţia vastă, castanie, a lui Sans 
Souci. 


Abia când se apropie de casă, Tuppence luă notă de faptul că 
la poartă se afla o femeie care se uita înăuntru. Silueta avea 
un aer încordat şi vigilent. 

Aproape inconştient. Tuppence îşi înăbuşi zgomotul paşilor, 
mergând cu grijă în vârful picioarelor. 

Doar când ajunse în spatele femeii, aceasta o auzi şi se 
întoarse tresărind. 

Era o femeie înaltă, sărăcăcioasă, chiar prost îmbrăcată, dar 
avea o faţă neobişnuită. Nu era tânără — probabil cu puţin sub 
patruzeci de ani — dar există un contrast între faţa ei şi felul în 
care era îmbrăcată. Era blondă, cu pomeţi înalţi, şi fusese — ba 
mai era încă — frumoasă. Preţ de o clipă Tuppence avu 
senzaţia că faţa femeii îi era oarecum cunoscută, dar senzaţia 
dispăru. Nu era o faţă uşor de uitat, îşi zise ea. 

Femeia era evident speriată, şi unda de panică ce trecu ca un 
fulger pe faţa ei nu-i scăpă lui Tuppence. (Ceva ciudat e aici?) 

Tuppence spuse: 

— Scuzaţi-mă, căutaţi pe cineva? 

Femeia vorbi rar, cu un glas de străină, pronunţând cuvintele 
cu grijă de parcă le învățase pe dinafară. 

— Casa asta este Sans Souci? 

— Da. Locuiesc aici. Doriţi să vorbiţi cu cineva? 

După o foarte scurtă pauză, femeia spuse: 

— Vă rog să-mi spuneţi, există aici un domn Rosenstein, nu? 

— Domnul Rosenstein? Tuppence clătină din cap. Nu. Poate 
a fost şi a plecat. Doriţi să întreb? 

Dar femeia ciudată făcu un gest rapid de refuz. Spuse: 

— Nu. Am făcut o confuzie. Vă rog să mă scuzaţi. 

Apoi, repede, se întoarse şi cobori în viteză dealul. 

Tuppence se uită după ea. Din anumite motive, bănuielile îi 
erau stârnite. Între purtarea femeii şi cuvintele ei exista un 
contrast. Tuppence avea o idee că „Domnul Rosenstein” era o 
născocire, că femeia rostise primul nume care îi venise în 
minte. 

Tuppence ezită un minut, apoi începu să coboare dealul 
după femeia care tocmai plecase. Ceea ce o făcea să o urmeze 
putea fi descris doar ca o „presimţire”. 


La un moment dat, totuşi, se opri. Urmărirea ar fi atras 
atenţia asupra ei însăşi într-un mod destul de flagrant. Ea 
fusese clar pe punctul de a intra în Sans Souci când vorbise cu 
femeia, faptul de a-i fi luat urma ar fi stârnit bănuiala că 
doamna Blenkensop era altceva decât părea la suprafaţă — asta 
în cazul în care femeia străină făcea parte din gruparea 
inamică. 

Tuppence se întoarse şi urcă dealul. Intră în Sans Souci şi se 
opri în hol. Casa părea pustie, ca de obicei la începutul după- 
amiezii. Betty îşi făcea somnul, locatarii mai în vârstă fie se 
odihneau, fie erau plecaţi. 

În timp ce Tuppence stătea în holul întunecos gândindu-se la 
recenta ei întâlnire, un sunet slab ajuse la urechile ei. Era un 
sunet pe care îl cunoştea foarte bine — ecoul slab al unui 
clinchet. 

La Sans Souci telefonul era în hol. Sunetul pe care Tuppence 
tocmai îl auzise era sunetul făcut când receptorul unei 
derivații este ridicat sau pus în furcă. În casă există o singură 
derivație — în dormitorul doamnei Perenna. 

Tommy poate ar fi ezitat. Tuppence nu ezită nici o clipă. 
Uşurel şi cu mare grijă, ridică receptorul şi îl duse la ureche. 

Cineva folosea derivaţia. Era un glas de bărbat. Tuppence 
auzi: 

— Totul merge bine. Pe patru, deci, cum s-a stabilit. 

Un glas de femeie spuse: 

— Da, mergi înainte. 

Se auzi un clinchet de receptor pus în furcă. 

Tuppence rămase acolo, încruntată. Era glasul doamnei 
Perenna? Greu de spus după doar acele trei cuvinte rostite. 
Desigur, putea fi o conversaţie absolut banală, în mod sigur 
nimic în cuvintele pe care le auzise nu indica altceva. 

O umbră întunecă lumina care intra pe uşă. Tuppence tresări 
şi puse receptorul în furcă în timp ce doamna Perenna vorbi. 

— E o după-amiază tare frumoasă. Ieşiţi, doamnă 
Blenkensop, sau tocmai îţi intrat? 

Aşadar nu doamna Perenna vorbise din camera doamnei 
Perenna. Tuppence îngână ceva despre o plimbare plăcută pe 


care o făcuse şi o luă către scară. 

Doamna Perenna înaintă pe hol după ea. Părea mai masivă 
decât de obicei. Tuppence îşi dădea seama că era o femeie 
puternică, atletică. 

Spuse: 

— Trebuie să-mi scot hainele, şi o luă în grabă pe scări în 
sus. Când dădu colţul palierului, se ciocni de doamna 
O'Rourke al cărei trup impozant bara vârful scării. 

— Vai, vai, doamnă Blenkensop, dar se pare că te grăbeşti, 
nu glumă! 

Nu se dădu la o parte, rămase pur şi simplu acolo, zâmbindu- 
i în jos lui Tuppence. Ca întotdeauna, zâmbetul doamnei 
O'Rpurke avea ceva înfricoşător. 

Şi dintr-o dată, fără nici un motiv, Tuppence simţi teamă. 

Irlandeza masivă şi zâmbitoare, cu glasul ei profund, îi bara 
calea, iar dedesubt, apropiindu-se de piciorul scării, era 
doamna Perenna. 

Tuppence se uită peste umăr. Era doar o închipuire de-a ei 
faptul că faţa ridicată spre ea a doamnei Perenna avea ceva 
hotărât ameninţător? Absurd, îşi spuse ea, absurd. În plină zi, 
într-o banală pensiune de la malul mării. Dar casa era tare 
liniştită. Nici un sunet. Iar ea aici pe scară, între cele două. De 
bună seamă există ceva puţin ciudat în zâmbetul doamnei 
O'Rourke, o notă de ferocitate, se gândi înnebunită Tuppence, 
„ca o pisică cu un şoarece”. 

Şi atunci, brusc, tensiunea se risipi. O siluetă micuță ţâşni pe 
palierul de sus scoțând ţipete ascuţite de bucurie. Micuța Betty 
Sprot în pieptar şi chiloţei. 'Ţâşnind pe lângă doamna 
O'Rourke, strigă bucuroasă „Ia b'aţe” în timp ce se arunca 
asupra lui Tuppence. 

Atmosfera se schimbase. Doamna O'Rourke, o siluetă masivă 
şi blândă, striga: 

— Ah, scumpetea! S-a făcut fetiţă mare. 

Dedesubt, doamna Perenna se întorsese şi porni către uşa ce 
ducea în bucătărie. Tuppence, ţinând-o de mânuţă pe Betty, 
trecu pe lângă doamna O'Rourke şi o luă la fugă pe culoar 
către locul în care doamna Sprot aştepta să-şi certe odrasla 


chiulangioaică. 

Tuppence intră cu copila. 

Atmosfera domestică îi dădu o ciudată senzaţie de uşurare — 
hainele copilei împrăştiate peste tot, jucăriile de pluş, pătuţul 
pictat, faţa ca de oaie şi oarecum neatrăgătoare a doamnei 
Sprot în rama de pe masa de toaletă. 

Totul era atât de normal, atât de liniştitor, atât de cotidian... 

Şi totuşi, puţin mai înainte, pe scări... 

„Nervii”, îşi spuse Tuppence. „Doar nervii!” 

Dar oare nervii fuseseră de vină? Cineva chiar telefonase din 
camera doamnei Perenna. Doamna O'Rourke? De bună seamă, 
un lucru foarte ciudat de făcut. Asta presupunea să te asiguri 
că n-ai să fii auzit de cineva din casă, fireşte. 

Trebuie să fi fost o conversaţie foarte scurtă, se gândi 
Tuppence. Doar un scurt schimb de cuvinte. 

Totul merge bine. Pe patru, deci, cum s-a stabilit. 

Asta putea să nu însemne nimic... Sau foarte mult. 

Pe patru. Era o dată? Pe patru a unei luni? În ziua de patru? 
Înseamnă asta ceva cât de cât? 

Putea fi foarte uşor confirmarea unei întâlniri absolut banale. 
Poate că doamna Perenna îi spusese doamnei O'Rourke că 
putea folosi oricând telefonul din camera ei. 

Iar atmosfera de pe scară, acel moment tensionat, poate că s- 
a datorat nervilor ei supraîncordaţi... 

Casa liniştită... Senzaţia că există ceva sinistru în ea, ceva 
rău.. 

„Limitează-te la fapte, doamnă Blenkensop”, îşi spuse cu 
fermitate Tuppence. „Şi vezi-ți în continuare de sarcina pe 
care o ai.” 

Capitolul V 

Comandorul Haydock se dovedi a fi cea mai bună gazdă. Îi 
întâmpină cu entuziasm pe domnii Meadowes şi Bletchley, şi 
insistă să-i arate primului „totul legat de căsuţa mea”. 

Smugglers’ Rest fusese iniţial o pereche de căsuțe aparţinând 
pazei de coastă amplasate pe stânca ce domina marea. 
Dedesubt se afla un mic golf, dar accesul la el era periculos, şi 
era încercat doar de băieţii aventurieri. 


Apoi căsuţele fuseseră cumpărate de un om de afaceri din 
Londra care le contopise în una şi încercase cu jumătate de 
inimă să facă o grădină. Venea din când în când vara, pentru 
perioade scurte. 

După aceea, căsuţele rămăseseră pustii câţiva ani, fiind 
lăsate cu un minimum de mobilier pentru vizitatorii de vară. 

— Apoi, acum câţiva ani, explică Haydock, au fost vândute 
unui om pe nume Hahn. Era neamţ şi, după părerea mea, era 
nici mai mult nici mai puţin decât spion. 

Tommy ciuli urechile. 

— Interesant, spuse el punând jos paharul de sherry. 

— Tipii ăştia sunt al naibii de meticuloşi, spuse Haydock. S- 
au pregătit chiar de atunci pentru acest show cel puţin asta e 
părerea mea. Uitaţi-vă la cum e situată casa asta. Perfect 
pentru a semnaliza în largul mării. Dedesubt e un golf unde ai 
putea ajunge pe uscat cu o barcă cu motor. Datorită 
conturului stâncii, e complet izolat. Oh, da, să nu-mi spuneţi 
că amicul Hahn n-a fost agent german. 

Maiorul Bletchley zise: 

— Bineînţeles că a fost. 

— Ce s-a întâmplat cu el? Întrebă Tommy. 

— Ah! Exclamă Haydock. A fost o întreagă poveste, în 
primul rând, a tăiat un drum până la plajă — trepte de beton, 
afacere costisitoare. Apoi a refăcut întreaga casă — camere de 
baie, toate echipamentele scumpe pe care ţi le poţi imagina. Şi 
pe cine a pus el să facă toate astea? Nici un om din localitate. 
Nu, o firmă din Londra, aşa s-a spus, dar o mulţime de oameni 
care au venit aici erau străini. Unii din ei nu ştiau o boabă de 
engleză. Nu sunteţi de acord cu mine că asta sună extrem de 
suspect? 

— Putin ciudat, cu siguranţă, aprobă Tommy. 

— Eu însumi eram în vecinătate la vremea aceea, locuiam 
într-un bungalow, şi a început să mă intereseze ce punea la 
cale tipul ăsta. Obişnuiam să dau târcoale Şi să-i urmăresc pe 
lucrători. Şi vă spun următorul lucru: lor nu le plăcea asta, nu 
le plăcea deloc. De câteva ori au fost de-a dreptul 
ameninţători. De ce ar fi fost dacă totul ar fi fost cinstit şi 


curat ca lumina zilei? 

— Ar fi trebuit să te duci la autorităţi, spuse Bletehley. 

— Chiar asta am făcut, amice dragă. Am fost o adevărată 
pacoste pentru poliţie, tot cicălind-o. 

Îşi turnă încă un pahar. 

— Şi ce am obţinut în schimbul strădaniilor mele? O 
politicoasă nebăgare în seamă. Surzi şi orbi, asta suntem noi 
în ţara asta. Un alt război cu Germania ieşea din discuţie — în 
Europa era pace — relaţiile noastre cu Germania erau 
excelente. Ne simpatizam reciproc. Am fost considerat o fosilă 
bătrână, un maniac al războiului, un marinar ramolit. La ce a 
ajutat să le atragi atenţia oamenilor că nemţii construiau cea 
mai grozavă forță aeriană din Europa şi nu doar ca să zboare 
de colo-colo ca să meargă la picnic? 

Maiorul Bletehley spuse exploziv: 

— Nimeni n-a crezut asta! Proştii naibii! „Pace în vremurile 
noastre”. „Linişte”. Toate o grămadă de formule prosteşti! 

Haydock spuse, mai roşu la faţă ca de obicei din cauza 
supărării: 

— Un zvonist, aşa m-au numit. Genul de tip, au spus ei, care 
era un obstacol în calea păcii. Pacea! Ştiam ce puneau la cale 
prietenii noştri huni! Şi, reţineţi, ei pregătesc lucrurile cu mult 
înainte. Eram convins că doctorul Hahn nu urmărea nimic 
bun. Nu-mi plăceau lucrătorii lui străini. Nu-mi plăcea felul în 
care cheltuia bani pe casa asta. Am continuat să pisez lumea. 

— Perseverent tip, spuse cu admiraţie Bletchley. 

— Şi în cele din urmă am făcut impresie, zise comandorul. A 
venit aici la poliţie un şef nou, un militar în rezervă. Şi el a 
avut minte să mă asculte. Tipii lui au început să adulmece. Se 
înțelege de la sine că Hahn a ridicat tabăra. A dispărut pur şi 
simplu într-o noapte. Poliţia a venit aici cu un mandat de 
percheziţie. Într-un seif care fusese înziduit în sufragerie au 
găsit un radio-transmiţător şi nişte documente foarte 
compromiţătoare. De asemenea, un mare depozit pentru 
petrol sub garaj — rezervoare mari. Pot să vă spun că a fost 
mare tămbălău pe seama asta. Tipii de la club obișnuiau să mă 
tachineze privitor la complexul spionului neamt de care, 


spuneau ei, sufeream. După treaba asta au încetat. Necazul cu 
noi în ţara asta este că suntem atât de absurd de nebănuitori! 

— Asta e o crimă, proşti, asta suntem, proşti. De ce nu-i 
băgăm în lagăre pe toţi refugiații ăştia? 

Maiorul Bletchley era bine cherchelit. 

— Sfârşitul poveştii a fost că am cumpărat casa când a fost 
scoasă pe piaţă, continuă comandorul pentru a nu fi deviat de 
la povestea lui favorită. Intri să arunci o privire, Meadowes? 

— Mulţumesc, mi-ar plăcea. 

Comandorul Haydock era plin de zel ca un băieţandru în 
timp ce făcea onorurile casei. Deschise larg marele seif din 
sufragerie ca să arate unde fusese găsit transmiţătorul secret. 
Tommy fu dus în garaj şi i se arătă unde zăcuseră ascunse 
rezervoarele mari de petrol, şi în final, după o privire 
superficială aruncată celor două băi excelente, fu condus pe 
poteca pe care erau turnate trepte de beton către micul golf de 
dedesubt, în timp ce comandorul Haydock îi spunea de la 
capăt cât de folositoare ar fi întreaga aşezare şi construcţie 
pentru un inamic în timp de război. 

Tommy fu introdus în grota din golf care dădea numele 
locului, şi Haydock îi arătă cu entuziasm cum ar fi putut fi ea 
folosită. 

Maiorul Bletchley nu-i însoţi pe cei doi, ci rămase liniştit pe 
terasă bându-şi paharul. Tommy intui că vânătoarea de spioni 
a comandorului şi rezultatul ei încununat de succes erau 
principalul subiect de discuţie al acestuia, şi că prietenul lui le 
auzise de multe ori. 

De fapt, maiorul Bletchley chiar o spuse ceva mai târziu când 
se întorceau la Sans Souci. 

— Bun tip, Haydock, spuse el. Dar nu se mulţumeşte să lase 
în pace un lucru bun. Am auzit de atâtea ori povestea asta 
încât ni s-a acrit de ea. E la fel de mândru de toată treaba ca o 
pisică de pisoii ei. 

Comparaţia nu era prea exagerată, şi Tommy zâmbi în semn 
că era de acord. 

Conversaţia se întoarse apoi la propriul succes al maiorului 
Bletchley în demascarea unui mesager necinstit în 1923, şi 


Tommy fu liber să-şi urmeze şirul gândurilor, rostind pe 
alocuri „Nu zău?”, „Nu mai spuneţi!” şi „Ce chestie 
extraordinară!”, ceea ce era tot ce îi trebuia maiorului 
Bletchley ca încurajare. 

Tommy simţea acum mai mult ca niciodată că atunci când 
muribundul Farquhar menţionase Sans Souci el fusese pe pista 
cea bună. Aici, în locul ăsta rupt de lume, se făcuseră pregătiri 
cu mult înainte. Sosirea neamţului Hahn şi instalaţiile lui 
extinse arătau destul de clar că această anume porţiune a 
coastei fusese aleasă pentru un punct de mobilizare, un focar 
al activităţii inamice. 

Acest plan fusese dejucat de activitatea neaşteptată a 
suspiciosului comandor Haydock. Dar dacă Smugglers’ Rest 
fusese doar primul avanpost al unei complicate scheme de 
atac? Altfel spus, Smugglers’ Rest reprezentase comunicaţia pe 
mare. Plaja ei, inaccesibilă altfel decât pe poteca ce cobora de 
deasupra, ar fi servit admirabil planului. Dar asta era doar o 
parte dintr-un tot. 

Partea aceasta a planului fiind dejucată de Haydock, care 
fusese răspunsul inamicului? Oare n-ar fi putut el să se 
repeadă asupra următorului lucru cel mai bun, astfel spus, 
Sans Souci? Darea în vileag a lui Hahn se petrecuse cam cu 
patru ani în urmă. Din ceea ce îi spusese Sheila Perenna, 
Tommy avea o idee că la foarte scurt timp după aceea doamna 
Perenna se întorsese în Anglia şi cumpărase Sans Souci. 
Următoarea mutare a partidei? 

Prin urmare, se părea că Leahampton era în mod hotărât un 
centru al inamicului, că deja existau în zonă instalaţii şi 
afilieri. 

Starea de spirit i se îmbunătăţi. Deprimarea cauzată de 
atmosfera senină de la Sans Souci se risipi. Inocentă cum 
părea, acea inocenţă era doar o pojghiţă. Sub ea se petreceau 
lucruri mascate şi ticăloase. 

Iar focarul tuturor acestora, din câte îşi putea da seama 
Tommy, era doamna Perenna. Primul lucru pe care îl avea de 
făcut era să ştie mai multe despre doamna Perenna, să 
pătrundă dincolo de faţada ei de administrator de pensiune. 


Corespondenţa ei, cunoştinţele ei, activităţile ei sociale sau 
cele legate de război — undeva în toate astea trebuie că zăcea 
esenţa adevăratelor ei activităţi. Dacă doamna Perenna era 
renumita agentă M, atunci ea era cea care controla întreaga 
activitate a Coloanei a Cincea în această ţară. Identitatea ei 
era cunoscută de puţini — doar de cei din vârf. Dar 
comunicațiile pe care trebuie că le avea cu şefii personalului 
ei erau o pistă, de aceea el şi Tuppence trebuiau să dibuie 
acele comunicări. 

La momentul potrivit, după cum vedea destul de bine 
Tommy, Smugglers’ Rest putea fi înhăţat şi păstrat de câţiva 
voinici care operau de la Sans Souci. Momentul nu sosise încă, 
dar putea fi foarte aproape. 

O dată ce armata germană punea stăpânire pe porturile din 
Franţa şi Belgia, nemţii se puteau concentra asupra invadării 
şi subjugării Marii Britanii, iar lucrurile mergeau categoric 
prost la vremea aceea în Franţa. 

Marina britanică era atotputernică pe mare, aşa că atacul 
trebuia să vină pe calea aerului şi prin trădare internă, iar 
dacă sforile trădării din interior se aflau în mâinile doamnei 
Perenna nu era timp de pierdut. 

Cuvintele maiorului Bletchley rezonară cu gândurile lui.; 

— Să ştii că am văzut că nu era timp de pierdut. L-am luat 
pe Abdul, ordonanța mea - bun băiat, Abdul... 

Povestea continuă. 

Tommy se gândea: „De ce Leahampton? Ce motiv? E în afara 
fluxului principal — e cam ca o apă stătătoare. Conservator, 
demodat. Toate aceste aspecte îl fac de dorit. Mai e şi 
altceva?” 

În spate era o fâşie de teren agricol care se întindea spre 
uscat. O păşune mare. Prin urmare, foarte potrivit pentru 
aterizarea avioanelor cu trupe sau a trupelor paraşutate. Dar 
asta era valabil pentru multe alte locuri. Mai există şi o mare 
uzină chimică, unde era angajat Carl von Deinim. 

Carl von Deinim? Cum se potrivea el în sechemă? Foarte 
bine. După cum subliniase Grant, nu el era capul. Doar o 
rotiţă în maşinărie. Pasibil de a stârni bănuieli şi a fi internat 


în lagăr în orice clipă. Dar între timp poate că îşi îndeplinea 
sarcina dată. El îi spusese lui Tuppence că lucra la probleme 
de decontaminare şi la imunizarea anumitor gaze. Aici existau 
anumite posibilităţi — posibilităţi la care nu era plăcut să te 
gândeşti. 

Cu oarecare reţinere, Tommy decise că Carl era implicat în 
problemă. Păcat, pentru că tipul îi plăcea destul de mult. Ei 
bine, el lucra pentru ţara lui. Tommy avea respect pentru un 
astfel de adversar care îşi risca viaţa pentru ţara lui. 

Cei care îi stârneau o dorinţă de răzbunare pătimaşă erau 
oamenii care îşi trădau propria ţară din interior. Dar, pe 
cuvântul lui, avea să pună mâna pe ei! 

— Şi aşa am pus mâna pe ei! Maiorul îşi încheia victorios 
povestea. Frumos lucrat, nu-i aşa? 

Fără să roşească, Tommy răspunse: 

— Cel mai ingenios lucru pe care l-am auzit în viaţa mea. 

Doamna Blenkensop citea o scrisoare scrisă pe hârtie subţire, 
străină, ştampilată pe exterior cu însemnul cenzurii. 

Întâmplător, rezultatul direct ăl conversaţiei ei cu „domnul 
Faraday”. 

— Dragul de Raymond, murmură ea. Eram atât de fericită că 
îl ştiam în Egipt, iar acum se pare că se face o mare 
schimbare. Totul foarte secret, desigur, şi el nu poate să spună 
nimic, doar că există un plan cu adevărat minunat şi că 
trebuie să fiu gata pentru o mare surpriză în curând. Mă bucur 
să ştiu unde e trimis, dar zău că nu văd de ce... 

Blethley mârâi. 

— N-are voie să spună asta? 

Tuppence râse dezaprobator şi se uită în jurul mesei cu micul 
dejun în timp ce împăturea pretioasa scrisoare. 

— Oh! Avem metodele noastre, spuse ea ştrengăreşte. Dragul 
de Raymond ştie că numai dacă ştiu unde este sau încotro se 
duce nu mai îmi fac atâtea griji. Şi e o metodă foarte simplă. 
Doar un anumit cuvânt, să ştiţi, şi după el literele iniţiale ale 
următoarelor cuvinte spun locul. Fireşte că în felul ăsta 
rezultă uneori fraze ciudate, dar Raymond este extrem de 
ingenios. Sunt sigură că nimic n-ar remarca. 


În jurul mesei se stârni mici murmure. Momentul era bine 
ales; la micul dejun se întâmpla să fie toţi din casă pentru 
prima dată. 

Cu faţa cam roşie, Bletchley spuse: 

— Scuzaţi-mă, doamnă Blenkensop, dar ceea ce faceţi e un 
lucru al naibii de prostesc. Mişcările de trupe şi escadrile 
aeriene sunt exact ce vor să ştie nemţii. 

— Oh, dar eu nu spun niciodată nimănui! Strigă Tuppence. 
Sunt foarte, foarte atentă. 

— Oricum e un lucru neînţelept, iar băiatul dumneavoastră o 
să dea într-o zi de belea din cauza asta. 

— Oh, sper că nu. Vedeţi dumneavoastră, sunt mama lui. O 
mamă se cuvine să ştie. 

— Chiar aşa, cred că ai dreptate, bubui doamna O'Rourke. 
Nici dacă te taie bucățele nu vor scoate informaţia de la 
dumneata, ştim asta. 

— Scrisorile pot fi citite, spuse doamna Bletchley. 

— Am mare grijă să nu las niciodată scrisorile la întâmplare, 
spuse Tuppence cu un aer ofensat. Întotdeauna le ţin încuiate. 

Bletchley clătină din cap cu îndoială. 

Era o dimineaţă cenuşie cu un vânt rece care bătea dinspre 
mare. Tuppence era singură în capătul îndepărtat al plajei. 

Scoase din geantă două scrisori pe care tocmai le luase de la 
un mic chioşc de ziare din orăşel. 

Le trebuise timp ca să sosească întrucât fuseseră reexpediate 
acolo, a doua oară pentru o anume doamnă Spender. Lui 
Tuppence îi plăcea să-şi încrucişeze urmele. Copiii ei o 
credeau în Cornwall la o mătuşă bătrână. 

Deschise prima scrisoare. 

„Dragă mamă, Ţi-aş putea spune o mulţime, de lucruri 
nostime, numai că nu trebuie. Punem în scenă un spectacol 
bun, cred. 

Cotaţia de pe piaţa de azi e cinci avioane germane înainte de 
micul dejun. În momentul de faţă e un pic de harababură, dar 
până la sfârşit vom ajunge acolo cu bine. 

Felul în care îi mitraliază pe sărmanii civili pe şosele mă 
revoltă. Asta ne face pe toţi să vedem roşu în faţa ochilor. Gus 


şi Trundles îţi transmit salutări. Încă se ţin tare. 

Nu-ţi fă griji pentru mine. Eu sunt bine. N-aş fi pierdut 
spectacolul ăsta pentru nimic în lume. Toată dragostea 
bătrânului „Morcov” - i-a dat, totuşi, o slujbă W. O.? 

Al tău pentru totdeauna, DEREK” 

Tuppence avea ochii foarte lucioşi şi strălucitori când citi şi 
reciti scrisoarea. 

Apoi o deschise pe a doua. 

„Scumpă mami, Ce mai face mătuşa Gracie? E în putere? 
Cred că eşti minunată că stai cu ea. Eu n-aş putea. 

Nici o veste. Slujba mea e foarte interesantă, dar atât de 
secretă încât nu-ţi pot povesti de ea. Dar simt cu adevărat că 
fac ceva care merită. Nu te frământa că n-ai nimic de făcut 
pentru război — e o prostie să vezi toate femeile în vârstă cum 
aleargă de colo-colo vrând să facă ceva. În realitate se caută 
doar oameni tineri şi eficienţi. Mă întreb cum se descurcă 
„Morcovul” la slujba lui din Scoţia. Doar completează 
formulare, presupun. Totuşi va fi fericit să simtă că face ceva. 

Cu multă dragoste, DEBORAH” 

Tuppence zâmbi. 

Împături scrisorile, le netezi drăgăstos, apoi, la adăpostul 
unui dig, aprinse un băț de chibrit şi le dădu foc. Aşteptă până 
când se prefăcură în cenuşă. 

Scoţându-şi stiloul şi un carneţel, scrise repede. 

„Langherne, Cornwall. 

Scumpa mea Deb, Aici suntem atât de izolaţi de război încât 
nu-mi vine să cred că are loc un război. Mă bucur mult că am 
primit scrisoarea ta şi ştiu că ai o muncă interesantă. 

Mătuşa Gracie a devenit mult mai firavă şi i s-a înceţoşat 
mult mintea. Cred că se bucură că mă are aici. 

Vorbeşte mult despre vremurile de demult şi uneori cred că 
mă confundă cu mama mea. Se cultivă mai multe legume ca 
de obicei — au transformat grădina de trandafiri în grădină de 
cartofi. Îi ajut puţin pe bătrânii Sike. Asta mă face să simt că 
fac ceva pe vreme de război, tatăl tău pare un pic 
dezrădăcinat, dar cred, cum spuneai, că şi el e bucuros că face 
ceva. 


Cu dragoste, a ta 

MAMĂ TUPPENY” 

Rupse altă foaie. 

„Iubitul mei Derek, A fost o mare alinare să primesc 
scrisoarea ta. Trimite des cărţi poştale dacă n-ai timp să scrii. 

Am venit aici să stau puţin cu mătuşa Gracie. E foarte 
plăpândă. Vorbeşte despre tine de parcă ai avea şapte ani şi 
ieri mi-a dat zece şilingi să ti-i trimit drept bacşiş. 

Încă stau pe raft şi nimeni n-are nevoie de nepreţuitele mele 
servicii! Extraordinar! După cum ţi-am spus, tatăl tău a primit 
o slujbă la Ministerul de Necesităţi. E undeva în nord. Mai 
bine decât nimic, dar nu e ceea ce voia el, sărmanul „Morcov”. 
Totuşi, presupun că trebuie să fim modeşti şi să ocupăm un 
loc în spate şi să vă lăsăm războiul vouă, tinerii tâmpiţi. 

N-am să-ţi spun „Ai grijă de tine”, pentru că bănuiesc că ai să 
faci exact pe dos. Dar să nu fii prost. 

Cu multă dragoste, TUPPENCE” 

Băgă scrisorile în plicuri, scrise adresele şi lipi timbre, apoi le 
puse la poştă în drum spre Sans Souci. 

Când ajunse la piciorul stâncii atenţia îi fu atrasă de două 
siluete care stăteau de vorbă ceva mai sus de ea. 

Tuppence rămase încremenită. Era aceeaşi femeie pe care o 
văzuse ieri, iar cu ea stătea de vorbă Carl von Deinim. 

Tuppence observă cu regret că nu avea cum să se apropie ca 
să tragă cu urechea întrucât nu exista nici un ascunziş. 

Mai mult, în clipa aceea tânărul neamt întoarse capul şi o 
văzu. Destul de brusc, cele două siluete se despărţiră, femeia 
coborî repede dealul, traversând drumul şi trecând pe lângă 
Tuppence pe partea cealaltă. 

Carl von Deinim aşteptă până când Tuppence ajunse lângă 
el. 

Apoi, grav şi politicos, îi dădu bună dimineaţa. 

Tuppence spuse imediat: 

— Ce ciudat arăta femeia cu care vorbeai, domnule Deinim. 

— Da. E tipul femeii din Europa Centrală. E poloneză. 

— Serios? 0... o prietenă de-a dumitale? 

— Deloc, spuse scorţos Carl. N-am mai văzut-o niciodată. 


— Oh! Credeam... 

Tuppence se opri artistic. 

— M-a întrebat doar o adresă. Am vorbit nemţeşte cu ea 
pentru că nu prea înțelege engleza. 

— Înţeleg. Şi a întrebat de o adresă? 

— M-a întrebat dacă cunosc o doamnă Gottlieb în apropiere. 
I-am spus că nu, iar ea a spus că, probabil, reţinuse greşit 
numele casei. 

— Înţeleg, spuse gânditoare Tuppence. 

Domnul Rosenstein. Doamna Gottlieb. 

Se uită pe furiş la Carl von Deinim. Mergea lângă ea cu o 
faţă încremenită. 

Tuppence avea o bănuială clară legată de această femeie 
ciudată. Era aproape convinsă că atunci când dăduse cu ochii 
de ei, femeia şi Carl discutau deja de câtva timp. 

Carl von Deinim? 

Carl şi Sheila în acea dimineaţă. „Trebuie să fii atent” 
Tuppence se gândi: „Sper... Sper că tinerii ăştia nu sunt 
implicaţi în complot!” Crezul nazist era un crez al tinerilor. 
După toate probabilitățile, agenţii nazişti erau tineri. Carl şi 
Sheila. Tommy spunea că Sheila nu era implicată. Da, dar 
Tommy era bărbat, iar Sheila era frumoasă, cu o frumuseţe 
ciudată care îţi tăia respiraţia. 

Carl şi Sheila, şi în spatele lor acea figură enigmatică: 
doamna Perenna. Doamna Perenna, uneori gazda volubilă a 
unei pensiuni obişnuite, uneori, preţ de câteva minute, o 
personalitate tragică, violentă. 

Tuppence urcă agale scara spre camera ei. 

În seara aceea, când se duse la culcare, trase sertarul lung de 
la biroul ei. Într-o parte a lui era o cutie mică, lăcuită cu o 
încuietoare firavă, ieftină. Tuppence îşi puse mănuşile, descuie 
cutia şi o deschise. Înăuntru era un teanc de scrisori. Cea de 
deasupra era cea primită în acea dimineaţă de la „Raymond”. 
Tuppence o despături cu atenţie. 

Apoi buzele ei se strânseră. Dimineaţă, în cuta hârtiei fusese 
o geană. Acum geana nu mai era. 

Se duse la lavoar. Acolo era o sticluţă cu etichetă nevinovată: 


„Pudră cenuşie”. 

Cu îndemânare, Tuppence presără puţină pudră pe scrisoare 
şi pe suprafaţa lăcuită a cutiei. 

Pe niciuna din ele nu existau amprente. 

Tuppence dădu din cap cu o satisfacţie întunecată. 

Căci ar fi trebuit să existe amprente - ale ei. 

O servitoare ar fi putut citi scrisorile din curiozitate, deşi era 
puţin probabil ca o servitoare să-şi bată capul ca să găsească o 
cheie. 

Însă o servitoare nu s-ar fi gândit să şteargă amprentele. 

Doamna Perenna? Sheila? Altcineva, cel puţin, pe care îl 
interesau mişcările forţelor armate britanice. 

Planul de campanie al lui Tuppence fusese simplu în liniile 
lui generale. În primul rând, aprecierea probabilităților şi 
dacă cineva din locatarii de la Sans Souci era interesat de 
mişcări de trupe şi dornic să ascundă faptul. În al treilea rând 
— cine era acea persoană? 

La această a treia operaţiune se gândea Tuppence în 
dimineaţa următoare în timp ce stătea în pat. Gândurile îi 
erau uşor tulburate de Betty Sprot care se trezise devreme şi 
se zbenguia. 

Betty era atât de activă cât şi volubilă. Ea prinsese mare drag 
de Tuppence. Se căţără în pat şi vâri sub nasul lui Tuppence o 
carte cu poze extrem de zdrenţuită, comandându-i pe limba ei: 

— Teşte. 

Tuppence se supuse. 

— Gâsculiţă şi gâscan 

Unde vă plimbaţi de-un an? 

La etaj, la parter, Câteodată-n cartier”. 

Betty se tăvălea de veselie, repetând în extaz: 

— Taj... Taj... Pa-te!... Şi apoi, rostogolindu-se, căzu din pat. 

În continuare, Betty o luă de-a buşilea pe podea şi, găsind 
pantofii lui Tuppence, începu să se joace cu ei, bolborosind pe 
limba ei: 

— Băi-băi fac... Pâş. Ud-ud... 

Liberă să se întoarcă la propriile sale nedumeriri, Tuppence 


uită de copilă. Poezioara pentru copii părea să-şi bată joc de 
ea. 

„Gâsculiţă şi gâscan...” 

Da, ea era gâsculiţa, iar gâscanul era Tommy. În orice caz, 
asta păreau să fie! Tuppence avea cel mai mare dispreţ pentru 
doamna Blenkensop. Domnul Meadowes era ceva mai bun — 
greoi, englez, lipsit de imaginaţie, incredibil de stupid. 
Amândoi, spera ea, se încadrau drăguţ în fundalul de la Sans 
Souci. 

În tot cazul, nu trebuia să te relaxezi — era atât de uşor să te 
dai de gol! Ea avusese o scăpare zilele trecute nimic 
important, dar suficient ca s-o avertizeze să aibă grijă. 

Degetele îi alunecaseră în antrenamentul lor eficient, 
tricotând cu mare rapiditate şi trădând o îndelungată 
experienţă. Doamna O”Rourke observase. De atunci avusese 
grijă să rămână la un ritm mediu, nici atât de stângace cum 
fusese la început, dar nici atât de rapidă pe cât putea să fie. 

— Fac băi tofi? Întrebă Betty. Fac băi-băi tofi? 

— Minunat, iubito, spuse Tuppence absentă. Frumos. 

Mulțumită, Betty se întoarse la grânguritul ei. 

Următorul ei pas, se gândi Tuppence, putea fi realizat destul 
de uşor. Adică, cu complicitatea lui Tommy. Ştia exact cum 
să-l facă... 

Timpul trecea, iar ea stătea în pat şi făcea planuri. Doamna 
Sprot intră gâfâind în căutarea lui Betty. 

— Oh, vai de mine, îmi pare tare rău, doamnă Blenkensop. 

Tuppence se ridică în capul oaselor. Betty, cu o faţă angelică, 
îşi contempla opera. 

Scoase toate şireturile de la pantofii lui Tuppence şi le 
băgase într-un pahar cu apă. Acum le împingea mai bine cu 
degetul. 

Tuppence râse şi reteză scuzele doamnei Sprot. 

— Ce nostim! Nu-ţi face griji, doamnă Sprot, n-am păţit 
nimic. E vina mea. Trebuia să mă uit ce făcea. Era foarte 
liniştită. 

— Ştiu. Doamna Sprot oftă. Ori de câte ori copiii sunt 
liniştiţi, e un semn rău. Am să vă aduc alte şireturi, doamnă 


Blenkensop. 

— Nu te deranja. Astea se vor usca repede. 

Doamna Sprot o luă pe Betty şi Tuppence se dădu jos din pat 
să-şi pună planul în acţiune. 

Capitolul VI 

Tommy se uită cu prudenţă la pachetul pe care Tuppence i-l 
puse în braţe. 

— Ăsta e? 

— Da. Ai grijă. Să nu-l răstorni pe tine. 

Tommy adulmecă uşor pachetul şi răspunse cu energie: 

— Asafoetida3, răspunse Tuppence. Un pumn din ea şi ai să 
te miri de ce iubitul tău nu mai e atent, cum spun reclamele. 

La scurt timp după aceea, avură loc diverse incidente. 

Primul a fost mirosul din camera domnului Meadowes. 

Domnul Meadowes, un om neplângăreţ din fire, vorbi la 
început molcom despre asta, apoi cu o fermitate crescândă. 

Doamna Perenna fu chemată la faţa locului şi, cu toată 
dorinţa ei de a rezista, trebui să admită că există un miros. Un 
pronunţat miros neplăcut. Poate erau scurgeri de la robinetul 
de gaze, sugeră ea. 

Aplecându-se şi mirosind cu îndoială, Tommy spuse că nu 
credea că mirosul venea de acolo. Nici de sub podea. El unul 
credea că era vorba cu certitudine de un şobolan mort. 

Doamna Perenna admise că auzise de astfel de cazuri, dar 
era sigură că la Sans Souci nu existau şobolani. Poate un 
şoarece — deşi ea personal nu văzuse niciodată un şoarece. 

Domnul Meadowes spuse cu fermitate că el credea că 
mirosul indica cel puţin un şobolan, şi adăugă, cu şi mare 
fermitate, că nu mai avea să doarmă nici o noapte în acea 
cameră până când problema era rezolvată. Avea să-i ceară 
doamnei Perenna să-i schimbe camera. 

Doamna Perenna spuse „Desigur”, ea însăşi voise să sugereze 
acelaşi lucru, numai că, din păcate, singura cameră liberă era 
mică şi nu avea vedere spre mare, dar dacă domnul Meadowes 
nu avea nimic împotrivă... 

Domnul Meadowes nu avu. Singura lui dorinţă era să scape 
de miros. Doamna Perenna îl conduse într-o cameră mică, a 


cărei uşă era întâmplător chiar vizavi de uşa camerei doamnei 
Blenkensop, şi îi porunci fonfăitei şi semicretinei Beatrice să 
mute lucrurile domnului Meadowes. Explică, apoi, că avea să 
cheme „un om” ca să scoată podeaua şi să caute sursa 
mirosului. 

Astfel, problemele fură rezolvate în mod satisfăcător. 

Al doilea incident a fost alergia la fân a domnului Meadowes. 
Aşa o numise la început. Mai târziu admise că s-ar putea să fi 
răcit. Strănuta mult şi ochii îi curgeau. 

Dacă se simţea cel mai slab miros de ceapă crudă în preajma 
domnului Meadowes, nimeni nu remarca, întrucât batista 
mare de mătase a acestuia era atât de impregnată cu apă de 
toaletă, încât masca şi cel mai puternic miros urât. 

În cele din urmă, înfrânat de strănutatul neîncetat şi de 
suflatul nasului, domnul Meadowes se retrase să-şi petreacă 
ziua în pat. 

În dimineaţa acelei zile doamna Blenkensop primi o scrisoare 
de la fiul ei Douglas. Atât de emoţionată era doamna 
Blenkensop de acest eveniment încât toată lumea de la Sans 
Souci află despre el. Scrisoarea nu fusese deloc cenzurată, 
explică ea, pentru că, din fericire, fusese adusă de un prieten 
al lui Douglas venit în permisie, aşa că pentru prima dată 
Douglas putuse să scrie în voie. 

Clătinând din cap cu tristeţe, doamna Blenkensop spuse: 

— Şi ea arăta cât de puţine ştim noi de fapt despre ceea ce se 
petrece. 

După micul dejun urcă în camera ei, deschise o cutie lăcuită 
şi băgă scrisoarea în ea. Între paginile împăturite se aflau 
câteva granule neobservate de orez măcinat. Închise cutia şi 
îşi apăsă degetele cu fermitate pe suprafaţa ei. 

Când ieşi din cameră tuşi, iar de vizavi se auzi un strănutat 
puternic. 

Tuppence zâmbi şi cobori la parter. 

Îşi anunţase deja intenţia de a pleca la Londra în acea zi, 
pentru a trece pe la avocatul ei în legătură cu o problemă şi 
pentru a face câteva cumpărături. 

Locatarele de la Sans Souci îi urară un călduros drum bun şi 


îi încredinţară diverse, comisioane — „numai dacă aveţi timp, 
desigur.” 

Maiorul Bletchley se tinu deoparte de această trăncăneală 
femeiască. Citea ziarul şi făcea cu glas tare comentariile 
corespunzătoare. 

— Afurisiţii şi porcii de nemți! Mitraliază refugiații civili pe 
şosele. Brutele naibii! În locul alor noştri eu... 

Tuppence plecă lăsându-l încă vorbind despre ceea ce ar fi 
făcut el dacă ar fi fost la comanda armatei. 

Făcu un ocol prin grădină pentru a o întreba pe Betty Sprot 
ce i-ar plăcea să-i aducă de la Londra drept cadou. 

— O pisicuţă? O carte cu poze? Cretă colorată ca să 
desenezi? Sugeră Tuppence. 

Betty bătu din palme şi gânguri: 

— Betty denează. 

Drept care Tuppence trecu pe listă creta colorată. 

În timp ce trecea mai departe cu intenţia de a ieşi în drum pe 
poteca de la capătul grădinii, Tuppence se pomeni pe 
neaşteptate faţă în faţă cu Carl von Deinim. Acesta stătea 
rezemat de zid, cu pumnii încleştaţi, iar faţa lui impasibilă de 
obicei era contractată de emotie. 

Tuppence se opri involuntar şi întrebă: 

— E vreo problemă? 

— Ach, da, totul e o problemă. Aveţi aici o vorbă care spune 
despre cineva că nu e nici cal, nici măgar, spuse cu 
amărăciune Carl von Deinim. Asta sunt ei. Treaba asta nu mai 
poate continua. Cred că cel mai bine e să termin cu toate. 

— Ce vrei să spui? 

Tânărul răspunse: 

— Dumneavoastră mi-aţi vorbit cu amabilitate. Cred că o să 
înţelegeţi. Am fugit din ţara mea din cauza cruzimii şi 
nedreptăţii. Am venit aici să găsesc libertatea. Am urât 
Germania nazistă. Dar, vai, sunt totuşi neamţ. Nimic nu poate 
schimba asta. 

Tuppence murmură: 

— S-ar putea să ai greutăţi, ştiu... 

— Nu e vorba de asta. Vă spun, sunt german. În inima mea, 


în sentimentele mele. Germania e totuşi ţara mea. Când citesc 
despre oraşe germane bombardate, despre soldaţi germani 
care mor, despre avioane germane doborâte, ei bine, cei care 
mor sunt ai mei. Când maiorul ăla mâncător de foc citeşte 
ziarul şi spune „porcii de nemți” mă apucă furia, nu pot să 
suport. 

Adăugă liniştit: 

— Aşa că mă gândesc că, poate, ar fi mai bine să termin cu 
toate. Da, să termin. 

Tuppence îl apucă de braţ cu fermitate. 

— Prostii, spuse ea. Fireşte că simţi ceea ce simţi, oricine ar 
simţi la fel. Dar trebuie să treci peste asta. 

— Aş dori să fiu băgat în lagăr. Ar fi mai uşor aşa. 

— Da, probabil că ar fi. Dar între timp faci o muncă 
folositoare, sau aşa am auzit. Folositoare nu doar pentru 
Anglia ci pentru întreaga omenire. Lucrezi la probleme de 
decontaminare, nu-i aşa? 

Faţa lui se lumină uşor. 

— Da, şi încep să am rezultate bune. Un proces foarte 
simplu, uşor de făcut şi nu complicat de aplicat. 

— Asta merită făcut, spuse Tuppence. Tot ce atenuează 
suferința, merită făcut — şi tot ce e constructiv şi nu distructiv. 
Normal că înjurăm partea adversă. Exact la fel se face în 
Germania. Sunt sute de maiori Bletchley care fac spume la 
gură. Eu personal îi urăsc pe nemti. „Nemţii”, spun, şi simt 
valuri de ură. Dar când mă gândesc la nemți ca persoane, la 
mame care stau neliniştite în aşteptarea veştilor de la fii lor, la 
băieţii care pleacă de acasă să lupte, la ţărani strângând 
recolta şi la unii din nemţii de treabă pe care îi cunosc, simt 
cu totul altceva. Atunci ştiu că sunt pur şi simplu umane şi că 
toţi simţim la fel. Ăsta e lucrul adevărat. Celălalt e doar masca 
războiului pe care ţi-o pui. Face parte din război, dar e 
efemer. 

Carl von Deinim îi luă mâna şi i-o sărută. Spuse: 

— Vă mulţumesc. Ceea ce spuneţi e bun şi adevărat. Am să 
fiu mai tare. 

„Oh” se gândi Tuppence în timp ce cobora drumul spre oraş. 


„Ce păcat că persoana care îmi place cel mai mult din casa 
asta e un neamţ! Asta face ca totul să fie pe dos!” 

Tuppence era foarte meticuloasă. Deşi nu avea nici un chef 
să se ducă la Londra, hotărî că era înţelept să facă exact ce 
spusese că o să facă. Dacă ar fi făcut doar o excursie, undeva, 
în acea zi, cineva s-ar fi putut să o vadă şi faptul s-ar fi auzit 
la Sans Souci. 

Nu, doamna Blenkensop spusese că se ducea la Londra, şi la 
Londra trebuia să se ducă. 

Îşi cumpără bilet şi tocmai pleca de la ghişeu când dădu nas 
în nas cu Sheila Perenna. 

— Bună, spuse Sheila. Unde plecaţi? Tocmai am venit să mă 
interesez de un pachet care se pare că s-a rătăcit. 

Tuppence îi explică ce planuri avea. 

— Oh, da, desigur, spuse neglijent Sheila. Ţin minte că aţi 
spus ceva despre asta, dar nu mi-am dat seama că azi plecaţi. 
Am să vă conduc la tren. 

Sheila era mai însufleţită ca de obicei. Nu arată nici prost 
dispusă, nici îmbufnată. Trăncăni prieteneşte despre mici 
amănunte din viaţa de zi cu zi de la Sans Souci. Discută cu 
Tuppence până când trenul porni. 

După ce îi făcu semn cu mâna de la fereastră şi o văzu 
îndepărtându-se, Tuppence se aşeză pe locul ei din colțul 
compartimentului şi începu să mediteze serios. 

Oare era o întâmplare faptul că Sheila se nimerise la gară 
tocmai atunci? Sau era o dovadă a meticulozităţii inamicului? 
Voise doamna Perenna să se asigure că flecara doamnă 
Blenkensop chiar plecase la Londra? 

Abia în ziua următoare Tuppence avu posibilitatea de a avea 
o discuţie cu Tommy. Căzuseră de acord să nu încerce 
niciodată să comunice unul cu altul sub acoperişul de la Sans 
Souci. 

Doamna Blenkensop îl întâlni pe domnul Meadowes în timp 
ce acesta, cu alergia oarecum domolită, făcea o plimbare pe 
țărm. Se aşezară pe una din băncile de pe promenadă. 

— Ei bine? Întrebă Tuppence. 

Tommy dădu încetişor din cap. Arăta cam nefericit. 


— Da, spuse el. Am ceva. Dar, Doamne, ce crezi! Să stai 
continuu cu ochiul la crăpătura uşii! Mi-a înţepenit gâtul. 

— Dă-l încolo de gât! Spuse nesimţitoare Tuppence. 
Povesteşte-mi. 

— Păi, au intrat cameristele să facă patul şi să deretice prin 
cameră, bine-nţeles. Şi doamna Perenna a intrat, dar asta când 
erau cameristele acolo şi le-a luat la zor pentru ceva. Şi fetiţa 
a intrat în fugă o dată şi a ieşit cu un câine de pluş. 

— Da, da. Altcineva? 

— O persoană, spuse încet Tommy. 

— Cine? 

— Carl von Deinim. 

— Oh! Tuppence simţi o strângere de inimă. Aşadar, până la 
urmă... Când? Întrebă ea. 

— La prânz. A ieşit mai devreme din sufragerie, a urcat în 
camera lui, apoi s-a strecurat pe culoar şi a intrat în camera 
ta. A stat acolo cam un sfert de oră. 

Făcu o pauză. 

— Cred că asta lămureşte treaba, nu? 

Tuppence dădu din cap. 

— Da, o lămureşte foarte bine. Carl von Deinim nu avea nici 
un motiv să intre în camera doamnei Blenkensop şi să rămână 
acolo un sfert de oră în afară de unul. Complicitatea lui a fost 
dovedită. 

„Trebuie că e un actor minunat”, se gândi Tuppence. 

Cuvintele lui din acea dimineaţă sunaseră foarte natural. Ei 
bine, poate că într-un fel fuseseră adevărate. Să ştii când să 
foloseşti adevărul era esenţa înşelătoriei de succes. Carl von 
Deinim era sigur patriot; el era un agent inamic care lucra 
pentru ţara lui. Puteai să-l respecţi pentru asta. Dar, dar şi să-l 
distrugi. 

— Îmi pare rău, spuse ea încet. 

— Şi mie, spuse Tommy. E un tip bun. 

— Tu şi cu mine am fi putut face acelaşi lucru în Germania. 

Tommy dădu din cap. Tuppence continuă: 

— Ei bine, acum ştim cât de cât cum stăm. Carl von Deinim 
lucrează cu Sheila şi mama ei. Probabil doamna Perenna e 


şefa. Apoi mai este străina aia care stătea ieri de vorbă cu 
Carl. Şi ea e implicată cumva. 

— Ce facem acum? 

— Trebuie să trecem în revistă camera doamnei Perenna. 
Acolo s-ar putea să existe ceva care să ne ofere indiciu. Şi 
trebuie să-i punem o coadă, să vedem unde se duce şi cu cine 
se întâlneşte. Tommy, hai să-l aducem pe Albert aici. 

Tommy reflectă asupra problemei. 

Cu mulţi ani în urmă Albert, paj într-un hotel, îşi unise 
forţele cu tinerii Beresford şi luase parte la aventurile lor. 
După aceea intrase în serviciul lor şi se ocupase de treburile 
casnice. Cu vreo şase ani în urmă se însurase, iar acum era 
mândrul proprietar, al cârciumii „Rața şi câinele” din sudul 
Londrei. 

Tuppence continuă repede: 

— Albert o să fie încântat. O să-l aducem aici. Poate să stea 
la cârciuma de lângă gară şi poate s-o urmărească pe doamna 
Perenna în locul nostru, sau pe altcineva. 

— Cum rămâne cu doamna Albert? 

— Lunea trecută a plecat în Wales cu copii la mama ei. Din 
cauza raidurilor aeriene. Totul se potriveşte perfect. 

— Da, ideea e bună, Tuppence. Acum un alt lucru — cred că 
ar trebui să stăm cu ochii pe aşa-numita poloneză care dă 
târcoale pe aici. Am impresia că ea s-ar putea să reprezinte 
celălalt capăt al afacerii — ori noi asta suntem nerăbdători să 
aflăm. 

— Da, de acord. Ea vine aici după ordine, sau să ia mesaje. 
Data viitoare când o vedem, unul din noi trebuie s-o 
urmărească şi să afle mai multe despre ea. 

— Cum facem să căutăm prin camera doamnei Perenna, şi a 
lui Carl, presupun? 

— Nu cred că în a lui vom găsi ceva. La urma urmelor e 
neamt, poliţia ar putea oricând să-i percheziţioneze camera, 
aşa că îmi închipui că a avut grijă să nu aibă nimic suspect. Cu 
a doamnei Perenna o să fie dificil. Când nu e ea acasă, e acolo 
Sheila, ca să nu mai spun că doamna O’Rourke petrece o 
grămadă de timp în camera ei, iar Betty şi doamna Sprot 


aleargă pe toate palierele. Cred că ora prânzului e cea mai 
bună. 

— Ora conaşului Carl? 

— Exact. Aş putea avea o migrenă şi să mă duc în camera 
mea — nu, cineva s-ar putea să vrea să vină sus ca să mă 
doftoricească. Ştiu, pur şi simplu am să intru în linişte înainte 
de prânz şi am să urc în cameră fără să spun cuiva. Apoi, după 
prânz, pot să spun că am avut o migrenă. 

— N-ar fi mai bine să fiu eu. Alergia ar putea să-mi revină 
mâine. 

— Cred că e mai bine să fiu eu. Dacă sunt prinsă, pot oricând 
să spun că voiam să caut o aspirină sau ceva. Un domn în 
camera doamnei Perenna ar da naştere la mult mai multe 
speculaţii. 

Tommy rânji. 

— De natură scandaloasă. 

Apoi zâmbetul i se stinse. Arăta grav şi neliniştit. 

— Cât mai repede, bătrânico. Astăzi veştile sunt proaste. 
Trebuie să dăm repede de ceva. 

Tommy îşi continuă plimbarea şi, la un moment dat, intră în 
oficiul poştal unde îl sună pe domnul Grant şi îi raportă că 
„operaţiunea recentă a avut succes şi prietenul nostru C. Este 
clar implicat.”. 

Apoi scrise o scrisoare şi o puse la poştă. Ea era adresată 
domnului Albert Batt, „Rața şi Câinele”, Glamorgan Street, 
Kennington. 

Apoi îşi cumpără un ziar săptămânal care îşi propunea să 
informeze societatea engleză privitor la ce se petrecea cu 
adevărat, şi o luă nevinovat înapoi către Sans Souci. 

La un moment dat fu strigat de comandorul Haydock care se 
afla în maşina sa sport cu două locuri. 

— Hai, Meadowes, vrei să te duc eu? 

Tommy acceptă recunoscător şi urcă în maşină. 

— Aşadar, citeşti porcăria aia? Întrebă Haydock aruncând o 
privire la coperta roşie a lui Inside Weekly News. 

Domnul Meadowes manifestă uşoara derută a tuturor 
cititorilor ziarului respectiv când erau provocati. 


— Chiar că-i o porcărie, aprobă el. Dar uneori, să ştii, chiar 
par să ştie ce se petrece cu adevărat în culise. 

— Iar uneori se înşeală. 

— Oh, bine-nţeles. 

Haydock ocoli cam anapoda insula unui sens giratoriu şi mai 
să intre într-un camion, după care spuse: 

— Adevărul este că atunci când bulangii ăştia au dreptate, ţii 
minte, iar când se înşeală, uiţi. 

— Crezi că nu e nimic adevărat în zvonul ăsta precum că 
Stalin ne-a abordat? 

— Vise, băiete, vise, spuse comandorul Haydock. Rusnacii 
sunt vicleni ca dracu”, şi întotdeauna au fost. Să n-ai încredere 
în ei, asta spun eu. Am auzit că nu te-ai simţit bine. 

— O uşoară alergie. În fiecare an o fac cam pe vremea asta. 

— Da, sigur. Eu unul n-am făcut niciodată, dar am avut un 
prieten care făcea. În fiecare iunie îl dădea gata. Te simţi 
destul de în formă pentru-o partidă de golf? 

Tommy spuse că abia aştepta. 

— Bun. Ce zici de mâine? Trebuie să mă duc la o întrunire 
cu privire la înfiinţarea unui corp de voluntari din localitate — 
o idee foarte bună, după părerea mea. Aşa că facem un rund 
pe la şase? 

— E numai bine. 

— Bun. Deci, rămâne stabilit. 

Comandorul frână brusc la poarta de la Sans Souci. 

— Ce face blonda Sheila? Întrebă el. 

— Foarte bine, cred. N-am prea văzut-o. 

Haydock râse zgomotos şi lătrat. 

— Nu pe cât ţi-ar plăcea, sunt convins! Arătoasă fată, dar a 
naibii de nepoliticoasă. Se vede prea mult cu neamţul ăla. Eu 
numesc asta o lipsă revoltătoare de patriotism. Bineînţeles că 
nu s-ar uita la nişte babalâci ca mine şi ca dumneata, dar sunt 
o grămadă de flăcăi de treabă în propriile noastre servicii. De 
ce s-a înhăitat cu un afurisit de neamt? Chestia asta mă scoate 
din sărite. 

Domnul Meadowes spuse: 

— Ai grijă, tipul tocmai urcă dealul în spatele nostru. 


— Nu-mi pasă dacă mă aude! Ba chiar sper să mă audă. Tare 
mi-ar plăcea să-i trag un şut în fund conaşului Carl. Orice 
neamţ decent luptă pentru ţara lui, nu se strecoară aici ca un 
laş să scape de asta! 

— Măcar e un neamţ mai puţin care să invadeze Anglia. 

— Adică e deja aici? Ha ha! Bună. Meadowes! Nu că aş crede 
aiureala asta cu invazia. Noi n-am fost niciodată invadaţi şi 
nici nu vom fi. Avem o marină, slavă Domnului! 

Cu acest anunţ potrivit, comadorul dădu drumul 
ambreiajului cu o smucitură şi maşina porni ţopăind către 
Smugglers’ Rest. 

Tuppence ajunse la poarta de la Sans Souci la două fără zece. 
Coti din alee şi intră prin grădină iar apoi în casă pe uşa 
deschisă a salonului. De departe venea un miros de ostropel 
irlandez şi se auzeau clinchet de farfurii şi murmur de glasuri. 
Sans Souci se pregătea cu râvnă pentru masa de prânz. 

Tuppence aşteptă lângă uşa salonului până când Martha, 
servitoarea, traversă holul şi intră în sufragerie, apoi fugi 
repede pe scară în sus, fără pantofi. 

Se duse în camera ei, îşi puse papucii moi de fetru, apoi o luă 
în lungul culoarului şi intră în camera doamnei Perenna. 

O dată înăuntru, se uită în jur şi simţi că o cuprinde un 
anumit dezgust. Nu era frumos ce făcea. Absolut de neiertat 
dacă doamna Perenna era pur şi simplu doamna Perenna. Să-ţi 
bagi nasul în treburile personale ale oamenilor... 

Tuppence se scutură. Un război era în desfăşurare! 

Se duse la masa de toaletă. 

Repede şi cu mişcări îndemânatice, trecu în revistă 
conţinutul sertarelor. Apoi trecu la biroul înalt. Unul din 
sertarele lui era încuiat. Ăsta părea un lucru mai promiţător. 

Lui Tommy i se încredinţaseră anumite instrumente însoţite 
de instrucţiuni de folosire. El îi trecuse lui Tuppence 
indicaţiile. 

O răsucire îndemânatică a încheieturii mâinii şi sertarul 
cedă. 

Aici se afla o cutie de bani în care erau douăzeci de lire în 
bacnote şi câteva fişicuri cu monede, precum şi o casetă de 


bijuterii. Şi un maldăr de hârtii. Acestea din urmă o interesau 
cel mai mult pe Tuppence. Se uită rapid peste ele. 

Documente privitoare la o ipotecă pe Sans Souci, un bilanţ 
de bancă, scrisori. Timpul zbura. Tuppence răsfoia 
documentele, concentrându-se să găsească ceva care ar fi 
putut avea un dublu înțeles. Două scrisori de la o prietenă din 
Italia, scrisori dezlânate, aparent absolut inofensive. Dar poate 
nu atât de inofensive cum păreau. O scrisoare de la un anume 
Simon Mortimer din Londra o scrisoare seacă de afaceri 
conţinând atât de puţine date privitoare la prezent încât 
Tuppence se întrebă de ce era păstrată. Era domnul Mortimer 
mai puţin inofensiv decât părea? La fundul teancului de 
scrisori, una scrisă cu cerneală decolorată şi semnată Pat 
începea cu: „Aceasta va fi ultima scrisoare pe care am să ţi-o 
scriu, scumpa mea Eileen...” 

Nu, asta nu! Tuppence nu se putea decide să citească asta! O 
împături la loc, aranjă scrisorile, iar apoi, dintr-o dată în 
alertă, împinse sertarul fără să-l mai încuie, iar când uşa se 
deschise şi doamna Perenna intră, ea căuta cu un aer distant 
printre flacoanele de pe lavoar. 

Doamna Blenkensop se întoarse către gazda ei cu o faţă 
încruntată şi nătângă. 

— Oh, vă rog să mă iertaţi, doamnă Perenna. Am venit acasă 
cu o durere de cap cumplită, şi mi-am zis să iau o aspirină şi 
să mă întind în pat, dar nu le-am găsit pe ale mele, aşa că m- 
am gândit că n-o să vă supăraţi... Ştiu că trebuie să aveţi nişte 
aspirine pentru că i-aţi oferit domnişoarei Minton zilele 
trecute. 

Glasul doamnei Perenna era tăios când spuse: 

— Vai, desigur, doamnă Blenkensop, dar de ce n-aţi venit să- 
mi cereţi? 

— Păi, da, aşa ar fi trebuit să fac. Dar ştiam că sunteţi la 
masă, şi nu pot să sufăr să fac caz de starea mea... 

Trecând pe lângă Tuppence, doamna Perenna luă flaconul cu 
aspirine de pe lavoar. 

— Câte vreţi? Întrebă ea. 

Doamna Blenkensop acceptă trei. Escortată de doamna 


Perenna, se duse în camera ei şi respinse în grabă sugestia 
unei sticle cu apă fierbite. 

În timp ce ieşea din cameră, doamna Perenna aruncă 
săgeata. 

— Dar aveţi şi dumneavoastră aspirine, doamnă Blenkensop. 
Le-am văzut. 

Tuppence strigă repede: 

— Oh, ştiu! Ştiu că le am pe undeva, dar pur şi simplu n-am 
dat de ele. 

— Ei bine, odihniţi-vă până la ceai, spuse doamna Perenna 
cu o fulgerare a dinţilor ei mari şi albi. 

leşi, închizând uşa după ea. Tuppence inspiră adânc şi se 
întinse pe pat pentru cazul în care doamna Perenna s-ar fi 
întors... 

Suspectase ceva cealaltă? Dinţii ăia, atât de mari şi albi... ca 
să te mănânc mai bine, draga mea. La asta se gândea 
Tuppence de câte ori vedea dinţii ăia. Şi apoi mâinile doamnei 
Perenna, mâni mari, pline de cruzime ca aspect. 

Păruse să accepte în mod foarte natural prezenţa lui 
Tuppence în camera ei. Dar mai târziu avea să găsească 
sertarul de la birou descuiat. Atunci avea să intre la idei? Sau 
avea să creadă că ea însăşi îl uitase descuiat? Se mai întâmplă. 
Pusese Tuppence scrisorile la loc aşa cum le găsise? 

De bună seamă, chiar dacă doamna Perenna observa că ceva 
nu eră la locul lui, era mai probabil s-o suspecteze pe una 
dintre servitoare decât pe „doamna Blenkensop”. Iar dacă o 
suspecta pe aceasta din urmă, nu avea s-o pună doar pe seama 
unei curiozităţi deplasate? Existau oameni care îşi vârau nasul 
în toate cele. 

Pe de altă parte, dacă doamna Perenna era renumita agentă 
germană M, ea ar fi bănuit contraspionajul. 

Avusese purtarea ei ceva care să trădeze alerta? 

Păruse destul de naturală — cu excepţia acelei remarci tăioase 
privitoare la aspirină. 

Tuppence se ridică brusc în capul oaselor. Îşi aminti că 
aspirina ei, împreună cu o sticluţă de iod şi un flacon cu 
tablete de mentă efervescente, se aflau în fundul sertarului de 


la masa de scris, unde le băgase când despachetase. 

Prin urmare, se părea că ea nu era singura persoană care 
cotrobăia prin camerele altora. Doamna Perenna o făcuse 
prima. 

Capitolul VII 

În ziua următoare doamna Sprot plecă la Londra. 

Câteva aluzii din partea ei făcură imediat ca cei de la Sans 
Souci să se ofere să aibă grijă de Betty. 

După plecarea doamnei Sprot, precedată de multe 
atenţionări pentru Betty „să fie fetița cuminte”, Betty se ataşă 
de Tuppence, care alesese să stea cu ea în schimbul de 
dimineaţă. 

— Joacă, spuse Betty. Joacă aşcunde. 

Cu fiecare zi vorbea tot mai bine, şi căpătase obiceiul de a-şi 
lăsa capul pe-o parte, fixându-şi interlocutorul cu un zâmbet 
adorabil şi murmurând: „Te log”. 

Tuppence intenţionase s-o scoată la plimbarre, dar ploua 
puternic, aşa că cele două îşi petreceau ziua în cameră, unde 
Betty umbla în sertarul de jos al biroului, în care erau ţinute 
lucrurile ei de joacă. 

— Să-l ascundem pe Bonzo? Întrebă Tuppence. 

Dar Betty se răzgândise şi, în schimb, porunci: 

— Citeşte poveşte. 

Tuppence trase o carte destul de jerpelită dintr-un raft al 
dulapului, dar fu întreruptă de ţipătul lui Betty. 

— Nu, nu. Câh... Lău. 

Tuppence se uită mirată la ea, apoi la carte, care era o 
versiune colorată a poveştii Little Jack Horner. 

— Era Jack un băiat rău? Întrebă ea. Pentru că a rupt din 
pom o prună? 

Betty repetă apăsat: 

— Lău! Câh! 

Înşfăcă de la Tuppence cartea şi o puse la loc, apoi scoase 
din celălalt capăt al raftului o carte identică, anunțând cu un 
zâmbet larg: 

— Jackolnel culat! 

Tuppence îşi dădu seama că toate cărțile murdare şi uzate 


fuseseră înlocuite cu ediţii mai curate şi fu destul de amuzată. 
Doamna Sprot se apropia foarte mult de ideea lui Tuppence 
despre o „mamă higienică”. Mereu îngrozită de microbi, de 
alimente impure, sau de jucării murdare. 

Tuppence avea un oarecare dispreţ pentru mamele exagerat 
de „higenice”, şi îşi crescuse copii permițându-le să absoarbă 
ceea ce ea numea o „cantitate rezonabilă” de murdărie. 
Totuşi, luă ascultătoare exemplarul curat al lui Jack Horner şi 
îi citi copilei. Betty murmura: „Jack! 

— Plună — În păţintă”, arătând pe carte obiecte interesante 
cu un deget lipicios, ceea ce avea să facă în curând ca acest 
exemplar să ajungă în rândul celor ostracizate. Trecură apoi la 
Gâsculiţă şi gâscan şi la Bătrâna care trăia într-un pantof, 
după care Betty ascunse cărţile şi lui Tuppence îi luă uimitor 
de mult timp ca să le găsească, spre marea veselie a lui Betty, 
şi astfel dimineaţa se scurse repede. 

După prânz, Betty fu culcată, iar doamna O’Rourke o invită 
pe Tuppence în camera ei. 

Camera doamnei O'Rourke era foarte dezordonată şi mirosea 
puternic a mentă şi chec stătut, la care se adăuga un uşor 
miros de naftalină. Pe fiecare masă se aflau fotografii ale 
copiilor doamnei O'Rourke, şi ale nepoților şi strănepoţilor şi 
nepoatelor şi strănepoatelor. 

— Ştii foarte bine cum să te porţi cu copiii, remarcă 
binevoitoare doamna O'Rourke. 

— Oh, mă rog, cu ai mei doi... 

Doamna O'Rourke interveni repede: 

— Doi? Am înţeles că ai trei băieţi. 

— Oh, da, trei. Dar doi dintre ei sunt foarte apropiaţi ca 
vârstă şi mă gândeam la zilele petrecute cu ei. 

— Ah! Înţeleg. Ia loc, doamnă Blenkensop. Simtă-te ca acasă. 

Tuppence se aşeză ascultătoare şi îşi dori ca doamna 
O'Rourke să n-o facă mereu să se simtă atât de stânjenită. 
Acum se simţea exact ca Hansel sau Gretel când acceptaseră 
invitaţia vrăjitoarei. 

— Spune-mi, ce crezi despre Sans Souci? Întrebă doamna 
O'Rourke. 


Tuppence începu un discurs destul de entuziast de elogiere, 
dar doamna O’Rourke i-o reteză fără ceremonie. 

— Ce te întreb eu este dacă nu consideri că locul ăsta are 
ceva ciudat. 

— Ciudat? Nu, nu cred. 

— Nici doamna Perenna? Ea te interesează, trebuie să 
recunoşti. Te-am văzut urmărind-o mereu cu privirea. 

Tuppence se îmbujoră. 

— E... E o femeie interesantă. 

— Ba nu e, spuse doamna O’Rourke. E o femeie destul de 
banală — adică dacă e ceea ce pare. Dar poate că nu e. Asta e 
ideea dumitale? 

— Zău aşa, doamnă O’Rourke, nu ştiu la ce vă referiţi. 

— Te-ai gândit vreodată că mulţi dintre noi suntem altceva 
decât părem la suprafaţă? Domnul Meadowes, de pildă. E un 
om derutat. Uneori aş spune că e un englez tipic, stupid până 
în măduva oaselor, dar alteori prind o privire sau un cuvânt 
care nu sunt deloc stupide. Asta e ceva ciudat, nu crezi? 

Tuppence spuse cu fermitate: 

— Eu cred că, de fapt, domnul Meadowes e foarte tipic. 

— Mai sunt şi alţii. Poate că ştii la cine mă refer, nu? 

Tuppence clătină din cap. 

— Numele începe cu S, spuse încurajator doamna O'Rourke. 

Cu o scânteie bruscă de mânie şi un impuls obscur de a sări 
în apărarea cuiva tânăr şi vulnerabil, Tuppence spuse tăios: 

— Sheila e doar o răzvrătită. E ceva obişnuit la vârsta asta. 

Doamna O"Rourke dădu din cap de câteva ori, arătând exact 
ca un obez mandarin de porțelan pe care Tuppence îl văzuse 
pe poliţa căminului din casa mătuşii Gracie. Un zâmbet larg îi 
înălța colţurile gurii. Spuse moale: 

— Poate nu ştii, dar prenumele domnişoarei Minton e 
Sophia. 

— Oh! Tuppence era derutată. La domnişoara Minton vă 
refereaţi? 

— Nu, spuse doamna O'Rourke. 

Tuppence se întoarse spre fereastră. Ciudat cât putea s-o 
afecteze femeia asta, răspândind asupra ei o atmosferă de 


nelinişte şi teamă. „Mă simt ca un şoarece între labele pisici”, 
se gândi Tuppence. 

„Prostii — numai prostii! Îmi imaginez aceste lucruri”, îşi zise 
ea uitându-se pe fereastră în grădină. Ploaia se oprise. Din 
copaci se prelingeau picături de ploaie. 

Tuppence se gândi: „Nu e în întregime imaginaţia mea. Nu 
sunt o femeie care să aibă închipuiri. Există ceva aici, un focar 
de rău. Dacă aş putea vedea...” 

Gândurile i se întrerupseră brusc. 

În fundul grădinii tufele erau date uşor la o parte. În 
deschizătură apăru o faţă care se uita furiş înspre casă. Era 
faţa străinei care stătea de vorbă cu Carl von Deinim pe drum. 

Era atât de încremenită încât aproape că nu părea umană. Se 
uita întruna, fără să clipească, la ferestrele de la Sans Souci. 
Era o faţă lipsită de expresie, şi totuşi, da, fără doar şi poate 
avea ceva ameninţător. Imobilă, implacabilă. Reprezenta o 
forţă străină de Sans Souci şi de banalitatea vieţii pensiunii 
engleze. 

Aceste gânduri trecură doar o secundă prin mintea lui 
Tuppence. Întorcându-se brusc de la fereastră, îi îngână ceva 
doamnei O'Rourke şi ieşi în grabă din cameră alergând la 
parter şi de acolo afară pe poteca laterală din grădină către 
locul în care văzuse faţa. Acum acolo nu mai era nimeni. 
Tuppence trecu prin tufiş şi ieşi în drum, uitându-se în susul şi 
în josul dealului. Nu văzu pe nimeni. Unde dispăruse femeia? 

Intrigată, se întoarse în grădină. Era posibil să-şi fi imaginat 
toată treaba? Se udase fleaşcă şi nici urmă de femeie. Nu, 
femeia fusese acolo! Se îndreptă spre casă cu o presimţire 
vagă - o spaimă ciudată, fără formă, de ceva pe cale să se 
întâmple. 

Nu bănuia, niciodată n-ar fi bănuit ce avea să se întâmple. 

Acum că vremea se limpezise, domnişoara Minton o îmbrăca 
pe Betty ca s-o scoată la plimbare. Avea de gând să meargă în 
oraş pentru a-i cumpăra lui Betty o rață din celuloid cu care să 
se joace când făcea baie. 

Betty era atât de emoţionată şi se foia atât de tare că era 
extrem de greu să-i bagi mânuţele pe mânecile puloverului de 


lână. Cele două porniseră, Betty sporovăind cu însufleţire: 

— Cumpi laţă. Baie Betty. Cumpi lată. 

Două bețe de chibrit, lăsate încrucişate neglijent pe masa de 
marmură din hol, o informară pe Tuppence că domnul 
Meadowes îşi petrecea după-amiaza pe urmele doamnei 
Perenna. Tuppence se duse în salon unde îi găsi pe domnul şi 
pe doamna Cayley. 

Domnul Cayley era într-o stare de nemulţumire. Venise la 
Leahampton, explică el, pentru linişte şi odihnă, şi ce linişte 
putea exista cu un copil în casă? Cât era ziua de lungă ţipa şi 
alerga, sărea pe podele... 

Soţia lui îngână împăciuitoare că Betty era, de fapt, o 
scumpete de copil, dar remarca ei nu-l domoli pe domnul 
Cayley. 

— Fără îndoială, spuse el, sucindu-şi gâtul lung. Dar mama 
ei ar trebui s-o facă să stea liniştită. Ar trebui să se gândească 
şi la alţii. Inavlizi, oameni ai căror nervi au nevoie de odihnă. 

Tuppence spuse: 

— Nu e uşor să faci un copil de vârsta ei să stea liniştit. Nu e 
firesc, ar fi ceva în neregulă cu copila dacă ar fi stat liniştită. 

Domnul Cayley bodogăni supărat: 

— Prostii — spiritul ăsta modern e o prostie. Auzi, să laşi 
copiii să facă ce le place! Un copil ar trebui să stea liniştit cu o 
păpuşă, sau să citească. 

— Ea n-are nici trei ani, spuse Tuppence zâmbind. Nu vă 
puteţi aştepta la ea să ştie să citească. 

— În fine, trebuie făcut ceva în privinţa asta. Am să vorbesc 
cu doamna Perenna. Azi dimineaţă, înainte de şapte, copila 
cânta de zor în pat. Am avut o noapte proastă şi am adormit 
doar spre dimineaţă şi asta m-a trezit. 

— E foarte important ca domnul Cayley să doarmă cât mai 
mult, spuse neliniştită doamna Cayley. Aşa a spus doctorul. 

— Ar trebui să mergeţi la un sanatoriu, spuse Tuppence. 

— Doamnă dragă, asemenea locuri sunt teribil de 
costisitoare şi, în plus, n-au atmosfera corespunzătoare. Există 
o sugestie de boală care reacţionează nefavorabil asupra 
subconştientului meu. 


— Societate veselă, a spus doctorul, explică doamna Cayley. 
O viaţă normală. El s-a gândit că o pensiune ar fi mai bună 
decât închirierea unei case mobilate, pentru că asta l-ar 
stimula pe domnul Cayley să schimbe idei cu alţi oameni. 

Din câte îşi putea da seama Tuppence până acum, metoda 
domnului Cayley de a schimba idei era doar un recital al 
propriilor sale boli şi simptome, iar schimbul consta în 
primirea lor cu compasiune sau lipsă de compasiune. 

Tuppence schimbă cu măiestrie subiectul. 

— Aş vrea să-mi spuneţi părerea dumneavoastră despre viaţa 
din Germania. Mi-aţi spus că în ultimii ani aţi fost de multe 
ori acolo. M-ar interesa punctul de vedere al unui om cu 
experienţă şi lipsit de prejudecăţi ca dumneavoastră despre 
condiţiile de acolo. 

Domnul Cayley muşcă pe loc momeala. 

— Cum spuneaţi doamnă dragă, sunt capabil să-mi fac o 
părere obiectivă. Ei bine, după părerea mea... 

Ceea ce urmă constitui un monolog. Tuppence ascultă cu o 
atenţie autentică. Căci domnul Cayley, dus de valul de 
simpatie a ascultătoarei sale, se dovedea a fi în mod clar un 
admirator al sistemului nazist. Cât de bine ar fi fost, sugeră el 
dar fără a o spune pe şleau, dacă Anglia şi Germania s-ar fi 
aliat împotriva restului Europei! 

Întoarcerea domnişoarei Minton însoţită de Betty şi promisa 
rață de celuloid întrerupse monologul care durase aproape 
două ore. Ridicând privirea, Tuppence prinse o expresie destul 
de ciudată pe faţa doamnei Cayley, o expresie greu de definit. 
Putea fi doar gelozia sesizabilă a unei soţii care vede atenţia 
soţului său acaparată de altă femeie. Putea fi panica în faţa 
faptului că domnul Cayley îşi exprima prea făţiş părerile 
politice, în mod sigur, expresia de pe faţa doamnei Cayley 
trăda nemulțumire. 

La ora ceaiului, doamna Sprot se întoarse de la Londra 
exclamând: 

— Sper că Betty a fost cuminte şi nu v-a făcut necazuri. Ai 
fost fetiță cuminte Betty? 

Apoi doamna Sprot se aşeză, bău câteva ceşti de ceai şi se 


lansă într-o relatare însufleţită despre cumpărăturile pe care le 
făcuse la Londra, despre aglomeraţia din tren, despre ceea ce 
le spusese un soldat recent întors din Franţa tovarăşilor ei de 
compartiment, şi despre ce îi zisese o fată de la tejghea despre 
lipsurile ce aveau să vină. 

De fapt, conversaţia era absolut firească. Ea se prelungi după 
aceea pe terasă, afară, întucât acum soarele strălucea şi ziua 
umedă aparţinea trecutului. 

Betty alerga fericită prin preajmă, făcând expediţii 
misterioase în tufişuri şi întorcându-se cu o frunză de laur, sau 
o grămăjoară de pietricele pe care le plasa în poala unuia 
dintre adulţi cu explicaţii neinteligibile privitor la ce 
reprezentau. Din fericire, nu pretindea cooperare la joaca ei, 
mulțumindu-se cu un ocazional: „Ce frumos, iubito? 
Adevărat?” 

Niciodată nu fusese o după-amiază mai liniştită la Sans 
Souci. Sporovăială, bârfă, speculaţii privitoare la cursul 
războiului... Îşi putea reveni Franţa? Ce era probabil să facă 
Rusia? Putea invada Hittler Anglia dacă încerca? Avea Parisul 
să cadă, dacă nu se schimba tactica? Era adevărat că?... Se 
spuse că... Erau zvonuri că... 

Scandalul militar şi politic era pasat cu plăcere de la unul la 
altul. 

Tuppence se gândi: „Sunt flecărelile un pericol? Prostii, ele 
sunt o supapă de siguranţă. Oamenii gustă aceste zvonuri. Ele 
îi ajută să suporte mai bine propriile griji şi nelinişti.” 

Deodată, tresărind, doamna Sprot se iută la ceas. 

— Doamne, e aproape şapte! Trebuia s-o culc de o oră pe 
copila aia. Betty! Betty! 

Trecuse ceva timp de când Betty nu mai venise pe terasă, 
deşi nimeni nu îi remarcase absenţa. 

Doamna Sprot strigă cu nelinişte crescândă: 

— Betteee! Unde poate fi copila? 

Doamna O"Rourke spuse cu râsul ei profund: 

— Pune la cale o năzdrăvănie, n-am nici o îndoială în 
privinţa asta. Aşa se întâmplă mereu când e linişte. 

— Betty! Vino la mine! 


Neprimind nici un răspuns, doamna Sprot se ridică 
neliniştită. 

— Trebuie să mă duc s-o caut. Unde oare ar putea fi? 

Domnişoara Minton sugeră că se ascundea undeva iar 
Tuppence, amintindu-şi de propria copilărie, sugeră bucătăria. 
Dar Betty nu era de găsit nici în casă, nici afară. O căutară 
prin grădină şi prin toate camerele. 

Betty nu era nicăieri. 

Doamna Sprot începu să se supere. 

— E foarte urât din partea ei, e o mare obrăznicie! Credeţi că 
a ieşit în şosea? 

Ea şi Tuppence ieşiră pe poartă şi se uitară în susul şi în josul 
dealului. Nu se zărea nimeni în afara unui băiat de prăvălie cu 
o bicicletă care stătea de vorbă cu o servitoare la uşa casei de 
vizavi. 

Tuppence şi doamna Sprot traversară drumul şi îi întrebară 
dacă văzuseră o fetiţă. Amândoi clătinară din cap, apoi, 
amintindu-și brusc, servitoarea întrebă: 

— O fetiţă într-o rochie verde cu pătrăţele? 

— Da, spuse nerăbdătoare doamna Sprot. 

— Am văzut-o cam acum o jumătate de oră mergând pe 
drum în jos cu o femeie. 

Doamna Sprot întrebă uluită: 

— Cu o femeie? Ce fel de femeie? 

Fata păru uşor stânjenită. 

— Păi, o femeie care mi s-a părut că arăta ciudat. Era 
străină. Avea haine ciudate. Un fel de şal, nu pălărie, şi o faţă 
ciudată, dacă înţelegeţi ce vreau să spun. Am mai văzut-o de 
câteva ori pe aici în ultimul timp şi, ca să spun adevărul, m- 
am gândit că e niţel sărită de pe fix. 

Într-o fracțiune de secundă Tuppence îşi aminti de faţa pe 
care o văzuse după prânz uitându-se printre tufe şi de 
presimţirea care o cuprinsese. 

Dar nu făcuse nici o legătură între femeie şi fetiţă, nici prin 
cap nu-i trecuse aşa ceva, şi nici acum nu înţelegea. 

Doamna Sprot aproape că se prăbuşi peste ea. 

— Oh, Betty fetiţa mea! A fost răpită. Ea... Cum arăta femeia 


aia, era ţigancă? 

Tuppence clătină cu putere din cap. 

— Nu, era blondă, foarte blondă, cu o faţă lată şi pomeţi 
înalţi şi ochi albaştri, distanţi. 

O văzu pe doamna Sprot holbându-se la ea şi se grăbi să 
explice: 

— Am văzut-o azi după-amiază pe femeia asta uitându-se 
printre tufele din fundul grădinii. Am observat-o dând 
târcoale pe aici. Într-o zi, Carl von Deinim vorbea cu ea. 
Trebuie să fie aceeaşi femeie. 

Servitoarea interveni: 

— Aşa e. Fra blondă. Şi ţăcănită, după părerea mea. Nu 
înţelegea nimic din ce îi spuneai. 

— Oh, Doamne! Gemu doamna Sprot. Ce mă fac? 

Tuppence o cuprinse cu un braţ. 

— Să ne întoarcem în casă, beţi puţin coniac şi pe urmă 
înapoi. 

Doamna Sprot merse moale cu ea, murmurând ameţită: 

— Nu-mi imaginez cum a putut pleca Betty aşa cu o străină. 

— E foarte mică, spuse Tuppence. Nu e destul de mare ca să 
fie timidă. 

Doamna Sprot strigă slab: 

— Vreo nemţoaică îngrozitoare, presupun! O s-o omoare pe 
Betty a mea. 

— Prostii, spuse Tuppence cu robusteţe. O să fie bine. Cred 
că e doar o femeie care nu e prea întreagă la minte. 

Dar în sinea ei nu credea nici ea ce spunea, nu credea nici o 
clipă că femeia aceea blondă şi calmă era o smintită 
iresponsabilă. 

Carl! Carl ştia? Avea vreo legătură cu asta? 

Câteva minute mai târziu era înclinată să se îndoiască de 
asta. Carl von Deinim, asemeni celorlalţi, părea uluit, 
neîncrezător, total surprins. 

Maiorul Bletchley preluă comanda. 

— Hai, dragă doamnă, îi spuse el doamnei Sprot, ia loc şi 
bea o picătură de coniac, n-o să-ţi facă rău, iar eu voi suna 
direct la secţia de poliţie. 


Doamna Sprot murmură: 

— Staţi puţin, s-ar putea să fie ceva... 

Alergă la etaj şi o luă pe culoar înspre camera ei şi a lui 
Betty. 

Câteva minute mai târziu îi auziră paşii alergând nebuneşte 
pe coridor. Cobori scara ca o dementă şi îi apucă mâna 
maiorului Bletchley care tocmai era pe cale să ridice 
receptorul. 

— Nu, nu, spuse ea gâfâind. Nu trebuie... Nu trebuie... 

Şi, hohotind puternic, se prăbuşi într-un scaun. 

Ceilalţi se îngrămădiră în jurul ei. După un minut sau două, 
se linişti. Îndreptându-şi spatele, cu braţele doamnei Cayley 
petrecute în jurul ei, întinse mâna arătându-le ceva. 

— Am găsit asta pe podeaua din camera mea. A fost 
înfăşurată în jurul unei pietre şi aruncată pe fereastră. 

Uitaţi ce scrie. 

Tommy îi luă din mână bucata de hârtie şi o despături. 

Era un bilet aşternut cu un scris ciudat şi ţeapăn, mare şi 
îndrăzneţ. 

COPILUL TĂU E LA NOI, ÎN SIGURANŢĂ. ŢI SE VA SPUNE 
CE SĂ FACI LA TIMPUL CUVENIT. DACĂ TE DUCI LA 
POLIŢIE COPILUL TĂU VA FI OMORÂT. NU SPUNE NIMIC. 
AŞTEAPTĂ INSTRUCŢIUNI. DACĂ NU... 

Era semnat cu un craniu şi două oase încrucişate. 

Doamna Sprot gemea slab: 

— Betty... Betty... 

Toţi vorbeau în acelaşi timp. „Criminali mizerabili şi 
nemernici”, spunea doaman O'Rourke. „Brutele!” izbucnise 
Sheila. „Fantastic, fantastic — nu cred o vorbă. E o glumă 
proastă”, bombănea domnul Cayley. „Oh, mititica!”, se văita 
domnişoara Minton. „Nu înţeleg. E incredibil”, spunea Carl 
von Deinim. Şi, peste toate, glasul de stentor al maiorului 
Bletchley. 

— Fleacuri. Intimidare. Trebuie să informăm imediat poliţia. 
Ei îi vor da curând de capăt acestei poveşti. 

Se îndeptă din nou spre telefon. De data asta îl opri strigătul 
revoltat al doameni Sprot. 


Strigă şi el: 

— Dar, dragă doamnă, trebuie s-o facem! Asta e doar un truc 
de a te împiedica să pleci pe urmele acestor ticăloşi. 

— O vor omori. 

— Prostii. N-ar îndrăzni. 

— N-am să admit asta, vă spun. Eu sunt mama ei. E la 
latitudinea mea să decid. 

— Ştiu, ştiu. Ei au contat pe asta. Foarte firesc. Dar să ştii de 
la mine, militar şi om cu experienţă, că avem nevoie de 
poliţie. 

— Nu! 

Bletchley se uită în jur căutând aliaţi. 

— Meadowes, eşti de acord cu mine? 

Tommy dădu încet din cap în semn de aprobare. 

— Cayley? Uite, doamnă Sprot, şi Meadowes şi Cayley sunt 
de acord. 

Doamna Sprot rosti cu o energie subită: 

— Bărbaţi! Toţi! Întrebaţi femeile! 

Ochii lui Tommy îi căutară pe ai lui Tuppence. Tuppence 
spuse cu glasul jos şi tremurat: 

— Eu... Eu sunt de acord cu doamna Sprot. 

În gând îşi spunea: „Deborah! Derek! Şi eu aş simţi ca ea 
dacă ar fi vorba de ei. Tommy şi ceilalţi au dreptate nu mă 
îndoiesc, dar cu toate astea eu n-aş putea s-o fac N-aş putea să 
risc.” 

Doamna O"Rourke spunea: 

— Nici o mamă n-ar risca şi ăsta e un fapt. 

Doamna Cayley murmură: 

— Eu cred că, ştiţi... Ei bine... Şi se pierdu în inocentă. 

Domnişoara Minton spuse cu frică: 

— Se întâmplă astfel de lucruri cumplite. Nu ne-am ierta-o 
niciodată dacă i s-ar întâmpla ceva micuţei Betty. 

Tuppence întrebă tăios: 

— Dumneata n-ai nimic de spus, domnule von Deinim? 

Ochii albaştri ai lui Carl erau lucioşi. Faţa lui era o mască. 
Spuse încet şi înţepat: 

— Eu sunt străin. Nu cunosc poliţia voastră engleză. Cât de 


competenţi sunt poliţiştii, cât de rapizi. 

Cineva intrase în hol. Era doamna Perenna, ai cărei obraji 
erau îmbujoraţi. Era clar că urcase în grabă dealul, întrebă: 
„Ce sunt toate astea?”, iar glasul ei era poruncitor, imperios, 
nu glasul îndatoritor al stăpânei unei pensiuni, ci al unei 
femei puternice. 

Îi povestiră şi, o dată cu asta, întreaga afacere păru să-i fie 
trecută ei spre judecare. Ea era Curtea Supremă. 

Se uită o clipă la biletul scris în grabă, apoi îl dădu înapoi. 
Rosti tăios şi cu autoritate: 

— Poliţia? N-o să fie de nici un folos. Nu puteţi risca să facă 
gafe. Luaţi legea în mâinile voastre. Mergeţi voi înşivă după 
copilă. 

Bletchhley ridică din umeri şi spuse: 

— Prea bine. Dacă nu vreţi să chemăm poliţia, ăsta e cel mai 
bun lucru pe care îl avem de făcut. 

Tommy spuse: 

— Nu pot să aibă un avans prea mare. 

— O jumătate de oră, a zis servitoarea, interveni Tuppence. 

— Haydock, spuse Bletchley. Haydock e omul care ne poate 
ajuta. Are maşină. Spuneţi că femeia arată neobişnuit? Şi că e 
străină? Haideţi, n-avem timp de pierdut. Vii, Meadowes? 

Doamna Sprot se ridică. 

— Vin şi eu. 

— Nu, dragă doamnă, las-o în seama noastră... 

— Vin şi eu... 

— Oh, mă rog... 

Maiorul Bletchley cedă, murmurând ceva despre faptul că 
femela speciilor era mai mortală decât masculul. 

Comandorul Haydock era la volanul maşinii, avându-l pe 
Tommy alături, iar în spate pe Bletchley, pe doamna Sprot şi 
pe Tuppence. Nu doar doamna Sprot se agăţase de ea, dar 
Tuppence era singura (în afară de Carl von Deinim) care o ştia 
din vedere pe misterioasa răpitoare. 

Comandorul era un bun organizator şi lucra rapid. Cât ai 
clipi din ochi alimentase maşina cu benzină şi îi aruncase lui 
Bletchley o mapă a districtului şi una la o scară mai mare a 


localităţii Leahampton, şi fusese gata de pornire. 

Doamna Sprot alergase iarăşi la etaj, probabil în camera ei 
să-şi ia pardesiul. Însă după ce urcă în maşină şi porniră în 
josul dealului, ea îi arătă lui Tuppence ceva în poşetă. Era un 
pistol mic. 

Spuse liniştită: 

— L-am luat din camera maiorului Bletchley. Mi-am adus 
aminte că a pomenit într-o zi că are unul. 

Tuppence arătă puţin îndoită. 

— Nu crezi că... 

Cu gura o linie subţire, doamna Sprot spuse: 

— S-ar putea dovedi util. 

Tuppence se minună de tăria ciudată pe care maternitatea o 
putea da unei femei banale, în mod normal înspăimântată de 
moarte de armele de foc, dar neezitând să doboare pe oricine 
ameninţa viaţa copilului ei. 

Merseră mai întâi la gară. Un tren plecase din Leahampton 
cu douăzeci de minute mai devreme şi era posibil ca fugarii să 
fi plecat cu el. 

Întrebările puse celor din gară nu duseră la nici un rezultat. 
După toate probabilitățile, după cum arăta Haydock, răpitorii 
avuseseră o maşină la îndemână. 

Tuppence spuse: 

— Trebuie să ne punem în locul lor. Unde ar fi aşteptat ei în 
maşină? Undeva cât mai aproape de Sans Souci, dar unde 
maşina n-ar fi observată. Acum să ne gândim. Femeia şi Betty 
coboară dealul împreună. La poalele dealului este esplanada. 
Maşina putea să fi fost trasă acolo. Singurele alte locuri sunt 
parcarea din James's Square, de asemenea foarte aproape, sau 
una din străduţele care dau din esplanadă. 

În acel moment un om scund, cu un aer de om sigur pe el, cu 
pincenez, păşi către ei şi spuse, bâlbâindu-se puţin: 

— Scuzaţi-mă... Sper c-că nu vă s-supăraţi, dar am auzit c-ce 
vorbeaţi c-cu portarul puţin mai înainte. (I se adresa 
maiorului Blethley). F-firaş, n-am tras c-cu urechea, am venit 
d-doar să mă interesez de un pachet şi s-s a întâmplat să 
aud... 


Doamna Sprot sări şi îl apucă de braţ. 

— Aţi văzut-o? Aţi văzut-o pe fetiţa mea? 

— Oh, spuneţi că era fetiţa d-dumneavoastră? Închipuiţi-vă 
că... 

Doamna Sprot strigă: 

— Spuneţi-mi! Degetele ei strânseră atât de tare brațul 
omulețului încât acesta scânci. 

Tuppence spuse repede: 

— Vă rugăm să ne spuneți cât mai repede ce ați văzut. O să 
vă fim extrem de recunoscători. 

— Oh, mă rog, s-ar putea să nu fie nimic. D-dar descrierea se 
potrivea atât de bine... Apropo, mă numesc Robins, Edward 
Robbins... 

— Da, domnule Robbins? 

— Locuiesc la Whiteways, pe Ernes Cliff Road, una din 
casele acelea noi de pe şoseaua nouă, cu toate facilitățile şi o 
privelişte frumoasă şi doar la o aruncătură de băț. 

Tuppence îl potoli pe maiorul Bletehley care era pe cale să 
izbucnească şi întrebă: 

— Şi aţi văzut-o pe fetiţa pe care o căutăm? 

— Da, trebuie că ea era. O fetiţă cu o femeie care arăta a 
străină, spuneţi? Într-adevăr, am recunoscut-o pe femeie, 
pentru că în ziua de azi toţi suntem cu ochii după spioni, nu-i 
aşa? O infirmieră, m-am gândit, sau o servitoare — o mulţime 
de spioane vin aici sub înfăţişarea asta, şi femeia de care 
vorbeam arăta extrem de neobişnuit şi mergea pe drum cu 
fetiţa către dune, iar fetiţa părea obosită şi tot rămânea în 
urmă, şi era şapte şi jumătate, majoritatea copiilor merg la 
culcare, aşa că m-am uitat foarte tăios la femeie. Cred că asta 
a neliniştit-o. A grăbit pasul, trăgând-o pe fetiţă după ea, şi în 
cele din urmă a luat-o în braţe şi a pornit pe potecă înspre 
stâncă, ceea ce mi s-a părut ciudat, căci acolo nu sunt deloc 
case, nu e nimic. M-am întrebat dacă nu cumva femeia avea 
de gând să semnalizeze. Se aud atâtea despre activitatea 
inamicului, iar ea arăta clar neliniştită când a văzut că mă 
uitam lung la ea. 

Comandorul Haydock urcase în maşină şi pornise motorul. 


Spuse: 

— Ernes Cliff Road, ai spus? Asta-i în cealaltă parte a 
oraşului, nu-i aşa? 

— Da, o luaţi în lungul esplanadei şi treceţi de oraşul vechi, 
iar apoi urcați... 

Ceilalţi săriseră în maşină fără să-l mai asculte pe domnul 
Robbins. 

Tuppence strigă: 

— Vă mulţumim, domnule Robbins. 

Maşina porni în trombă, lăsându-l pe omuleţ să se uite după 
ei cu gura căscată. 

Trecură în viteză prin oraş, evitând accidentele mai mult din 
noroc decât din îndemânare. În cele din urmă ieşiră într-un 
şantier de clădiri în construcţie. Din el, o serie de mici 
drumuri duceau către dune, oprindu-se brusc la mică distanţă 
pe coasta dealului. Ernes Cliff Road era a treia din ele. 

Comandorul Haydock coti cu dibăcie şi intră pe el, apoi o luă 
în sus. Drumul se pierdea pe coasta stearpă a dealului, într-o 
potecă ce şerpuia către vârf. 

— Mai bine să coborâm aici şi să mergem pe jos, spuse 
Bletchley. 

Haydock spuse cu îndoială: 

— Aş putea, cred, să duc până sus maşina. Pământul e destul 
de tare. Cam cu hopuri, dar cred că aş putea reuşi. 

Doamna Sprot strigă: 

— Oh, vă rog, vă rog!... Trebuie să ne mişcăm repede. 

Comandorul murmură pentru sine: 

— Sper că suntem pe urmele cui trebuie. Sfrijitul ăla putea 
să fi văzut orice femeie cu un copil. 

Maşina gemu în timp ce se avântă în sus pe pământul 
denivelat. Panta era abruptă, dar smocurile de iarbă erau 
scurte şi elastice. Ajunseră fără nici un incident neplăcut pe 
vârful colinei. Aici priveliştea era neîntreruptă până în zare 
unde se odihnea pe curba lui Whitehaven Bay. 

Bletchley spuse: 

— Nu-i o idee rea. Femeia ar putea petrece noaptea aici dacă 
e nevoie, iar mâine să coboare în Whitehaven şi să ia trenul de 


acolo. 

Haydock spuse: 

— Din câte văd, nici urmă de ele. 

Stătea în picioare, ţinând la ochi un binoclu pe care avusese 
grijă să-l ia cu el. Dintr-o dată, silueta lui se încordă; vedea 
prin binoclu două puncte mici în mişcare. 

— Le-am prins... 

Se aşeză din nou la volan şi maşina demară în forță. Acum 
urmărirea fu scurtă. Aruncaţi în aer, azvârliţi dintr-o parte în 
alta, ocupanţii maşinii ajungeau rapid din urmă cele două 
mici puncte. Pe măsură ce se apropiau, punctele prindeau 
contur, până când putură fi distinse cu claritate. Da, era o 
femeie care ţinea de mână o fetiţă într-o rochie verde cu 
pătrăţele. Betty. 

Doamna Sprot scoase un strigăt gâtuit. 

— E în regulă acum, draga mea, spuse maiorul Bletchley 
bătând-o uşurel pe umăr. Le-am găsit. 

Îşi continuară urmărirea. Brusc, femeia se întoarse şi văzu 
maşina care înainta către ele. 

Scoţând un strigăt, luă copilul în braţe şi o rupse la fugă. 

Alerga, nu înainte, ci în lateral, către marginea stâncii. 

După câţiva metri, maşina n-o mai putu urmări; terenul era 
prea denivelat şi blocat de bolovani mari. Se opri, iar 
ocupanţii ei se grăbiră să coboare. 

Doamna Sprot coborî prima şi alergă nebuneşte după cele 
două fugare. 

Ceilalţi o urmară. 

Când erau la vreo douăzeci de metri, cealaltă femeie coti 
către golf. Acum stătea chiar pe marginea stâncii. Cu un 
strigăt răguşit, strânse copilul mai aproape de trupul ei. 

Haydock strigă: 

— Dumnezeule, o să arunce puştoaica peste marginea 
stâncii! 

Femeia stătea acolo, ţinând-o strâns pe Betty. Faţa ei era 
desfigurată de ură. Rosti răguşit o frază lungă pe care nimeni 
n-o înţelese. Şi continuă să ţină copila, uitându-se din când în 
când la prăpastia de jos, aflată la nici un metru de locul în 


care stătea. 

Era limpede că ameninţa să arunce copilul în prăpastie. 

Toţi stăteau acolo, ameţiţi, îngroziţi, incapabili să se mişte de 
teamă că ar precipita catastrofa. 

Haydock băgă mâna în buzunar şi scoase un revolver. Strigă: 

— Lasă copilul jos, altfel trag! 

Străina râse. Strânse şi mai tare copilul la piept. Cele două 
siluete erau contopite în una singură. 

Haydock bombăni: 

— Nu îndrăznesc să trag. Aş lovi copilul. 

Tommy spuse: 

— Femeia e nebună. E în stare să sară cu copilul. 

Neajutorat, Haydock spuse din nou: 

— Nu îndrăznesc să trag... 

Dar în acea clipă răsună o împuşcătură. Femeia se clătină şi 
căzu, ţinând însă strâns în braţe copilul. 

Bărbaţii aleargă înainte. Doamna Sprot rămase clătinându-se 
cu pistolul fumegând în mâna ei, cu ochii dilataţi. 

Făcu ţepănă câţiva paşi. 

Tommy era îngenunchiat lângă trupuri. Le întoarse cu 
blândeţe. Văzu faţa femeii — observă cu admiraţie strania ei 
frumuseţe. Ochii i se deschiseră, se uitară la el, apoi deveni 
goi de orice expresie. Cu un oftat, femeia muri, împuşcată în 
cap. 

Teafără, micuța Betty Sprot se smuci şi alergă spre femeia 
care stătea ca o statuie. 

Apoi, în cele din urmă, doamna Sprot se nărui. Aruncă 
pistolul şi căzu la pământ, strângând fetiţa în braţe. 

Strigă: 

— E în siguranţă... E în siguranţă... Oh, Betty... Betty... Iar 
apoi, cu o şoaptă joasă, uluită: Am... Am omorât-o? 

Tuppence spuse cu fermitate: 

— Nu te gândi la asta. Gândeşte-te la Betty. Gândeşte-te doar 
la Betty. 

Doamna Sprot se duse lângă bărbaţi. 

Haydock murmură: 

— Al naibii miracol. Mie nu mi-ar fi reuşit o împuşcătură ca 


asta. Nu cred că femeia a mai ţinut vreodată în mână un pistol 
- a fost pur şi simplu instinctul. Un miracol, asta e. 

Tuppence spuse: 

— Slavă Domnului! A fost cât pe ce. 

Şi se uită în jos, la marea de dedesubt, şi se cutremură. 

Capitolul VIII 

A ncheta cu privire la femeia moartă se ţinu după câteva 
zile. Existase o amânare până când poliţia o identificase ca 
fiind o anume Varda Polonska, o poloneză refugiată. 

După dramatica scenă de pe stâncă, doamna Sprot şi Betty, 
cea dintâi în stare de colaps, fură aduse la Sans Souci, unde 
eroinei, pe jumătate leşinată, i se administrară sticle cu apă 
fierbinte, ceşti de ceai tare, multă curiozitate şi, în cele din 
urmă, o duşcă zdravănă de coniac. 

Comandorul Haydock luase imediat legătura cu poliţia şi, 
călăuziţi de el, poliţiştii plecaseră la locul tragediei. 

Dacă n-ar fi fost veştile tulburătoare de pe front, probabil că 
ziarele ar fi acordat un spaţiu mult mai mare tragediei. Aşa, 
însă, ea ocupase doar un mic paragraf. 

Atât Tuppence cât şi Tommy trebuiră să depună mărturie la 
anchetă, şi pentru cazul în care vreun reporter ar fi crezut de 
cuviinţă că era potrivit să facă nişte poze celor mai 
neimportanţi martori, domnul Meadowes avu ghinionul să 
facă ceva la ochi, ceea ce necesită un bandaj care îi schimba 
mult fizionomia. Doamna Blenkensop era practic ascunsă de 
borurile pălăriei ei. 

Totuşi, interesul se concentră în întregime asupra doamnei 
Sprot şi a comandorului Haydock. Domnul Sprot, isteric 
chemat prin telefon, dădu fuga să-şi vadă soţia, dar trebui să 
plece înapoi în aceeaşi zi. Părea un tânăr amabil dar nu prea 
interesant. 

Ancheta fu deschisă cu identificarea formală a cadavrului de 
către o anume doamnă Calfont, o femeie cu buze subţiri şi 
ochi sfredelitori care se ocupa de câteva luni cu ajutorarea 
refugiaților. 

Polonska, spuse ea, venise în Anglia însoţită de un văr şi 
soţia acestuia care, erau, din câte ştia ear singurele ei rude. 


După părerea ei, femeia era uşor sărită de pe fix. Înţelesese de 
la ea că trecuse prin scene de mare groază în Polonia şi că 
familia ei, incluzând câţiva copii, fusese omorâtă. Femeia 
părea să nu fie deloc recunoscătoare pentru tot ce se făcea 
pentru ea, şi era bănuitoare şi taciturnă. Vorbea mult singură, 
şi nu părea normală. I se găsise o slujbă într-o casă, dar ea o 
părăsise fără preaviz şi fără să raporteze la poliţie. 

Procurorul întrebă de ce nu veniseră rudele femeii, şi în acest 
punct inspectorul Brassey dădu o explicaţie. 

Perechea cu pricina fusese reținută pentru un delict legat de 
un arsenal naval. El declară că cei doi străini se dăduseră 
drept refugiaţi ca să intre în ţară, dar imediat încercară să 
obţină slujbe în apropierea unei baze marine. Întreaga familie 
era privită cu suspiciune. Avuseseră asupra lor o mare sumă 
de bani pe care nu o puteau explica. Împotriva decedatei 
Polonska nu se ştia, de fapt, nimic, în afară de faptul că se 
credea că avea sentimente antibritanice. Era posibil ca şi ea să 
fi fost un agent inamic, şi dereglarea mentală pe care o afişa 
era simulată. 

Când fu chemată, doamna Sprot izbucni imediat în lacrimi. 
Procurorul fu blând cu ea, şi procedă cu tact ca s-o facă să 
povestească ce se întâmplase. 

— E îngrozitor, hohoti doamna Sprot. E tare îngrozit că am 
omorât pe cineva. N-am avut intenţia asta... Nici nu m-am 
gândit... Dar era vorba de Betty... Şi am crezut că femeia aia 
avea de gând s-o arunce de pe stâncă şi trebuia s-o opresc... 
Şi, oh, nu ştiu cum am făcut-o. 

— Sunteţi obişnuită să folosiţi arme de foc? 

— Oh, nu! Doar puştile din bâlciuri, şi nici chiar atunci n-am 
nimerit niciodată. Oh, mă simt de parcă aş fi ucis cu sânge 
rece pe cineva. 

Procurorul o linişti şi o întrebă dacă intrase vreodată în 
contact cu moarta. 

— Oh, nu. N-o văzusem în viaţa mea. Cred că trebuie să fi 
fost cu adevărat nebună, din cauză că nici măcar nu ne 
cunoştea pe mine sau pe Betty. 

Ca răspuns la următoarele întrebări, doamna Sprot spuse că 


participase la un cerc de cusut pentru ajutorarea refugiaților 
polonezi, dar că asta fusese singura ei legătură cu polonezii 
din această ţară. 

Haydock fu următorul martor, şi el descrise paşii pe care îi 
întreprinse pentru a da de urma răpitoarei şi ce se întâmplase 
în cele din urmă. 

— Vă este limpede că femeia era hotărâtă să sară? 

— Fie să sară, fie să arunce copilul. Părea absolut înnebunită 
de ură. Ar fi fost imposibil să te înţelegi cu ea. Trebuia să o fac 
inofensivă, dar ea ţinea copila drept scut. M-am temut că am 
să omor copila dacă trăgeam. Doamna Sprot şi-a asumat riscul 
şi a reuşit să-i salveze viaţa copilei sale. 

Doamna Sprot începu iar să plângă. 

Mărturia doamnei Blenkensop fu scurtă — doar o confirmare 
a depoziţiei comandorului Haydock. 

Urmă domnul Meadowes. 

— Sunteţi de acord cu comandorul Haydock şi cu doamna 
Blenkensop privitor la ceea ce s-a întâmplat? 

— Da. Femeia era atât de disperată încât era imposibil să te 
apropii de ea. Era pe cale să se arunce în gol cu copilul. 

Se mai depusese câteva mărturii. Procurorul indică juriului 
că Vanda Polonska murise de mâna doamnei Sprot şi aceasta 
din urmă fu declarată oficial nevinovată. Nu exista nici o 
dovadă care să arate starea mentală a moartei. Se putea să fi 
acţionat din ură faţă de Anglia. Unele din lucrurile distribuite 
refugiaților polonezi purtau numele doamnelor care le 
trimiseseră, şi era posibil ca femeia să fi intrat în felul ăsta în 
posesia numelui adresei doamnei Sprot, dar nu era uşor de 
ajuns la motivul care o făcuse să răpească fetiţa — posibil un 
motiv nebunesc, absolut de neînțeles pentru o minte normală. 
Conform propriei relatări, Polonska suferise nenorociri mari în 
ţara ei, şi se putea ca asta s-o fi dereglat mintal. Pe de altă 
parte, era posibil să fi fost agent inamic. 

Verdictul fu în concordanţă cu rezumatul procurorului. 

A doua zi după anchetă, doamna Blenkensop şi domnul 
Meadowes se întâlniră pentru a-şi compara impresiile. 

— Iese din scenă Vanda Polonska şi ne izbim de un zid, ca de 


obicei, spuse mohorât Tommy. 

— Da, ambele piste se închid, nu-i aşa? Nici un document, 
nici un indiciu cu privirea de unde proveneau banii pe care îi 
avea ea şi verii ei, nici o însemnare despre cu cine trataseră. 

— Al naibii de eficienţi, spuse Tommy, apoi adăugă: Ştii, 
Tuppence, nu-mi place cum arată lucrurile. 

Tuppence aprobă. Într-adevăr, veştile erau departe de a fi 
liniştitoare. 

Armata franceză se retrăgea şi părea probabil că lucrurile 
puteau fi schimbate. Dunkirk continua să fie evacuat. Era 
limpede că mai erau câteva zile până la căderea Parisului. 
Dezvăluirea lipsei de echipament şi material pentru a rezista 
marilor unităţi mecanizate ale nemților produse o spaimă 
generală. 

Tommy spuse: 

— E vorba doar de obişnuita noastră lentoare şi 
brambureală? Sau în spatele acestor lucruri există o 
maşinaţiune deliberată? 

— Aceasta din urmă, cred, dar nu se va putea dovedi 
niciodată. 

— Nu. Adversarii noştri sunt prea deştepţi pentru asta. 

— Acum ne debarasăm de mult putregai. 

— Da, îi încercuim pe cei evidenti, dar nu cred că am ajuns 
la creierele care conduc din umbră. 

Tuppence spuse: 

— Noi de asta suntem aici, şi nu avem rezultate. 

— Am făcut ceva, îi aminti Tommy. 

— Carl von Deinim şi Vanda Polonska, da. Plevuşcă. 

— Crezi că lucrau împreună? 

— Aşa cred, spuse gânditoare Tuppence. Nu uita că i-am 
văzut stând de vorbă. 

— Atunci, Carl von Deinim a pus la cale răpirea? 

— Presupun că da. 

— Dar de ce? 

— Asta mă întreb şi eu întruna. N-are nici o logică. 

— De ce să răpească acel anume copil? Cine sunt soţii Sprot? 
Ei nu au bani, aşa că nu e vorba de răscumpărare. Niciunul 


din ei nu sunt angajaţi ai guvernului în vreun post de 
răspundere. 

— Ştiu, Tommy. Pur şi simplu n-are nici o logică. 

— Doamna Sprot n-are nici o idee? 

— Femeia aia are creier cât o găină, spuse cu dispreţ 
Tuppence. Nu gândeşte deloc. Spune doar că e genul de lucru 
pe care l-ar face ticăloşii de nemți. 

— A naibii proastă! Spuse Tommy. Nemţii sunt eficienţi. 
Dacă ei îşi trimit un agent să răpească o copiliţă, o fac dintr- 
un anumit motiv. 

— Ştii, am senzaţia că doamna Sprot ar putea să-şi dea 
seama de motiv dacă s-ar gândi la asta. Trebuie să fie ceva — 
vreo informaţie care a ajuns din neglijenţă la ea, şi poate că 
nici nu ştie exact ce este. 

— Nu spune nimic. Aşteaptă instrucțiuni., cită Tommy din 
biletul găsit pe podeaua camerei doamnei Sprot. La naiba, asta 
înseamnă ceva! 

— Fireşte că înseamnă -— trebuie. Singurul lucru care îmi vine 
în minte este că doamnei Sprot, sau soţului ei, le-a fost dat 
ceva în păstrare de către cineva, tocmai pentru că sunt nişte 
oameni atât de banali încât nimeni nu i-ar suspecta că deţin 
acel „ceva”, indiferent de ce o fi el. 

— E o idee. 

— Ştiu, dar seamănă groaznic cu o poveste de spionaj. 
Cumva, nu pare reală. 

— Ai rugat-o pe doamna Sprot să-şi stoarcă puţin creierii? 

— Da, dar necazul e că nu o interesează cu adevărat. Nu-i 
pasă decât că Betty e iar lângă ea, în afară de faptul că o 
apucă istericalele pentru faptul că a împuşcat pe cineva. 

— Ciudate creaturi sunt femeile, îngână Tommy. Am văzut-o 
pe femeia asta dezlănţuită ca o furie, ar fi fost în stare să 
împuşte un întreg regiment fără să clipească doar să-şi 
recapete copilul, iar apoi, după ce a împuşcat-o pe răpitoare 
printr-o baftă absolut incredibilă, se prăbuşeşte şi se vaită de 
mama focului că a făcut-o. 

— Procurorul a absolvit-o de vină, spuse Tuppence. 

— Fireşte. Doamne, eu n-aş fi riscat să trag în momentul 


acela. 

— Probabil nici ea, dacă ar fi ştiut mai multe despre asta. 
Faptul că n-a ştiut ce greu era să tragi din acel unghi a făcut-o 
să-i reuşească. 

— Totul a fost ca în Biblie, spuse Tommy. David şi Goliat. 

— Oh! Exclamă Tuppence. 

— Ce e, bătrânico? 

— Nu prea ştiu. Când ai spus asta, ceva mi-a sunat în minte, 
iar acum s-a dus! 

— Foarte util, spuse Tommy. 

— Nu fi ironic. Lucruri din astea se mai întâmplă. 

— Stai aşa — cred că era ceva legat de Solomon. 

— Cedri, temple şi o mulţime de neveste şi concubine? 

— Taci! Tuppence îşi astupă urechile cu mâinile. Mă 
împiedici să gândesc. 

— Evrei? Întrebă cu speranţă Tommy. Triburi din Israel. 

Dar Tuppence clătină din cap. După câteva minute, spuse: 

— Aş vrea să pot să-mi amintesc de cine îmi amintea femeia 
aia. 

— Răposata Vanda Polonska? 

— Da. De prima dată când am văzut-o, faţa ei mi s-a părut 
cunoscută. 

— Crezi că ai mai dat de ea în altă parte? 

— Nu, sunt sigură că nu. 

— Doamna Perenna şi Sheila sunt cu totul alt gen. 

— Oh, da, nu e vorba de ele. Ştii, Tommy, legat de ele două, 
mă gândeam... După părerea mea, chestia aia cu biletul găsit 
de doamna Sprot pe podea e dubioasă. Vreau să spun că nu 
cred o clipă că biletul a fost aruncat pe fereastră înfăşurat în 
jurul unei pietre. A fost pus acolo de cineva, gata pentru a fi 
găsit de doamna Sprot, şi cred că doamna Perenna a fost cea 
care l-a pus acolo. 

— Doamna Perenna, Carl von Deinim, Vanda Polonska - toţi 
lucrând împreună. 

— Da. Ai observat cum a intrat doamna Perenna tocmai în 
momentul critic şi ne-a împiedicat să sunăm la poliţie? A 
preluat comanda întregii situaţii. 


— Aşadar tot ea e alegerea ta pentru M. 

— Da, a ta nu e? 

— Nu cred, spuse încet Tommy. 

— De ce, Tommy, ai altă idee? 

— Probabil că e tâmpenie. 

— Povesteşte-mi. 

— Nu, prefer să n-o fac. N-am nimic pe care să mă bazez. 
Absolut nimic. Dar dacă am dreptate, nu cu M ne confruntăm 
noi, ci cu N. 

În sinea lui îşi spuse: „Bletchley. Cred că el e. De ce n-ar fi? E 
drept că el a fost cel care a vrut să telefoneze la poliţie, dar 
poate că a fost foarte sigur că mama copilei avea să respingă 
ideea. Biletul ameninţător a avut grijă de asta. Putea să-şi 
permită să sugereze punctul de vedere opus...” 

Şi asta îl aduse înapoi la sâcâitoarea problemă căreia încă nu 
putea să-i găsească răspuns. 

De ce să o răpească pe Betty Sprot? 

În faţă la Sans Souci era oprită o maşină pe care scria Poliţia. 

Absolvită de gândurile ei, Tuppence nu o băgă în seamă. Coti 
în alee şi, intrând pe uşa din faţă, urcă direct în camera ei. 

În prag se opri uluită, în timp ce o siluetă înaltă se îndepărtă 
de fereastră. 

— Vai de mine, spuse Tuppence. Sheila? 

Fata veni direct către ea. Acum Tuppence o vedea mai clar, îi 
vedea ochii scânteind pe faţa albă şi tragică. 

Sheila spuse: 

— Mă bucur că aţi venit. Vă aşteptam. 

— Ce s-a întâmplat? 

Glasul fetei era liniştit şi lipsit de emoție când spuse: 

— L-au arestat pe Carl! 

— Poliţia? 

— Da. 

— Oh, vai de mine! 

Tuppence nu ştia ce să spună. În ciuda glasului liniştit al 
Sheilei, ea intuia neliniştea fetei. 

Fie că erau sau nu tovarăşi de cospiraţie, fata asta îl iubea pe 
Carl von Deinim, şi Tuppence simţea că o durea inima de milă 


pentru această făptură tânără şi tragică. 

Sheila întrebă: 

— Ce să fac? 

Întrebarea simplă, copilărească, o făcu pe Tuppence să se 
cutremure. Spuse neajutorată: 

— Oh, draga mea. 

Sheila rosti cu un glas care semăna cu un bocet: 

— L-au luat. N-am să-l mai văd. Strigă: Ce să fac? Ce să fac? 

Şi, căzând în genunchi lângă pat, începu să plângă sfâşietor. 

Tuppence îi mângâie părul brunet. La un moment dat, spuse 
slab: 

— Poate că nu e adevărat. Poate că doar au de gând să-l 
interneze în lagăr. La urma urmelor, e străin, din tabăra 
inamică. 

— Ei n-au spus asta. Îi percheziţionează camera. 

— Ei bine, dacă nu găsesc nimic... 

— Fireşte că nu vor găsi nimic! Ce să găsească? 

— Nu ştiu. Te-ai gândit că ar putea să găsească? 

— Eu? 

Dispreţul ei, uluirea ei erau prea reale pentru a fi simulate. 
Orice bănuieli avusese Tuppence că Sheila Perenna era 
implicată muriră în acest moment. Fata nu ştia nimic, nu 
ştiuse niciodată nimic. 

Tuppence spuse: 

— Dacă e nevinovat... 

Sheila o întrerupse. 

— Ce contează asta? Poliţia îi va pune ceva în cârcă. 

Tuppence spuse tăios: 

— Prostii, draga mea, asta chiar că nu e adevărat. 

— Poliţia engleză e în stare de orice. Aşa spune mama. 

— Poate că mama ta aşa spune, dar se înşeală. Te asigur că 
nu e aşa. 

Sheila se uită la ea cu îndoială, apoi spuse: 

— Prea bine. Dacă dumneavoastră spuneţi aşa, am încredere 
în dumneavoastră. 

Tuppence se simţi foarte jenată. Spuse repede: 

— Eşti prea încrezătoare, Sheila. Poate că n-a fost înţelept să 


ai încredere în Carl. 

— Şi dumneavoastră sunteţi împotriva lui? Credeam că îl 
plăceaţi. Şi el crede asta. 

Înduioşătoare făpturi tinere cu credinţa lor că ceilalţi îi 
plăceau! Şi era adevărat — ea îl plăcuse pe Carl — îl plăcea. 

Spuse cam moale: 

— Ascultă, Sheila, a-ţi plăcea sau nu a-ţi plăcea cineva nu 
are nici o legătură cu faptele. Ţara asta şi Germania sunt în 
război. Există multe moduri de a-ţi servi ţara. Unul din ele 
este să obţii informaţii... Şi să lucrezi în spatele liniilor. Este 
un lucru curajos, căci dacă eşti prins — s-a sfârşit. 

Sheila spuse: 

— Credeţi că Carl... 

— Ar putea lucra pentru ţara lui în acest mod? Este o 
posibilitate, nu-i aşa? 

— Nu, spuse Sheila. 

— Poate că sarcina lui a fost să vină aici ca refugiat, să se 
arate violent antinazist şi apoi să culeagă informaţii. 

Sheila spuse liniştită: 

— Nu e adevărat. Îl cunosc pe Carl. Îi cunosc inima şi 
mintea. Cel mai mult îi pasă de ştiinţă, de munca lui, de 
adevăr şi de cunoaşterea lui. El îi este recunoscător Angliei că 
l-a lăsat să lucreze aici. Uneori, când oamenii spun lucruri 
crude, se simte neamţ şi îl doare. Dar urăşte nazismul şi tot ce 
reprezintă el, îi urăşte pe nazişti că neagă libertatea. 

— E de aşteptat să spună asta, desigur. 

— Aşadar credţi că e spion? 

— Cred că e... Tuppence ezită — o posibilitate. 

Sheila porni spre uşă. 

— Înţeleg. Îmi pare rău că am venit să vă rog să ne ajutaţi. 

— Dar de ce ai crezut că aş putea s-o fac, draga mea? 

— Dumneavoastră aveţi cunoştinţe. Fii dumneavoastră sunt 
în armată şi în marină, şi v-am auzit spunând că ei cunosc 
oameni influenţi. M-am gândit că poate i-aţi putea convinge 
să... Să facă ceva. 

Tuppence se gândi la acele făpturi inventate, Douglas şi 
Raymond şi Cyril. 


— Mă tem că ei n-ar putea face nimic, spuse ea. 

Sheila îşi înălţă capul. Spuse pătimaş: 

— Atunci n-avem nici o speranţă. Or să-l ia şi or să-l închidă, 
şi într-o zi, în zori, or să-l ducă lângă perete şi or să-l împuşte 
— şi ăsta va fi sfârşitul. 

leşi, trântind uşa după ea. 

„Oh, afurisiţii de irlandezi!” se gândi Tuppence, bântuită de 
sentimente amestecate. „De ce au ei puterea asta teribilă de a 
învârti lucrurile până nu mai ştii unde eşti? Dacă Carl von 
Deinim este spion, merită să fie împuşcat. Trebuie să mă agăţ 
de asta, să n-o las pe fata asta să mă vrăjească cu glasul ei 
irlandez şi să mă facă să cred că este tragedia unui erou şi a 
unui martir!” 

Apoi, îşi zise: „Măcar de n-ar fi adevărat. Oh, măcar de n-ar 
fi adevărat...” 

Totuşi, ştiind ce ştia, cum se putea îndoi? 

Pescarul de la capătul Digului Vechi aruncă undiţa în apă şi 
o plimbă cu grijă. 

— Nu există nici un dubiu, mă tem, spuse el. 

Tommy zise: 

— Îmi pare rău că s-a întâmplat aşa, să ştiţi. Este... E un tip 
de treabă. 

— Aşa sunt ei, dragă colega, aşa sunt de regulă. Cei care se 
oferă să se ducă în ţara inamicului nu sunt dihorii şi şobolanii. 
Sunt oamenii curajoşi. Noi ştim destul de bine asta. Dar asta e, 
cazul e dovedit. 

— Şi spuneţi că nu există nici un dubiu? 

— Absolut niciunul. Printre formulele lui chimice era o listă 
cu oameni din fabrică ce trebuiau abordaţi, posibili 
simpatizanți fascişti. Mai era şi o schemă foarte isteaţă de 
sabotaj şi un proces chimic care, aplicat la fertilizante, ar fi 
devastat zone întregi de culturi agricole. Totul pus la cale de 
conaşul Carl. 

Cam împotriva voinţei sale, bombănind-o în gând pe 
Tuppence care îl făcuse să-i promită că va spune asta, Tommy 
întrebă: 

— Nu e posibil ca lucrurile astea să fi fost regizate astfel 


încât să pară vinovat? 

Domnul Grant zâmbi diabolic. 

— Oh, spuse el, nu mă îndoiesc că asta e ideea soţiei 
dumitale. 

— Păi... Ăă... Da, a ei este. 

— E un flăcău atrăgător, spuse înţelegător domnul Grant. Nu 
serios, nu cred că putem lua în considerare sugestia asta. Tipul 
avea o rezervă de cerneală simpatică. Ceva extrem de 
ingenios. O singură dată am mai întâlnit metoda asta, şi atunci 
era vorba de nasturii de la vestă. Substanţa se afla în ei. Când 
amicul voia să o folosească, înmuia un nasture în apă. Metoda 
lui Carl von Deinim nu folosea nasturii. Folosea un şiret de 
pantof. 

— Oh! Ceva pâlpâi în mintea lui Tommy... Vag... Nebulos. 

Tuppence fu mai isteaţă. De îndată ce el îi relată conversaţia, 
ea prinse aspectul principal. 

— Un şiret de pantof? Tommy, asta explică treaba! 

— Care treabă? 

— Betty, prostule! Nu mai ţii minte ce lucru amuzant a făcut 
în camera mea când mi-a scos şireturile de la pantofi şi le-a 
înmuiat în apă? La vremea respectivă m-am gândit că 
născocise un mod amuzant de a se distra. Dar, fireşte, ea îl 
văzuse pe Carl făcând asta şi îl imita. El nu putea să rişte ca ea 
să vorbească despre asta, şi a aranjat cu femeia aia să o 
răpească... 

Tommy spuse: 

— Atunci treaba e lămurită.; 


— Da. E bine când lucrurile capătă contur. Le dai la spate şi 
mergi mai departe. 

— Trebuie să mergem mai departe. Carl von Deinim era doar 
o verigă din lanţ. Doamna Perrena e capul. 

Tuppence spuse: 

— Da, dar trebuie să avem dovezi. Nu va fi uşor să le 
obţinem. 

Dacă ea e creierul, nici nu e de aşteptat să fie uşor. 

— Deci M este doamna Perenna? 

Tommy presupuse că trebuia să fie. Întrebă încet: 

— Chiar crezi că fata asta nu e deloc implicată? 

— Sunt foarte sigură de asta. 

Tommy oftă. 

— Dacă e aşa, mare ghinion pe capul ei. Mai întâi bărbatul 
pe care îl iubeşte, apoi mama. N-or să-i mai rămână prea 
multe, nu? 

— N-avem încotro. 

— Da, dar dacă ne înşelăm, dacă N sau M e altcineva? 

Tuppence spuse cu răceală: 

— Aşadar, tot te mai agăţi de asta? Eşti sigur că nu e vorba 
doar de dorinţa ta? 

— Ce vrei să spui? 

— Sheila Perenna - asta vreau să spun. 

— Eşti absurdă, Tuppence. 

— Ba nu sunt. Te-a vrăjit şi pe tine la fel ca pe ceilalţi. 

Tommy replică supărat: 

— Deloc. Pur şi simplu am ideile mele. 

— Care anume? 

— Cred că am să le păstrez pentru mine deocamdată. Vom 
vedea care din noi are dreptate. 

— În fine, trebuie s-o urmărim pe doamna Perenna. Să aflăm 
unde se duce, cu cine se întâlneşte — totul. Trebuie să existe 
undeva o verigă. Ai face bine să-l pui pe Albert pe urmele ei în 
după-amiaza asta. 

— Fă-o tu. Eu sunt ocupat. 

— De ce, ce ai de făcut? 


— Joc golf. 

Capitolul IX 

— Pare ca pe vremuri, nu-i aşa, doamnă? Întrebă Albert, 
zâmbind fericit. 

Deşi acum, la vârsta de mijloc, avea tendinţe de îngrăşare, 
Albert mai avea încă inima romantică de băiat care îl făcuse 
să se asocieze cu Tommy şi Tuppence în tinereţea lor 
aventuroasă. 

— Mai ţineţi minte cum aţi dat de mine? Curăţăm clanţele 
de aramă ale apartamentelor alea dichisite. Şi de atunci, nu 
m-am mai uitat înapoi, cum s-ar spune. Multe aventuri am 
mai trăit toţi trei, zău aşa! 

Albert oftă, şi, printr-o firească asociere de idei, Tuppence se 
interesă de sănătatea doamnei Albert. 

— Oh, nevastă-mea e bine, dar nu se prea acomodează cu 
galezii, spune ea. Crede că ei ar trebui să înveţe adevărata 
engleză, iar cât despre raiduri, vai, au avut deja două, şi au 
lăsat gropi în pământ în care ar încăpea o maşină, aşa zice ea. 
Aşa că ce siguranţă este asta? Tot aşa de bine putea să rămână 
în Kennigton, unde n-ar fi trebuit să vadă numai copaci 
melancolici, şi de unde putea cumpăra lapte curat la sticlă. 

— Nu ştiu dacă ar fi trebuit să te băgăm în povestea asta, 
Albert. 

— Aiurea, doamnă. N-am încercat eu să mă înrolez, iar ei au 
fost atât de încrezuţi încât nici nu s-au uitat la mine? Mi-au 
spus să aştept până când vor fi convocați cei din grupa mea de 
vârstă. Eu, care sunt sănătos tun şi abia aştept să le vin de hac 
ticăloşilor de nemți! Doar să-mi spuneţi cum să le pun bețe în 
roate şi să le împiedic înaintarea, şi gata sunt! Coloana a 
Cincea, cu asta ne confruntăm noi, aşa scriu ziarele, deşi nu 
spun ce s-a întâmplat cu celelalte patru. Dar, pe scurt, sunt 
gata să vă ajut în ce fel vreţi pe dumneavoastră şi pe căpitanul 
Beresford. 

— Bun. Acum am să-ţi spun ce vrem să faci. 

— De când îl cunoşti pe Bletchley? Întrebă Tommy urmărind 
cu aprobare traseul mingii de golf. 

Comandorul Haydock, care şi el executase o lovitură bună, 


avea o expresie mulţumită pe faţă în timp ce îşi punea pe 
umăr crosele de golf şi răspunse: 

— Pe Bletchley? Stai să văd. De vreo nouă luni, cam aşa 
ceva. A venit aici toamna trecută. 

— Spuneai că e prieten cu prietenii dumitale? Sugeră fals 
Tommy. 

— Am spus eu asta? Comandorul arăta uşor surprins. Nu, nu 
cred. L-am cunoscut aici, la club. 

— Un om cam misterios, nu? 

De data asta comandorul fu clar surprins. 

— Om misterios? Bletchley? 

Haydock părea sincer neîncrezător. 

Tommy oftă în sinea lui. Presupuse că îşi imagina lucruri. 

Executară fiecare câte o altă lovitură, iar când fură din nou 
alături Haydock întrebă: 

— Ce naiba te face să-l numeşti pe Bletchley un om 
misterios? Eu aş fi spus că e un tip dureros de prozaic — 
militarul tipic. 

Tommy zise vag: 

— Mă rog, ideea mi-a venit de la ceva spus de cineva... 

Îşi continuară jocul. Comandorul câştigă gaura. 

— Trei până acum şi două de jucat, remarcă el cu satisfacţie. 

Apoi, după cum sperase Tommy, mintea lui, eliberată de 
preocuparea faţă de partidă, se întoarse la ce spusese Tommy. 

— La ce fel de mister te referi? Întrebă el. 

Tommy dădu din umeri. 

— E vorba doar că se pare că nimeni nu ştie multe despre el. 

— Ascultă, Meadowes, care-i ideea? Nu e nimic în neregulă 
cu Bletchley, nu-i aşa? 

— Nu, nu, fireşte că nu, se grăbi Tommy să nege. Îşi 
slobozise iepurele. Acum putea sta liniştit să se uite cum 
mintea lui Haydock pornise în urmărirea lui. 

— Întotdeauna mi s-a părut aproape absurd de tipic 
militarului. 

— Chiar aşa. 

— Ah, da, înţeleg ce vrei să spui. Cam prea tipic, poate? Ştii, 
acum că mă gândesc la asta, niciodată n-am dat de cineva care 


îl cunoştea pe Bletchley de înainte de a veni aici. N-are nici un 
prieten vechi la care să stea, nimic de genul ăsta. 

— Ah! Exclamă Tommy. 

Se separară pentru a-şi executa următoarele lovituri. Când se 
reîntâlniră, Haydojck spuse brusc: 

— Spune-mi ce ai auzit despre el. 

— Nimic, absolut nimic. 

— Nu e nevoie să fii atât de precaut cu mine, Meadowes. Eu 
aud tot felul de zvonuri. Înţelegi? Toată lumea vine la mine. 
Sunt cunoscut ca fiind foarte interesat de subiectul ăsta. Care 
e ideea — Bletchley nu este ce pare a fi? 

— Este doar o sugestie. 

— Ce se crede că e? Hun? Prostii, tipul e englez ca mine şi ca 
dumneata. 

— Oh, da, sunt sigur că este. 

— Mereu ţipă să fie băgaţi în lagăre mai mulţi străini. Uită-te 
ce pornit era împotriva neamţului ăla tânăr, şi pe bună 
dreptate, se pare. Am auzit de la şeful poliţiei că s-au găsit 
destule la Carl von Deinim pentru a fi spânzurat de câteva ori. 
Avea o schemă de a otrăvi rezerva de apă a întregii ţări şi că, 
de fapt, lucra la un nou gaz — lucra la el în fabricile noastre. 
Dumnezeule, ce miopi sunt ai noştri! Guvernul nostru crede 
orice! E suficient ca un tip tânăr să vină în ţara asta chiar 
înainte de începutul războiului şi să scâncească puţin despre 
persecuție pentru ca ai noştri să închidă ochii şi să-l lase să 
aibă acces la toate secretele noastre. Aşa au făcut şi cu tipul 
acela, Hahn... 

Tommy nu avea nici o intenţie să-l lase pe comandor să 
depene iar vechea poveste. Rată în mod deliberat o lovitură 
care trimitea mingea în gaură. 

— Politici dure! Strigă Haydock. 

Execută cu atenţie lovitura. Mingea intră în gaură. 

— Gaura mea. Nu prea eşti în mână azi. Despre ce vorbeam? 

Tommy spuse cu hotărâre: 

— Despre faptul că Bletchley e în regulă. 

— Desigur, desigur. Stau şi mă întreb... Chiar am auzit o 
poveste ciudată despre el... la vremea respectivă nu m-am 


gândit la ea... 

Aici, spre supărarea lui Tommy, fură strigaţi de alţi doi 
bărbaţi. Cei patru se întoarseră la club şi băură câte un pahar. 
După aceea, comandorul se uită la ceas şi spuse că el şi 
Meadowes trebuiau să plece. Tommy acceptase invitaţia de a 
lua cina cu comandorul. 

Smugglers’ Rest era în obişnuita-i stare de ordine. Un 
servitor înalt, între două vârste, îi servi cu îndemânarea unui 
chelner. O servire atât de perfectă era oarecum neobişnuit de 
găsit în afara unui restaurant londonez! 

Când omul părăsi camera, Tommy comentă faptul. 

— Da, sunt norocos că-l am pe Appledore. 

— Cum l-ai găsit? 

— De fapt, a răspuns unui anunţ. Avea referinţe excelente şi 
le era limpede superior celorlalţi care răspunseseră anunţului 
şi a cerut un salariu extrem de mic. L-am angajat pe loc. 

Tommy spuse râzând: 

— În mod sigur războiul ne-a lăsat fără cea mai bună servire 
în restaurante. Practic, toţi chelnerii buni erau străini. Se pare 
că engleziii n-au talent la aşa ceva. 

Mai târziu, afară, în timp ce îşi bea cafeaua, Tommy întrebă 
cu blândeţe: 

— Ce voiai să spui pe terenul de golf? Ceva despre o poveste 
ciudată legată de Bletchley. 

— Oare despre ce era vorba? Hei, vezi lumina aia trimisă 
spre mare? Unde mi-e telescopul? 

Tommy oftă. Se părea că stelele erau împotriva lui. 
Comandorul se repezi în casă şi ieşi iar, mătură orizontul cu 
luneta, schiţă un întreg sistem de semnalizare de către inamic 
spre punctele probabile de pe țărm, şi trecu apoi la redarea 
unui tablou întunecat al unei invazii încununate de succes în 
viitorul apropiat. 

— Nu există organizare, nu există coordonare. Cu un om ca 
bătrânul Andrews la comandă... 

Ăsta era un teren bătătorit. Era supărarea favorită a 
comandorului Haydock. El ar fi trebuit să fie la comandă, şi 
era hotărât să-l izgonească pe colonelul Andrews dacă era cu 


putinţă. 

Servitorul aduse afară whisky şi lichiorurile, în timp ce 
comandorul o dădea înainte: 

— Şi încă mai colcăim de spioni, suntem roşi de ei. E la fel 
ca în ultimul război — frizeri, chelneri... 

Rezemat în scaun, Tommy prinse profilul lui Appledore în 
timp ce acesta se mişca îndemânatic în jurul lor şi îşi zise: 
„Chelneri? L-ai putea numi mai uşor Fritz pe tipul ăsta decât 
Appledor...” 

Ei bine, de ce nu? Tipul vorbea englezeşte perfect, era 
adevărat, dar mulţi germani vorbeau. Îşi perfecţionaseră prin 
ani engleza în restaurantele englezeşti. Şi apoi tipul rasial. Păr 
blond, ochi albaştri — adesea trădaţi de forma capului — da, 
capul... Unde mai văzuse el un cap în ultimul timp...? 

Vorbi dintr-un impuls. Cuvintele se potriveau cu ceea ce 
tocmai spunea comandorul. 

— Toate acele afurisite de formulare de completat. N-au nici 
un rost, Meadowes. O serie de întrebări cretine... 

— Ştiu. Ca de pildă „Cum vă numiţi”. Răspuns N sau M. 

Se produse un accident. Appledore, servitorul perfect, gafase. 
Un şuroi de lichior de mentă se revărsă pe manşeta şi mâna 
lui Tommy. 

Omul se bâlbâi: 

— S-scuzaţi-mă, domnule. 

Haydock izbucni cu furie: 

— Prostule neîndemânatic! Ce dracu” crezi că faci? 

Faţa lui de regulă roşie era acum grena de mânie. 

Continuă cu un torent de injurii. Appledore se scuză umil. 

Tommy nu se simţea deloc în largul lui, dar brusc, ca prin 
minune, mânia comandorului trecu şi el redeveni gazda 
inimoasă. 

— Vino să te speli. Scârboasă chestie, lipicioasă, trebuie să 
fie tocmai lichiorul de mentă! 

Tommy îl urmă înăuntru şi curând se află în baia somptuasă. 
Se spălă cu grijă de lichidul dulce, lipicios. Comandorul 
vorbea din dormitorul de alături. Părea puţin ruşinat. 

— Mă tem că m-am aprins un pic. Sărmanul Appledore — el 


ştie că mă ia gura pe dinainte şi spun şi ce nu gândesc. 

Tommy se întoarse de la chiuvetă ştergându-se pe mâini. Nu 
observă că un săpun alunecase pe podea. Călcă pe el. 
Linoleumul era foarte lustruit. 

Un moment mai târziu executa nişte paşi ciudaţi de balerin. 
Zbură prin baie, cu mâinile întinse. Una se propti în robinetul 
din dreapta al căzii, cealaltă pe partea laterală a unui mic 
dulap de baie. Piciorul lovi puternic panoul din cap al căzii. 

Treaba se întâmplă ca o scamatorie. Cada alunecă de la 
perete, răsucindu-se pe un pivot mascat. Tommy se pomeni 
uitându-se într-o nişă întunecoasă. Nu am nici un dubiu cu 
privire la ce se afla în nişă. Aceasta adăpostea aparatură de 
transmiterea prin radio. 

Glasul comandorului se oprise. Acesta apăru brusc în cadrul 
uşii. Şi, cu un clic, mai multe lucruri începură să capete înţeles 
în mintea lui Tommy. 

Fusese orb până acum? Faţa aceea de englez jovial era doar 
o mască. De ce nu o văzuse tot timpul ceea ce de fapt era — 
faţa unui ofiţer prusac arogant şi nervos? 

Şi totul se potrivea, se potrivea de minune. Dublul bluf. 
Agentul inamic, Hahn, trimis primul, pregătind casa, angajând 
lucrători străini, atrăgând atenţia asupra sa şi trecând în final 
la stadiul următor al planului, propria-i demascare de către 
bravul marinar britanic, comandorul Haydock. Şi pe urmă, ce 
era mai firesc decât ca englezul să cumpere locul şi să spună 
povestea la toată lumea, repetând-o până la plictiseală? Şi 
astfel N, instalat în siguranţă în locul indicat, cu comunicațiile 
pe mare şi transmiţătorul secret şi cu personalul lui aflat la 
îndemână la Sans Souci, este gata să înfăptuiască planul 
Germaniei. 

Tommy nu putu să reziste unui val de admiraţie sinceră. 
Toată treaba fusese atât de perfect plănuită! El unul nu-l 
bănuise niciodată pe Haydock, şi doar un accident neprevăzut 
îl trădase. 

Toate acestea trecură prin mintea lui Tuppence în câteva 
secunde. Măcar de-ar fi putut să joace suficient de bine rolul 
englezului greu de cap. 


Se întoarse spre Haydock cu ceea ce spera să fie un râs 
natural. 

— Dumnezeule, niciodată nu încetezi să ai surprize în casa 
dumitale? Asta a fost încă unul din micile mecanisme 
ingenioase ale lui Hahn? Pe ăsta nu mi l-ai arătat zilele 
trecute. 

Haydock stătea nemişcat. Trupul lui mare care bloca uşa era 
încordat. 

„E un adversar mai puternic decât mine, se gândi Tommy. Şi 
mai e şi servitorul ăla derutant.” 

Preţ de o clipă Haydock rămase ca sculptat în piatră, apoi se 
relaxă. Spuse râzând: 

— Al naibii de amuzant, Meadowes. Ai patinat pe podea ca 
un balerin! Şterge-te pe mâini şi vino în camera cealaltă. 

Tommy îl urmă. Era în gardă şi toţi muşchii îi erau încordaţi. 
Într-un fel sau altul, trebuia să plece cu bine din casă cu ceea 
ce ştia. Putea să reuşească să-l prostească pe Haydock? Tonul 
acestuia din urmă părea destul de natural. 

Cu un braţ pe după umerii lui Tommy, Haydock îl conduse 
pe acesta în camera de zi. Întorcându-se, închise uşa după ei. 

— Ascultă, băiete, am ceva să-ţi spun. 

Glasul lui era prietenos, natural — doar o idee stânjenit. Îi 
făcu semn lui Tommy să ia loc. 

— E o situaţie puţin încurcată, spuse el. Pe cuvântul meu că 
e încurcată. Nu-mi rămâne decât să-ţi împărtăşesc secretul. 
Însă va trebui să păstrezi tăcerea, Meadowes. Ai înțeles? 

Tommy se strădui să-şi compună o expresie foarte terestră. 

— Vezi dumneata, Meadowes, treaba stă în felul următor. 
Nimeni nu trebuie să ştie, dar eu lucrez în Departamentul MI 
42 8X al Serviciului de Informaţii. Ai auzit vreodată de el? 

Tommy clătină din cap şi se arătă şi mai curios. 

— Ei bine, e foarte secret. Un fel de inel interior, dacă 
înţelegi ce vreau să spun. Noi transmitem de aici anumite 
informaţii, dar ar fi absolut fatal dacă faptul s-ar afla, înţelegi? 

— Desigur, desigur, spuse domnul Meadowes extrem de 
interesant! Fireşte că poţi conta pe mine că n-am să suflu o 
vorbă. 


— Da, asta-i absolut vital. Toată treaba este extrem de 
confidențială. 

— Înţeleg perfect. Munca dumitale trebuie să fie foarte 
palpitantă. Cât se poate de palpitantă. Mi-ar plăcea tare mult 
să ştiu mai multe despre ea, dar presupune că nu trebuie să-ţi 
cer asta, nu-i aşa? 

— Mă tem că nu. Vezi dumneata, e foarte secretă. 

— Înţeleg. Îmi cer scuze... A fost un accident nefericit... 

În sinea lui, Tommy îşi zise: „Oare poate fi dus de nas? Îşi 
poate el imagina că am înghiţit povestea asta?” 

I se părea un lucru incredibil. Apoi îşi spuse că vanitatea 
fusese nenorocirea multor bărbaţi. Comandorul Haydock era 
un om deştept, un tip mare — amărâtul ăsta de Meadowes era 
un britanic prostănac, genul de om care credea orice! Măcar 
de-ar fi dispus Haydock să creadă asta! 

Tommy continuă să vorbească. Manifestă un profund interes 
şi o mare curiozitate. Ştia că nu trebuia să pună întrebări 
dar... Presupunea că munca lui Haydock trebuia să fie foarte 
primejdioasă, nu-i aşa? Fusese vreodată în Germania, lucrase 
acolo? 

Haydock răspunse cu destulă blândeţe. Acum era intens 
marinarul britanic — ofiţerul prusac dispăruse. Dar Tommy, 
urmărindu-l printr-o nouă prismă, se întreba cum de putuse să 
se lase înşelat. Forma capului, linia maxilarului — astea nu 
aveau nimic britanic. 

La un moment dat, domnul Meadowes se ridică. Acesta era 
testul suprem. Avea să plece cu bine? 

— Acum chiar că trebuie să plec... S-a făcut târziu, îmi cer 
mii de scuze pentru accident, dar te asigur că n-am să spun 
nimănui o vorbă. 

„Acum sau niciodată. Mă va lăsa să plec, sau nu? Trebuie să 
fiu pregătit — o directă în bărbia lui ar fi cea mai bună...” 

Vorbind volubil, domnul Meadowes se îndreptă către uşă. 

Era în hol... Deschise uşa din faţă... 

Pe uşa din dreapta îl zări pe Apelledore pregătind pe o tavă 
ustensilele pentru micul dejun din dimineaţa următoare. 

(Proştii naibii, aveau să-l scape cu ceea ce ştia!) 


Cei doi bărbaţi stăteau în pridvor, palavragind, fixând o nouă 
partidă de golf pentru sâmbăta următoare. 

Tommy se gândi sumbru: „Pentru tine, băiatule, nu va mai fi 
nici o sâmbătă următoare.” 

Din şosea se auziră glasuri. Doi bărbaţi se întorceau dintr-o 
hoinăreală pe promotoriu. Atât Tommy cât şi comandorul îi 
cunoşteau. Tommy îi strigă. Ei se opriră. Haydock şi el 
schimbară câteva cuvinte cu ei, toţi stând la poartă, apoi 
Tommy îşi luă un călduros la revedere de la gazda sa şi plecă 
împreună cu ceilalţi doi. 

Scăpase cu bine. 

Haydock, prostul naibii, fusese tras pe sfoară! 

Îl auzi pe Haydock întorcându-se în casă şi închizând uşa. 
Tommy cobori dealul cu grijă în tovărăşia celor doi noi 
prieteni. 

Discutară, fireşte, despre război. Tipul acela, Ashby, cât şi 
tânărul Marsh refuzaseră să se înroleze. N-avea nici un rost, 
susținuseră ei. Dar nu era în regulă. Alaltăieri noaptea 
Southampton fusese rău bombardat. Multe stricăciuni. Ce 
părere avea Meadowes despre Spania? Devenea primejdioasă? 
Fireşte, de la căderea Franţei... 

Tommy ar fi putut striga în gura mare. Era o discuţie atât de 
normală şi întâmplătoare! Ce noroc că cei doi bărbaţi 
apăruseră la timp! 

La poarta de la Sans Souci îşi luă la revedere de la ei şi intră. 

O luă pe alee fluierând încetişor. 

Tocmai dăduse colţul întunecat de lângă rododendroni când 
ceva greu îl izbi în cap. Se prăbuşi, cufundându-se în beznă şi 
uitare. 

Capitolul X 

— Aţi spus trei pici, doamnă Blenkensop? 

Da, doamna Blenkensop spusese trei pici. Doamna Sprot, 
întorcându-se gâfâind de la telefon, ceru să se liciteze din nou. 

Domnişoara Minton, ca de obicei, întârzie lucrurile prin 
reluările neîncetate. 

— Două trefle am spus? Sunteţi sigure? Credeam că am spus 
unu fără atu... Oh, da, desigur, acum îmi amintesc. Doamna 


Cayley a spus o cupă, nu-i aşa? Eu aveam de gând să spun unu 
fără atu, deşi nu socotisem bine, şi atunci doamna Cayley a 
spus o cupă, aşa că a trebuit să merg pe două trefle. Mi se 
pare atât de greu când ai două suite scurte... 

Tuppence îşi zise: „Am economisi timp dacă domnişoara 
Minton ar pune pur şi simplu cărţile pe masă să le arate pe 
toate. E absolut incapabilă să ne spună exact ce are în mână.” 

— Aşa că acum e clar, spuse triumfătoare domnişoara 
Minton. O cupă, două trefle. 

— Două pici, spuse Tuppence. 

— Eu am spus pas, nu-i aşa? Zise doamna Sprot. 

Se uitaseră la doamna Cayley care era aplecată în faţă, 
ascultând. Domnişoara Minton reluă povestea. 

— Apoi doamna Cayley a spus două cupe iar eu am spus trei 
carouri. 

— lar eu am spus trei pici, zise Tuppence. 

— Pas, spuse doamna Sprot. 

Doamna Cayley rămase tăcută. În cele din urmă păru să-şi 
dea seama că toată lumea se uita la ea. 

— Oh, vai bâigui ea. Îmi pare tare rău. Mă gândeam că s-ar 
putea ca domnul Cayley să aibă nevoie de mine. Sper că stă 
bine acolo afară, pe terasă. 

Se uită de la una la alta. 

— Dacă nu vă supăraţi, poate ar fi mai bine să mă duc să 
văd. Am auzit un zgomot destul de ciudat. Poate i-a căzut 
cartea din mână. 

leşi în grabă pe uşile glasvandului. Tuppence scoase un oftat 
de exasperare. 

— Ar trebui să aibă o sfoară legată de talie, spuse ea. Atunci 
el ar putea să tragă când are nevoie de ea. 

— O soţie atât de devotată! Spuse domnişoara Minton. E 
foarte drăguţ să vezi aşa ceva. 

— Oare? Întrebă Tuppence care nu se simţea deloc în apele 
ei. 

Cele trei femei rămaseră tăcute un minut sau două. 

— Unde e Sheila în seara asta? Întrebă domnişoara Minton. 

— S-a dus la film, spuse doamna Sprot. 


— Unde e doamna Perenna? Întrebă Tuppence. 

— A spus că se duce în camera ei să facă socoteli, zise 
domnişoara Minton. Draga de ea! E atât de obositor să faci 
socoteli! 

— N-a făcut toată seara socoteli, spuse doamna Sprot, pentru 
că tocmai a intrat în casă când eram eu în hol la telefon. 

— Mă întreb unde a fost, spuse domnişoara Minton, a cărei 
viaţă era ocupată de astfel de mici întrebări. La film nu, nu s-a 
terminat încă. 

— Nu avea pălăria pe cap, spuse doamna Sprot. Şi nici 
pardesiu. Avea părul răvăşit şi cred că alergase. Gâfâia. A fugit 
la etaj fără o vorbă şi m-a fulgerat cu privirea, iar eu sunt 
sigură că nu făcusem nimic. 

Doamna Cayley îşi făcu reapariţia. 

— Închipuiţi-vă, spuse ea, domnul Cayley s-a plimbat singur 
prin toată grădina. I-a plăcut foarte mult, a spus el. E o noapte 
atât de calmă! 

Se aşeză din nou. 

— Staţi să văd... Oh, credeţi că am putea licita din nou? 

Tuppence îşi înăbuşi un oftat. Licitară de la capăt şi ea fu 
lăsată să joace trei pici. 

Doamna Perenna intră tocmai când tăiau cărţile pentru mâna 
următoare. 

— V-a prins bine plimbarea? Întrebă domnişoara Minton. 

Doamna Perrena se uită lung la ea. Era o privire fioroasă. 

— N-am fost plecată, spuse ea. 

— Oh... Credeam că doamna Sprot a spus că aţi intrat în 
casă puţin mai înainte. 

Doamna Perenna spuse: 

— Am ieşit doar să văd cum e vremea. 

Tonul ei era dezagreabil. Îi aruncă o privire ostilă doamnei 
Sprot, care se înroşi şi păru speriată. 

Doamna Cayley îi aduse la cunoştinţă doamnei Perenna 
vestea ei. 

— Închipuiţi-vă că domnul Cayley s-a plimbat prin toată 
grădina. 

Doamna Perenna întrebă tăios: 


— De ce a făcut asta? 

— E o noapte atât de calmă. Nu şi-a pus măcar al doilea 
fular şi încă nu vrea să intre. Sper să nu răcească. 

Doamna Perenna spuse: 

— Există lucruri mai rele decât răcelile. În orice clipă ar 
putea cădea o bombă făcându-ne praf pe toţi! 

— Vai de mine, sper să nu se întâmple asta. 

— Serios? Eu mai de grabă aş dori să se întâmple. 

Doamna Perenna ieşi. Cele patru jucătoare de bridge se 
uitară lung după ea. 

— În seara asta pare foarte ciudată, spuse doamna Sprot. 

Domnişoara Minton se aplecă şi şopti conspirativ: 

— Nu vă gândiţi că bea, nu-i aşa? 

— Oh, vai de mine, spuse doamna Cayley. Aşa să fie? Asta ar 
explica totul. Uneori e foarte... Imprevizibilă. Dumneavoastră 
ce credeţi, doamnă Blenkensop? 

— Oh, eu chiar că nu cred asta. Cred că e îngrijorată în 
legătură cu ceva. Ăă... E rândul dumitale, doamnă Sprot. 

— Vai, ce să spun? Întrebă doamna Sprot uitându-se la 
cărţile din mână. 

Nimeni nu se oferi să o ajute, deşi domnişoara Minton, care 
se uita cu neruşinare la mâna ei, ar fi putut. 

— Asta nu e Betty, nu-i aşa? Întrebă doamna Sprot ridicând 
capul. 

— Nu, nu e, spuse cu fermitate Tuppence. 

Îi venea să urle că nu înaintau nicicum cu jocul. 

— Oh, un carou, cred, spuse vag doamna Sprot. 

O voce profundă spuse: 

— Ce jucaţi voi acolo e blestemul Scoției! 

Doamna O”Rourke stătea în uşă. Respira adânc, ochii îi 
scânteiau. Arăta vicleană şi maliţioasă. Înaintă în cameră. 

— O partidă de bridge liniştită, nu-i aşa? 

— Ce aveţi în mânecă? Întrebă cu interes doamna Sprot. 

— Ăsta e un ciocan, spuse amabilă doamna O'Rourke. L-am 
găsit pe alee. Fără îndoială, l-a lăsat cineva acolo. 

— Ciudat loc să laşi un ciocan! Spuse îndoită doamna Sprot. 

— Asta aşa e, aprobă doamna O’Rourke. 


Părea deosebit de bine dispusă, legănând ciocanul de mâner, 
ieşi în hol. 

Jocul continuă timp de cinci minute fără alte întreruperi, 
apoi intră maiorul Bletchley. El fusese la film şi începu să le 
povestească pe larg Menestrelul Călător, a cărei acţiune se 
petrecea pe vremea lui Richard I. Ca militar, maiorul critică în 
detaliu scenele de luptă. 

Roberul nu fu încheiat căci doamna Cayley, uitându-se la 
ceas, descoperi cât de târziu era şi se grăbi să iasă la domnul 
Cayley. 

În dimineaţa următoare, la micul dejun, Tuppence îşi dădu 
seama că în atmosferă era o anumită tensiune. 

Doamna Perenna, cu buzele strâns lipite, fu deosebit de acră 
în cele câteva remarci pe care le făcu. Părăsi camera cu o 
anume violenţă. 

Maiorul Bletchley, întinzând din belşug dulceaţa pe felia de 
pâine, scoase un chicotit profund. 

— O dâră de îngheţ în aer, remarcă el. Măi, măi! Era de 
aşteptat, presupun. 

— De ce? Ce s-a întâmplat? Întrebă curioasă domnişoara 
Minton. 

— Nu ştiu dacă ar trebui să divulg secrete, răspunse enervant 
maiorul. 

— Oh! Domnule maior! 

— Vă rugăm să ne spuneţi, interveni Tuppence. 

Maiorul Bletchley se uită gânditor la auditoriu. 

Domnişoara Minton, doamna Blenkensop, doamna Cayley şi 
doamna O'Rourke. Doamna Sprot şi Betty tocmai plecaseră. Se 
decise să vorbească. 

— E vorba de Meadowes, spuse el. A umblat haihui toată 
noaptea. Încă n-a venit acasă. 

— Poftim?! Exclamă Tuppence. 

Maiorul Bletchley îi aruncă o privire încântată şi răutăcioasă. 

— E un câine cam vesel, Meadowes, chicoti el. Perenna e 
supărată. Normal. 

— Vai de mine! Spuse domnişoara Minton roşind puternic. 

Doamna Cayley arăta şocată. Doamna O'Rourke doar chicoti. 


— Doamna Perenna mi-a spus deja, zise ea. Ah, băieţii tot 
băieţi! 

Domnişoara Minton spuse cu seriozitate: 

— Oh, dar poate că domnul Meadowes a avut un accident. 
Pe camuflajul ăsta... 

— Al naibii de bun e camuflajul ăsta, spuse maiorul. E 
responsabil pentru o mulţime de lucruri. Ha, ha! 

Chicoti, apoi deveni repede serios întâlnind privirea puternic 
dezaprobatoare a doamnei Blenkensop. 

Domnişoara Minton o ţinu pe a ei. 

— Poate că domnul Meadowes chiar a avut un accident. L-o 
fi lovit vreo maşină. 

— Mă aştept ca asta să fie povestea lui, spuse maiorul. L-a 
lovit maşina şi şi-a pierdut cunoştinţa şi şi-a venit în fire 
dimineaţa. 

— Poate că a fost dus la spital. 

— Am fi fost anunţaţi. La urma urmelor, avea buletinul la el, 
nu-i aşa? 

— Vai de mine! Spuse doamna Cayley. Mă întreb ce o să 
spună domnul Cayley? 

Întrebarea asta retorică rămase fără răspuns. Tuppence, 
ridicându-se cu un aer simulat de demnitate jignită, părăsi 
camera. 

După ce uşa se închise în urma ei, maiorul Bletchley chicoti. 

— Sărmanul Meadowes! S-a supărat blonda văduvă. Credea 
că l-a prins în mreje. 

— Oh, domnule maior! Protestă domnişoara Minton. 

Maiorul Bletchley făcu cu ochiul. 

— Mai ştiţi ce a spus Dickens? Fereşte-te de văduve, Sammy. 

Tuppence era puţin supărată din cauza absenței neanunţate a 
lui Tommy, dar încerca să se liniştească. Poate că dăduse de o 
pistă fierbinte şi plecase pe ea. Dificultăţile de a comunica 
între ei în astfel de împrejurări fuseseră prevăzute de amândoi 
şi căzuseră de acord ca cealaltă să nu se frământe fără rost din 
cauza absenţelor neexplicate. Aranjaseră împreună anumite 
vicleşuguri pentru astfel de cazuri de urgenţă. 

Conform spuselor doamnei Sprot, doamna Perenna fusese 


plecată seara trecută. Vehemenţa cu care negase faptul nu 
făcea decât ca absenţa ei să fie şi mai interesant de speculat. 

Era posibil ca Tommy s-o fi urmărit în misiunea ei secretă şi 
să fi descoperit ceva care merita urmărit până la capăt. 

Fără îndoială că avea să ia legătura cu Tuppence în felul lui 
special, sau, dacă nu, să apară în foarte scurt timp. 

Cu toate astea, Tuppence nu putea să evite o anumită 
senzaţie de nelinişte. Hotărî că rolul ei de doamnă Blenkensop 
avea să fie absolut firesc să manifeste curiozitate şi chiar 
nelinişte. Plecă în căutarea doamnei Perenna. 

Doamna Perenna era înclinată să fie scurtă cu ea pe tema 
aceasta. Îi dădu limpede de înţeles că o asemenea conduită 
din partea unuia din chiriaşii ei nu avea să fie trecută cu 
vederea şi nici comentată. 

— Oh, dar poate că a avut un accident. Sunt sigură că asta 
trebuie să fi fost. El nu e deloc genul de om cu idei libertine, 
sau ceva de genul ăsta. Trebuie că l-a călcat vreo maşină. 

— Probabil că vom auzi curând dacă a fost aşa sau altfel, 
spuse doamna Perenna. 

Dar ziua trecea şi nici urmă de domnul Meadowes. 

Seara, la îndemnul colocatarilor de la Sans Souci doamna 
Perenna acceptă cu mare reţinere să sune la poliţie. 

Puțin mai târziu sosi un sergent cu un carnet şi ceru 
amănunte. Atunci ieşiră la suprafaţă anumite fapte. Domnul 
Meadowes plecase de la comandorul Haydock la zece şi 
jumătate. De acolo până la Sans Souci merse cu un domn 
Walters şi un Dr. Curtis, şi la poartă îşi luase la revedere de la 
ei şi intrase pe alee. 

Din acel moment, domnul Meadowes parcă se evaporase. 

Din cele relatate, în mintea lui Tuppence apărură două 
posibilităţi. 

Când mergea pe alee, era posibil ca Tommy s-o fi văzut pe 
doamna Perenna venind înspre el, şi atunci se ascunsese în 
tufe iar apoi o urmărise. După ce văzuse întâlnirea ei cu o 
persoană necunoscută, poate că o urmărise pe aceasta din 
urmă, în timp ce doamna Perenna se întoarse la Sans Souci. În 
cazul ăsta, probabil că era cum nu se putea mai viu şi mai 


ocupat cu urmărirea, în care caz toate strădaniile bine 
intenţionate ale poliţiei de a-l găsi s-ar fi putut dovedi extrem 
de stânjenitoare. 

Cealaltă posibilitate era şi mai puţin plăcută. Ea se rezuma la 
două imagini: Mrs Perenna revenind la Sans Soucie „gâfâind şi 
despletită” şi, mai rău, fără îndoială, Mrs O'Rourke, zâmbind 
în cadrul ferestrei, cu un ciocan greu în mână. 

Acest ciocan deschidea perspective înfricoşătoare. 

Căci, în sfârşit, pentru ce ar zace un ciocan în grădină? 

A descoperi cine ar fi putut folosi ciocanul era o treabă 
delicată. De fapt, totul depindea, într-o mare măsură, de ora 
exactă la care se întorsese Mrs Perenna la pensiune. Era vorba, 
cu aproximaţie de ora 10:30, dar niciunul dintre jucătoarele 
de bridge nu putea să-şi aducă aminte cu exactitate. Mrs 
Perenna declarase vehement că nu ieşise decât să privească 
vremea de afară. Însă nu ar fi respirat atât de greu doar 
verificând cerul şi temperatura de afară. În plus, îi era destul 
de greu să susţină că fusese văzută de Mrs Sprot. Cu puţină 
şansă, cele patru jucătoare de bridge ar fi putut sta liniştite în 
jurul mesei de joc. 

La ce oră s-a întâmplat acest lucru? 

Tuppence constată că toată lumea se dovedi a fi foarte vagă 
asupra acestui subiect. 

Dacă orele coincideau, Mrs Perenna era în mod clar pe lista 
suspecţilor. Dar nu puteau fi înlăturate şi alte posibilităţi. Trei 
dintre locatarii de la Sans Soucie nu se aflau în casă în 
momentul întoarcerii lui Tommy. Maiorul Bletchley fusese la 
cinema -— dar fusese singur acolo. Şi insistența sa de a povesti 
filmul în cele mai mici detalii puteau conduce la bănuiala că 
maiorul încerca să-şi creeze un alibi. 

Bolnăviciosul domn Cayley făcuse un tur al grădinii. Dar, 
fără neliniştea manifestată de soţia sa, nimeni n-ar fi aflat 
vreodată de această plimbare şi toată lumea şi l-ar fi imaginat 
aşezat în fotoliul său de pe terasă, înfofolit ca o mumie în 
fularul său. Până la urmă, părea puţin probabil ca Mr Cayley 
să înfrunte prea mult timp pericolele aerului rece al nopţii... 

Şi apoi mai era însăşi Mrs O'Rourke, balansând ciocanul şi 


zâmbind... 

— Este ceva în neregulă, Deb? Pari îngrijorată, draga mea. 

Deborah Beresford tresări, apoi izbucni în râs, privind 
prieteneşte la Tony Marsdon cu simpaticii săi ochi negri. Îl 
iubea mult pe Tony. Era inteligent — era unul dintre cei mai 
străluciți debutanţi din departamentul de codificare — şi părea 
sortit unui viitor strălucit. 

În ciuda eforturilor epuizante de concentrare necesare, 
munca pe care o făcea îi plăcea. Era greu, dar merita efortul 
căci îi oferea un sentiment că făcea un lucru important. Şi 
apoi era o slujbă adevărată — nu ca aceea de a fi solicitată ca 
soră medicală într-un spital pentru a îngriji bolnavi. 

— Oh! Nu-i nimic, zise ea. Familia! Ştii tu! 

— Familiile devin uneori obositoare. Despre ce e vorba? 

— Este vorba despre mama. Ca să-ţi spun adevărul, îmi fac 
griji pentru ea. 

— De ce? Ce se întâmplat? 

— Ei bine! A plecat să se exileze în Cornwall la o mătuşă de- 
a mea înspăimântător de obositoare. Are 78 de ani şi e 
complet senilă. 

— Sună sumbru, comentă cu compătimire. 

— Da, a fost într-adevăr un gest nobil din partea mamei. Dar 
era absolut furioasă că nu este lăsată să participe la efortul de 
război. Desigur, în ultimul a fost infirmieră şi a făcut tot felul 
de lucruri, dar acum e cu totul altceva, nu mai au nevoie de 
oamenii ăştia între două vârste. Vor tineri cu iniţiativă. Ei 
bine, cum spuneam, mama era cam dărâmată, aşa că s-a dus 
în Cornwall să stea cu mătuşa Gracie, şi mai munceşte în 
grădină, cultivă legume şi aşa mai departe. 

— Pare un lucru sănătos, comentă Tony. 

— Da, e cel mai bun lucru pe care îl putea face. E încă foarte 
activă, să ştii. 

— Ei bine, asta sună în regulă. 

— Oh, da, dar nu e asta. Eram foarte liniştită în privinţa ei... 
am primit acum două zile o scrisoare de la ea care suna foarte 
vesel. 

— Şi care-i necazul, atunci? 


— Necazul e că i-am spus lui Charles, care se ducea în părţile 
alea să-i vadă pe ai lui, să treacă pe la ea şi să vadă ce face. Şi 
el a trecut. Iar ea nu era acolo. 

— Nu era acolo? 

— Nu. Nici nu fusese acolo! 

Tony arătă puţin stânjenit. 

— Cam ciudat, murmură el. Tatăl tău unde e? 

— Bătrânul Morcov? Oh, el e undeva în Scoţia, completând 
cât e ziua de lungă formulare. 

— Oare mama ta nu s-o fi dus la el? 

— Nu poate. Fl e în una din acele zone în care soțiile nu au 
voie să intre. 

— Păi... Ăă... Presupun că a plecat pe furiş undeva. 

Tony, era acum clar încurcat, mai ales că ochii îngrijoraţi ai 
lui Deborah se uitau direct la el. 

— Da, dar de ce? E tare ciudat. De ce mi-a scris scrisorile 
alea în care îmi vorbea de mătuşa Gracie? 

— Ştiu, ştiu, spuse repede Tony. Poate că a vrut să crezi... 
Ştii... În ziua de azi... Ei bine, oamenii mai pleacă pe furiş din 
când în când, dacă înţelegi ce vreau să spun... 

Privirea lui Deborah deveni subit mânioasă. 

— Dacă tu crezi că mama a plecat să-şi petreacă weekend-ul 
cu cineva te înşeli. Total. Mama şi tata îşi sunt devotați unul 
altuia, cu adevărat devotați. Ea niciodată n-ar... 

— Fireşte că nu, o întrerupse Tony. Scuze. N-am vrut să... 

Cu mânia domolită acum, Deborah îşi încreţi fruntea. 

— Treaba ciudată e că cineva spunea că a văzut-o pe mama 
taman în Leahampton, şi bineînţeles că nu putea fi ea căci era 
în Cornwall, dar acum mă întreb... 

Tony, care se pregătea să îşi aprindă ţigara, rămase brusc cu 
chibritul în aer, iar acesta se stinse. 

— Leahampton? Întrebă el iute. 

— Da. Ultimul loc în care ţi-ai imagina că s-ar duce mama. 
Numai colonei bătrâni şi fete bătrâne, şi unde n-ai ce să faci. 

— Nu pare un loc potrivit, categoric, spuse Tony. 

Îşi aprinse ţigara şi întrebă într-o doară: 

— Ce a făcut mama ta în ultimul război? 


Deborat răspunse mecanic: 

— Oh, a fost infirmieră şi şoferul unui general. Tot felul de 
lucruri obişnuite. 

— Mă gândeam că a fost ca tine, în Serviciul Secret. 

— Nu, mama n-ar fi avut cap pentru o treabă ca asta. Deşi, 
cred că ea şi tata chiar au făcut ceva în domeniul spionajului. 
Documente secrete şi spioni abili — treburi de genul ăsta. 
Desigur, dragii de ei exagerează mult toate astea şi le fac să 
sune ca şi cum ar fi fost teribil de importante. Noi nu îi 
încurajăm să vorbească mult despre asta pentru că ştii cum e 
în familie — aceeaşi veche poveste iar şi iar. 

— Da, sunt întru totul de acord, spuse cu toată inima Tony 
Marsdon. 

În ziua următoare, întorcându-se de la slujbă, Deborah avu 
senzaţia că ceva era schimbat în camera ei. 

Îi trebuiră câteva minute ca să-şi dea seama. Apoi sună şi o 
întrebă supărată pe gazda ei ce se întâmplase cu fotografia 
mare care stătea mereu pe scrin. 

Doamna Rowley se arătă mirată şi jignită. 

Ea nu putea spune ce se întâmplase. Ea una nici nu se 
atinsese de ea. Poate Gladys... 

Dar şi Gladys negă că o luase. Poate omul care venise în 
legătură cu gazele, spuse ea cu speranţă. 

Dar Deborah refuză să creadă că un angajat al companiei de 
gaze ar fi avut ideea trăsnită să ia portretul unei doamne între 
două vârste. 

După părerea lui Deborah, era mult mai probabil că Gladys 
dărâmase fotografia, stricându-i rama şi aruncase în grabă 
totul la gunoi. 

Deborah nu făcu tamtam pe tema asta. Într-o zi avea să o 
roage pe mama ei să-i trimită altă fotografie. 

Îşi spuse cu iritare crescândă: „Ce-o fi punând la cale scumpa 
de ea? Putea să-mi spună. E o prostie să cred, cum a sugerat 
Tony, că a plecat cu cineva, totuşi e foarte ciudat...” 

Capitolul XI 

Era rândul lui Tuppence să stea de vorbă cu pescarul de la 
capătul digului. 


Sperase ca domnul Grant să aibă pentru ea nişte ştiri care s-o 
liniştească. Dar speranţele ei fură repede spulberate. El 
declară hotărât că nu primise nici o veste de la Tommy. 

Dându-şi toată silinţa să pară liniştită şi degajată, Tuppence 
spuse: 

— Nu există nici un motiv să credem că... I s-a întâmplat 
ceva? 

— Absolut niciunul. Dar, să presupunem că i s-a întâmplat. 

— Ce? 

— Am spus — să presupunem. Cum rămâne cu dumneata? 

— Oh, înţeleg... Eu... Eu merg mai departe, bineînţeles. 

— Asta e poanta. E timp să plângem după bătălie. Acum 
suntem în toiul bătăliei. Şi timpul e scurt. Informaţia pe care 
ne-ai dat-o s-a dovedit corectă. Ai auzit pomenindu-se de 
patru. Era vorba de ziua de patru a lunii următoare. Este data 
fixată pentru marele atac asupra acestei ţări. 

— Sunteţi sigur? 

— Foarte sigur. Inamicii noştri sunt meticuloşi. Toate 
planurile lor sunt atent elaborate. Aş vrea să putem spune 
acelaşi lucru despre noi. Întocmirea planurilor nu e punctul 
nostru forte. Da, data de patru e ziua cea mare. Toate raidurile 
astea sunt mai mult de recunoaştere, au scopul de a ne testa 
apărarea şi reflexele la atacurile aeriene. Pe patru vine treaba 
adevărată. 

— Dar dacă ştiţi asta... 

— Ştim că marea zi e fixată. Ştim, sau credem că ştim, în 
mare, unde... (Dar aici s-ar putea să ne înşelăm.) Suntem 
pregătiţi atât cât putem. Dar e vechea poveste cu asediul 
Troiei. Ei ştiu, aşa cum ştim şi noi, totul despre forţele din 
afară. Ceea ce vrem noi să ştim sunt forțele dinăuntru. 
Oamenii din Calul de lemn! Căci ei sunt cei care pot furniza 
cheile fortăreței. O mână de oameni în funcţii înalte, la 
comandă, în puncte vitale, poate arunca ţara exact în starea 
de confuzie necesară ca planul Germaniei să reuşească. 
Trebuie să avem la timp informaţii din interior. 

Tuppence spuse dezolată: 

— Mă simt atât de lipsită de experienţă! 


— Nu-ţi face griji din pricina asta. Avem oameni cu 
experienţă care să lucreze, oameni cu experienţă mare şi 
talent, dar când există trădare dinăuntru nu ştim în cine ai o 
şansă să reuşeşti, de asta ai reuşit până într-un anumit punct. 

— Nu puteţi pune nişte oameni de-ai dumneavoastră pe 
urmele doamnei Perenna? Nu aveţi niciunul în care să aveţi 
încredere absolută? 

— Oh, am făcut asta. Am primit informaţia că doamna 
Perenna e membră a IRA cu simpatii antibritanice. Asta e 
adevărat, apropo, dar n-am putut dovedi nimic altceva. Nimic 
din faptele vitale pe care le vrem. Aşa că, doamnă Beresford, 
rămâne stabilit. Mergi înainte şi dă-ţi toată silinţa. 

— Pe patru, spuse Tuppence. E numai o săptămână până 
atunci. 

— Exact o săptămână. 

— Trebuie să obţinem ceva! Spun „noi” pentru că sunt 
convinsă că Tommy urmăreşte ceva, şi de asta nu s-a întors. 
Urmăreşte o pistă. Măcar de-aş putea găsi şi eu ceva. Mă 
întreb cum. Dacă aş... 

Se încruntă, plănuind o nouă formă de atac. 

— Înţelegi, Albert, e o posibilitate. 

— Fireşte că înţeleg ce vreţi să spuneţi, doamnă. Dar trebuie 
să spun că nu-mi prea place ideea. 

— Cred că ar putea să meargă. 

— Da, doamnă, dar vă expuneţi atacului, asta nu-mi place, şi 
sunt sigur că nici conaşului nu i-ar plăcea. 

— Am încercat toate metodele obişnuite. Altfel spus, am 
făcut ce am putut ca să rămânem sub acoperire. Acum mi se 
pare că singura şansă este să ies la suprafaţă. 

— Vă daţi seama, doamnă, că astfel s-ar putea să sacrificați 
un avantaj? 

— În după-amiaza asta vorbeşti ca la BBC, Albert, spuse 
exasperată Tuppence. 

Albert păru uşor mirat, apoi reveni la vorbirea normală. 

— Am ascultat aseară o discuţie foarte interesantă despre 
viaţa din eleşteu, spuse el. 

— Nu avem timp să ne gândim acum la viaţa din eleşteu, 


spuse Tuppence. 

— Unde e căpitanul Beresford, aş vrea să ştiu? 

— Şi eu aş vrea. 

— Nu pare firesc că a dispărut fără o vorbă. Până acum ar fi 
trebuit să vă dea un semn de viaţă. De asta... 

— Ce e Albert? 

— Ceea ce vreau eu să spun e că dacă el a ieşit la suprafaţă, 
poate ar fi mai bine să nu ieşiţi şi dumneavoastră. 

Făcu o pauză pentru a-şi ordona ideile, apoi continuă. 

— Vreau să spun, ei l-au descoperit pe el, dar s-ar putea să 
nu ştie de dumneavoastră, aşa că depinde de dumneavoastră 
să rămâneţi tot sub acoperire. 

— Aş vrea să mă pot hotărî. 

Tuppence oftă. 

— Cum vă gândeaţi să procedaţi, doamnă? 

Tuppence murmură îngândurată: 

— Mă gândeam să pierd o scrisoare pe care o scrisesem, să 
fac mare tărăboi pe tema asta, să par foarte supărată. Apoi 
scrisoarea avea să fie găsită de Beatrice în hol, iar Beatrice 
avea s-o pună, probabil, pe masă. Apoi, avea să-şi arunce ochii 
pe ea persoana potrivită. 

— Ce ar fi fost în scrisoare? 

— În mare, că am reuşit să fac a doua zi un raport complet. 
Atunci, înţelegi, Albert, N sau M ar fi ieşit la suprafaţă şi ar fi 
încercat să mă elimine. 

— Nu dacă aş fi fost în gardă. Cred că m-ar fi încolţit 
undeva, într-un loc izolat. Iar aici ai fi intervenit tu, pentru că 
ei nu ştiu de tine. 

— Eu i-aş fi urmărit şi i-aş fi prins în flagrant, ca să spun 
aşa? 

— Asta e ideea, trebuie să mă gândesc cu grijă la ea. Ne 
întâlnim mâine. 

Tuppence tocmai ieşea din biblioteca din localitate ţinând 
sub braţ o carte care îi fusese recomandată ca fiind „drăguţă” 
când tresări auzind un glas spunând: 

— Doamnă Beresford. 

Se întoarse brusc şi văzu un tânăr înalt şi brunet, cu un 


zâmbet plăcut dar uşor încurcat. 

Tânărul spuse: 

— Ăă... Nu mă mai ţineţi minte? 

Tuppence era foarte obişnuită cu formula asta. Ar fi putut 
prezice cu acuratețe cuvintele care urmau. 

— Eu... Ăă... Am venit într-o zi la Deborah. 

Prietenii lui Deborah! Atât de mulţi şi toţi, după părerea lui 
Tuppence, semănând între ei ca două picături de apă! Nu ca 
aspect, căci unii erau bruneţi, alţii blonzi, din când în când 
câte unul roşcat, ci ca fel de a fi — plăcuţi, manieraţi şi, oh, cu 
părul o idee prea lung. (Dar când se făcea aluzie la asta, 
Deborah spunea: „Oh, mamă, nu mai fi atât de demodată! Nu 
suport părul scurt”). 

Supărător să dea nas în nas şi să fie recunoscută tocmai 
acum de unul din prietenii lui Deborah! 

— Eu sunt Anthony Marsdon, explică tânărul. 

Tuppence murmură „Oh, desigur” şi dăcu mâna cu el. 

Tony Marsdon continuă: 

— Mă bucur tare mult că v-am găsit, doamnă Beresford. 
Ştiţi, sunt coleg de serviciu cu Deborah şi... Ăă... S-a 
întâmplat ceva destul de jenant. 

— Ce anume? 

— Ei bine, Deborah a descoperit că nu sunteţi în Cornwall 
cum credea ea, şi asta face ca lucrurile să fie un pic jenante 
pentru dumneavoastră. 

— Oh, la naiba! Spuse Tuppence, îngrijorată. Cum a 
descoperit? 

Tony îi explică. Apoi continuă cu timiditate: 

— Deborah n-are idee de ce faceţi dumneavoastră în 
realitate, desigur. Îmi imaginez că e important ca ea să nu 
ştie. De fapt, slujba mea e cam pe aceeaşi linie. În ochii 
celorlalţi eu sunt doar un începător în Departamentul de 
codificare. În realitate, am instrucţiuni să exprim puncte de 
vedere moderat fasciste — admiraţia pentru sistemul german, 
insinuări că o alianţă cu Hitler n-ar fi un lucru rău, treburi de 
genul ăsta — doar să văd ce răspuns primesc. Se petrec multe 
lucruri urâte, şi noi vrem să aflăm cine se află în spatele lor. 


Care e putregaiul. 

„Putregai e pretutindeni” se gândi Tuppence. 

— Dar imediat ce Deb mi-a spus despre dumneavoastră, m- 
am gândit că ar fi bine să vin direct aici şi să vă avertizez, 
astfel încât să puteţi născoci o poveste credibilă. Vedeţi 
dumneavoastră, eu ştiu ceea ce faceţi şi că e de o importanţă 
vitală. Ar fi fatal dacă s-ar afla cine sunteţi. M-am gândit că 
aţi putea spune că vi s-a permis să lucraţi cu căpitanul 
Beresford în Scoţia sau unde e. 

— Aş putea face asta, sigur, spuse gânditoare Tuppence. 

Tony Marsdon întrebă neliniştit: 

— Consideraţi că mă amestec în treburile dumneavoastră? 

— Nu, nu, îţi sunt foarte recunoscătoare. 

Tony spuse cam fără legătură: 

— Eu... Ăă. Vedeţi. Eu ţin mult la Deborah. 

Tuppence îi aruncă o privire amuzată. 

Cât de departe păreau vremurile acelea cu tineri curtenitori 
şi Deb cu grosolănia față de ei care părea să nu-i pună 
niciodată pe fugă! Tânărul ăsta era un specimen foarte 
atrăgător. 

Tuppence lăsă la o parte gândurile despre „vremurile de 
pace”, cum le numea ea, şi se concentră asupra situaţiei 
prezente. 

După câteva clipe, spuse încet: 

— Soţul meu nu e în Scoţia. 

— Nu? 

— Nu, e aici, cu mine. Cel puţin a fost! Acum... A dispărut. 

— Asta e rău... Sau nu e? Urmărea ceva? 

— Aşa cred. De asta nu cred că faptul de a fi dispărut e un 
semn rău. Cred că, mai devreme sau mai târziu, va lua 
legătura cu mine. 

Zâmbi uşor. 

— Cunoaşteţi bine jocul, cred, spuse Tony cu o uşoară 
stânjeneală. Dar ar trebui să fiţi atentă. 

— Ştiu ce vrei să spui. Eroinele frumoase din cărţi sunt 
întotdeauna uşor de momit. Dar eu şi Tommy avem metodele 
noastre. Avem un slogan. Un penny simplu4 şi doi penny5 


colorați. 

— Poftim? 

Tânărul se uită la ea ca la o nebună. 

— Ar trebui să-ţi explic că în familie sunt poreclită 
Tuppence. 

— Oh, înţeleg. Fruntea tânărului se însenină. Ingenios lucru. 

— Aşa sper... 

— Nu vreau să mă amestec... Dar v-aş putea ajuta în vreun 
fel? 

— Da, spuse îngândurată Tuppence. Cred că ai putea. 

Capitolul XII 

După o perioadă lungă de inconştienţă, Tommy începu să 
devină conştient de o minge de foc ce înota în spaţiu. În 
mijlocul mingei de foc era un miez de durere; universul se 
strânse, mingea începu să se rotească mai încet, şi el descoperi 
brusc că nucleul ei era propriul său cap care zvâcnea de 
durere. 

Încet, deveni conştient şi de alte lucruri — de membrele reci, 
de foame, de neputinţa de a-şi mişca buzele. 

Mingea de foc se rotea din ce în ce mai încet... Acum era 
capul lui Thomas Beresford şi el odihnea pe pământul tare. 
Foarte tare. De fapt, ceva semănând dubios cu piatra. 

Da, zăcea pe pietre tari, şi avea dureri, şi nu putea să se 
mişte, şi îi era cumplit de foame, şi îi era frig, şi nu se simţea 
deloc confortabil. 

Cu toate că paturile doamnei Perenna nu erau cine ştie ce 
moi, de bună seamă acesta nu putea fi... 

Bineînţeles — Haydock! Transmiţătorul! Chelnerul neamţ! 
Intrase pe poarta de la Sans Souci... 

Cineva, furişându-se în spatele lui, îl doborâse. De asta îl 
durea capul. 

Şi el care crezuse că scăpase! Aşadar, până la urmă, Haydock 
nu fusese chiar atât de prost. 

Haydock! Haydock se întoarse în casă şi închise uşa. Cum 
reuşise să coboare dealul şi să-l aştepte pe Tommy la Sans 
Souci? 

Nu ar fi avut cum. Nu fără ca Tommy să îl vadă. 


Servitorul, atunci? Fusese trimis înainte să stea în aşteptare? 
Dar, când traversase holul, Tommy îl văzuse pe Appledore în 
bucătărie prin uşa întredeschisă. Sau doar i se păruse că îl 
văzuse? Poate că asta era explicaţia. 

Oricum, nu conta. Ce trebuia să facă era să afle unde se afla 
acum. 

Ochii lui obişnuiţi cu întunericul, distinseră un mic pătrat de 
lumină chioară. O fereastră sau o deschizătură mică cu gratii. 
Era frig şi mirosea a mucegai. Zăcea într-o pivniţă, probabil. 
Avea mâinile şi picioarele legate şi un căluş fixat în gură cu un 
bandaj. 

„Se pare că am dat de dracu”, se gândi Tommy. 

Încercă să îşi mişte membrele sau trupul, dar nu reuşi. 

În acea clipă se auzi un scârţâit slab şi, undeva în spatele lui, 
se deschise o uşă. Intră un bărbat cu o lumânare. El puse 
lumânarea pe pământ. Tommy îl recunoscu pe Appledore. 
Acesta dispăru iar şi se întoarse cu o tavă pe care se aflau o 
carafă cu apă, un pahar şi nişte pâine şi brânză. 

Aplecându-se, verifică mai întâi sforile care legau membrele 
lui Tommy, apoi căluşul. 

Spuse cu un glas liniştit şi egal: 

— Am să-ţi scot căluşul ca să poţi să mănânci şi să bei. Dacă, 
însă, scoţi cel mai mic sunet, îl pun imediat la loc. 

Tommy clipi de mai multe ori în semn că a înţeles. 
Appledore deznodă cu grijă bandajul. 

O dată cu gura liberă, Tommy petrecu câteva minute 
dezmorţindu-şi maxilarul. Appledore îi duse paharul la buze. 

Sorbi mai întâi cu greutate, apoi mai uşor. Apa îi făcea tare 
bine. Murmură: 

— Aşa e mai bine. Nu mai sunt atât de tânăr. Acum, 
mâncarea, Fritz... Sau Franz? 

Bărbatul spuse liniştit: 

— Aici mă numesc Appledore. 

Îi duse la gură felia de pâine cu brânză şi Tommy muşcă 
flămând din ea. Mai bău nişte apă, apoi întrebă: 

— Şi care e următoarea parte a programului? 

Ca răspuns, Appledore luă din nou căluşul. 


Tommy spuse repede: 

— Vreau să vorbesc cu comandorul Haydock. 

Appledore clătină din cap. Legă cu îndemânare căluşul şi 
ieşi, lăsându-l pe Tommy să mediteze în întuneric. 

Zgomotul uşii deschise din nou îl trezi dintr-un somn confuz. 
De data asta, Appledore intră însoţit de Haydock. Lui Tommy i 
se scoase căluşul şi îi fură dezlegate mâinile, astfel încât putu 
să se ridice în şezut şi să-şi întindă braţele. 

Haydock avea un pistol automat. 

Fără prea multă încredere în sine, Tommy începu să îşi joace 
rolul. Spuse indignat: 

— Ascultă, Haydock, ce înseamnă toate astea? Am fost 
atacat, răpit... 

Comandorul clătină uşurel din cap. Spuse: 

— Nu-ţi răci gura de pomană. 

— Doar pentru că faci parte din Serviciul Secret crezi că 
poţi... 

— Nu, Meadowes. N-am înghiţit povestea asta. Nu e nevoie 
să te mai prefaci. 

Dar Tommy nu dădu nici un semn de tulburare. În sinea sa 
îşi zise că celălalt nu putea fi cu adevărat sigur. Dacă îşi juca 
rolul în continuare... 

— Cine dracu' crezi că eşti? Întrebă el răstit. Oricât de mari 
puteri ai avea n-ai nici un drept să te porţi aşa. Sunt perfect în 
stare să-mi ţin gura cu privire la secretele tale vitale! 

Celălalt spuse cu răceală: 

— Joci tare, dar pot să-ţi spun că pentru mine n-are 
importanţă dacă faci parte din spionajul britanic sau eşti doar 
un amator care încurcă lucrurile... 

— Câtă obrăznicie să... 

— Termină, Meadowes. 

— îţi spun... 

Faţa lui Haydock deveni fioroasă. 

— Taci dracului o dată! Mai devreme ar fi fost important să 
aflu cine eşti şi cine te-a trimis. Acum nu mai contează. Vezi 
tu, timpul e scurt. Iar tu n-ai apucat să raportezi nimănui ce ai 
descoperit. 


— Imediat ce voi fi dat dispărut poliţia mă va căuta. 

Haydock rânji. 

— A fost poliţia aici în seara asta. Buni tipi - amândoi 
prieteni cu mine. M-au întrebat totul despre domnul 
Meadowes. Erau foarte îngrijoraţi de dispariţia lui. Nici prin 
cap nu le-a trecut că omul despre care întrebau era practic sub 
picioarele lor. E foarte limpede că ai părăsit casa asta viu şi 
nevătămat. N-or să te caute în veci aici. 

— Nu mă poţi ţine aici veşnic, spuse cu vehemenţă Tommy. 

Reluându-şi manierele britanice, Haydock spuse: 

— N-o să fie nevoie, dragul meu amic. Numai până mâine 
noapte. În micul meu golf va poposi o barcă, şi ne gândim să 
te trimitem într-un voiaj pentru sănătatea ta, deşi nu cred că 
vei fi în viaţă, sau măcar la bord, când barca va ajunge la 
destinaţie. 

— Mă întreb de ce nu-mi dai în cap chiar acum. 

— E o vreme foarte călduroasă amice dragă. Un cadavru în 
incintă are un mod de a-şi anunţa prezenţa. 

— Înţeleg, spuse Tommy. 

Chiar înţelegea. Avea să fie ţinut în viaţă până sosea barca. 
Apoi avea să fie omorât, sau înecat, şi cadavrul lui avea să fie 
dus de mare. Când avea să fie găsit, nimic nu putea face 
legătura între acest cadavru şi Smugglers’ Rest. 

Hydock continuă: 

— Am venit doar să te întreb dacă am putea face ceva pentru 
tine... După aceea. 

Tommy reflectă, apoi spuse: 

— Mulţumesc, dar n-am să-ţi cer să-i duci din părul meu 
cuconiţei din St. John's Wood, sau ceva de genul ăsta. O să-mi 
simtă lipsa când va veni ziua de salariu, dar îşi va găsi ea 
repede un prieten undeva. 

Cu orice preţ, trebuia să creeze impresia că lucra pe cont 
propriu. Atâta timp cât asupra lui Tuppence nu plana nici o 
bănuială, jocul mai putea fi câştigat totuşi, deşi el nu mai avea 
să fie acolo să-l joace. 

— Cum vrei, spuse Haydock. Dacă vrei să-i transmiţi un 
mesaj... Prietenei tale, vom avea grijă să ajungă la destinaţie. 


Aşadar, era totuşi curios să afle câte ceva despre acest 
necunoscut domn Meadowes? Prea bine, atunci, Tommy avea 
de gând să-l lase să caute mai departe. 

Clătină din cap. 

— Nimic. 

— Prea bine. 

Cu un aer absolut indiferent, Haydock îi făcu semn lui 
Appledore. Acesta îi legă iar mâinile lui Tommy şi îi puse 
căluşul. Cei doi ieşiră, încuind uşa după el. 

Lăsat singur cu gândurile lui, Tommy numai vesel nu se 
simţea. Nu doar că se confrunta cu perspectiva unei morţi ce 
se apropia rapid, dar nu avea nici un mijloc de a lăsa vreun 
indiciu în urmă privitor la ceea ce descoperise. 

Fireşte, rămânea Tuppence. Dar ce putea face Tuppence? 
După cum tocmai subliniase Haydock, dispariţia lui Tommy 
nu avea să fie asociată cu el. 

Mărturiile celor doi martori avea să confirme asta. Tuppence 
ar fi putut bănui pe oricine numai pe Haydock nu. Şi poate că 
nici n-ar fi bănuit. Poate că ea îl credea plecat pe urmele 
cuiva. 

La naiba, de-ar fi fost ceva mai atent... 

Pivniţa era cât de cât luminată. Lumina intra printre gratiile 
deschizăturii ce se afla pe un perete, sus, într-un colţ. Dacă ar 
fi putut să-şi scoată căluşul, ar fi strigat după ajutor. Cineva 
putea să-l audă, deşi era foarte puţin probabil. 

Era după-amiază, târziu, aprecie el. Probabil că Haydock 
ieşise; nu auziră nici un zgomot deasupra. Haydock! Tommy 
clocotea de mânie. Acel englez inimos! Oare toţi erau orbi de 
nu vedeau acel craniu tipic de prusac? El unul nu-l văzuse. 
Aşadar, o dăduse de tot în bară... 

Ce era asta? 

Ciuli urechile ascultând un sunet îndepărtat. 

Era doar un om care fredona o melodie. 

Iar el era aici, incapabil să scoată un sunet pentru a atrage 
atenţia cuiva. 

Cel care fredona se apropie. Fredona cât se poate de fals. Dar 
melodia putea fi recunoscută. Ea data din ultimul război, şi 


era reînviată în acesta. 

„Dacă ai fi singura fată din lume iar eu aş fi singurul băiat.” 

Ce des o fredonase în 1917! 

La naiba cu tipul ăsta! De ce nu cânta ca lumea? 

Brusc, trupul lui Tommy deveni rigid. Falseturile alea îi erau 
ciudat de familiare. De bună seamă, exista o singură persoană 
care întotdeauna o lua aiurea în acel loc anume şi în acel fel 
anume! 

„Dumnezeule, Albert!” se gândi Tommy. 

Albert dădea târcoale la Smugglers’ Rest. Albert era acolo, la 
îndemână, iar el nu putea mişca o mână sau un picior, nu 
putea scoate un sunet... 

Stai aşa! Oare nu putea? 

Exista un singur sunet — nu prea uşor de scos cu gura închisă, 
dar putea reuşi. 

Disperat, Tommy începu să sforăie. Închise ochii, gata să 
simuleze un somn adânc în caz că ar fi apărut Appledore, şi 
sforăi, sforăi... 

Sforăi scurt, sforăi scurt, sforăi scurt — pauză — sforăi lung, 
sforăi lung, sforăi lung — pauză - sforăit scurt, sforăit scurt, 
sforăit scurt... 

După plecarea lui Tuppence, Albert se simţi profund 
tulburat. 

Cu trecerea anilor, devenise un om ale cărui proces mental 
erau lente, dar acele procese erau tenace. 

Starea de lucruri în general i se părea total greşită, în primul 
rând, războiul era total greşit. 

„Nemţii ăia!” îşi zise Albert mohorât şi aproape fără ciudă. 
Strigau „Heil-Hitler!”, băteau pas de gâscă, invadau lumea, 
bombardau, mitraliau, erau o adevărată pacoste. Trebuiau 
opriţi, nici vorbă, şi până acum se părea că nimeni nu putuse 
să-i oprească. 

Şi acum iat-o şi pe doamna Beresford, o doamnă de treabă 
cum nu mai era alta, băgându-se în bucluc şi căutând un 
bucluc mai mare, şi cum avea s-o oprească el? N-avea cum. 
Scârboşi tipi trebuiau să fie cei din Coloana a Cincea! Şi unii 
din ei mai erau şi englezi get-beget! O ruşine, asta era! 


Iar conaşul, care întotdeauna o tempera pe coniţa, conaşul 
lipsea. 

Lui Albert nu-i plăcea deloc asta. Lui i se părea că la mijloc 
se putea să fie mâna „nemților ăia”. 

Albert nu se omora cu raţionamentul profund. El trecea 
direct la fapte. Hotărând că stăpânul lui trebuia găsit, porni în 
căutarea lui cam cum ar fi făcut un câine credincios. 

Nu acţionă în baza unui plan stabilit, ci procedă exact cum 
făcea când pleca în căutarea poşetei soţiei lui sau a propriilor 
ochelari, mai precis, se ducea la locul unde văzuse ultima oară 
obiectele rătăcite şi începea de acolo. 

În cazul de faţă, ultimul lucru ştiut despre Tommy era că 
cinase cu comandorul Haydock la Smgglers” Rest, şi apoi se 
întorsese la Sans Souci, şi ultima dată fusese văzut intrând pe 
poartă. 

Ca atare, Albert urcă dealul până la Sans Souci, şi petrecu 
vreo cinci minute uitându-se şi cu speranţă la poartă. Nimic cu 
caracter dubios nu-i veni în minte, oftă şi porni agale în susul 
dealului către Smugglers’ Rest. 

Şi Albert fusese în acea săptămână la cinematograf, şi fusese 
profund impresionat de subiectul filmului Menestrelul călător. 
Ce romantic film! Nu putea să nu fie izbit de asemănarea 
dintre situaţii. Şi el, ca şi eroul de pe ecran, Larry Cooper, era 
un Blondel credincios care îşi căuta stăpânul întemnițat. La fel 
ca Blondel, luptase alături de stăpânul său în trecut. Acum 
stăpânul său căzuse pradă trădării, şi nu era nimeni în afară 
de credinciosul lui Blondel care să-l caute şi să-l redea braţelor 
iubitoare ale reginei Berengaria. 

Albert scoase un oftat în timp ce îşi aminti tulburătoarele 
versuri. „Richard, oh, regele meu”, pe care credinciosul 
trubandur le cântase cu atâta simţire sub turn. 

Păcat că el unul nu avea ureche muzicală. 

Îi lua mult timp să prindă o melodie. 

Îşi țuguie buzele, încercând să fluiere. 

În ultimul timp, începuseră să se cânte iar vechile melodii, şi 
nu era rău. 

— Dacă ai fi singura fată din lume, iar eu aş fi singurul 


băiat...” 

Albert se opri să se uite la poarta vopsită în alb de la 
Smugglers’ Rest. Deci aici fusese stăpânul său la cină. 

Merse puţin mai departe pe deal în sus şi ieşi înspre dune. 

Nimic aici. Nimic în afară de iarbă şi câteva oi. 

Poarta de la Smugglers’ Rest se deschise şi ieşi o maşină. La 
volan era un bărbat masiv în costum de golf. 

„Ăsta trebuie să fie comandorul Haydock”, deduse Albert. 

Se întoarse şi se uită lung la Smugglers’ Rest. O casă curăţică. 
O grădiniţă frumoasă. Frumoasă privelişte. 

— Ţi-aş spune nişte lucruri atât de frumoase” fredonă el 
uitându-se cu admiraţie la casă. 

Pe uşa laterală ieşi un bărbat cu o sapă şi dispăru din vedere 
pe o portiţă. 

Albert, care cultiva măcriş şi ceva salată verde în grădina din 
spatele casei, fu subit interesat. 

Se apropie şi mai mult de Smugglers’ Rest şi intră pe poartă. 
Da, frumos loc, şi curat. 

Dădu agale ocol casei. La o oarecare distanţă sub el se afla 
un platou, pe care se ajungea coborând nişte trepte, cultivat 
cu legume. Bărbatul care ieşise din casă lucra de zor acolo. 

Albert îl urmări cu interes câteva minute. Apoi se întoarse să 
contemple casa. 

O casă curăţică, îşi zise el pentru a treia oară. Exact genul de 
casă pe care era de aşteptat s-o aibă un domn ieşit la pensie 
din marină. Aici cinase stăpânul său în seara aceea. 

Albert dădu ocol casei a doua oară. Se uita la ea aşa cum se 
uitase la poarta de la Sans Souci — cu speranţă, parcă rugând-o 
să-i spună ceva. 

Şi, în timp ce mergea, fredona încetişor pentru sine. 

— Am face lucruri atât de frumoase”, fredonă Albert. „Ţi-aş 
spune lucruri atât de frumoase. Am face lucruri atât de 
frumoase...” O luase fals undeva, nu-i aşa? 

Hei, ciudat, aşadar comandorul creştea porci, nu? Un grohăit 
lung ajunse până la ei. Ciudat — aproape că părea că venea de 
sub pământ. Ciudat loc să creşti porci. 

Nu puteau fi porci. Nu, era cineva care trăgea un pui de 


somn. Un pui de somn în pivniţă, aşa se părea... 

Exact ziua potrivită pentru somn, dar ciudat loc să te culci. 
Fredonând, Albert se apropie mai mult. 

Pe acolo venea — prin mica deschizătură cu gratii. Groh, 
groh, groh, sfooooor. Sfooooor, sfooooor — groh, groh, groh. 
Ciudat sforăit — îi amintea de ceva... 

— Hopa! Spuse Albert. Asta e — SOS. Punct, punct, punct, 
linie, linie, linie, punct, punct, punct. 

Aruncă iute o privire în jur. 

Îngenunchind, bătu uşurel un mesaj pe grilajul de fier al 
micii deschizături. 

Capitolul XIII 

Deşi Tuppence se dusese la culcare într-o stare de spirit 
optimistă, în zori se trezi cu moralul la pământ. 

Totuşi, coborând la micul dejun, moralul îi crescu la vederea 
unei scrisori aşezate pe farfuria ei, a cărei adresă era înscrisă 
cu un scris dureros de aplecat spre stânga. 

Asta nu era o scrisoare de la Douglas, Raymond sau Cyril, 
sau vreo altă corespondenţă camuflată care îi sosea punctual 
şi care includea o carte poştală vesel colorată, cu un Bonzo pe 
ea, pe care era mâzgălit „Scuze că nu ţi-am scris până acum. 
Toate merg bine, Maudie”. 

Tuppence deschise scrisoarea. 

„Dragă Patricia, Mă tem că mătuşa Grade se simte mult mai 
rău azi. Doctorii nu spun pe faţă că se duce, dar tare mă tem 
că nu sunt prea multe speranţe. Dacă vrei s-o vezi înainte să se 
stingă, cred că ar fi bine să vii azi. Dacă vei lua trenul de 
10:20 până la Yarrow, un prieten te va aştepta cu maşina. 
Aştept cu nerăbdare să te revăd, în ciuda motivului trist. 

A ta veşnică, PENELOPE PLAYNE”. 

Tuppence făcu tot ce putu să-şi înăbuşe bucuria. 

Buna Penny Plain6! 

Cu oarecare dificultate, îşi compuse o expresie îndurerată şi 
oftă adânc în timp ce lăsa scrisoarea pe masă. 

Dezvălui conţinutul scrisorii celor două ascultătoare 
prezente, domnişoara Minton şi doamna O'Rourke, şi descrise 
pe larg personalitatea mătuşii Gracie, curajul ei de neînfrânt, 


indiferența ei faţă de raidurile aeriene şi de pericol, şi 
nedreptatea pe care i-o făcea boala. Domnişoara Minton găsi 
similarități între boala mătuşii Gracie şi cea a verişoarei sale 
Selina. Doamna O'Rourke manifestă un viu interes cu privire 
la faptul dacă Tuppence avea de beneficiat material de pe 
urma morţii mătuşii Gracie şi află că dragul de Cyril fusese 
întotdeauna nepotul preferat al bătrânei, fiindu-i totodată şi 
fin. 

După micul dejun, Tuppence sună la croitorie şi anulă proba 
unui costum din acea după-amiază, apoi o căută pe doamna 
Perenna şi o anunţă că s-ar putea să lipsească o noapte sau 
două. 

Doamna Perenna exprimă obişnuitele sentimente 
convenţionale. Arăta obosită în dimineaţa asta, şi avea o 
expresie hărțuită şi neliniştită. 

— Tot nici o veste despre domnul Meadowes, spuse ea. Zău 
că e cât se poate de ciudat, nu-i aşa? 

— Sunt sigură că trebuie că a avut un accident, oftă doamna 
Blenkensop. Mereu am spus-o. 

— Oh, doamnă Blenkensop, dar accidentul ar fi fost raportat 
până acum. 

— Ei bine, dumneavoastră ce credeţi? 

Doamna Perenna clătină din cap. 

— Chiar că nu ştiu ce să spun. Sunt cu totul de acord că nu 
poate să fi plecat de bună voie. Ar fi trimis vorbă până acum. 

— Acel oribil maior Bletchley a lansat o sugestie absolut 
nejustificată, spuse doamna Blenkensop. Nu, dacă n-a fost 
accident, trebuie că şi-a pierdut memoria. Sunt sigură că e un 
lucru mult mai des întâlnit decât se ştie în general, mai ales în 
vremuri de stres ca cele pe care le trăim noi acum. 

Doamna Perrena dădu din cap. Îşi făcu gura pungă, cu o 
expresie cam îndoită. Îi aruncă o privire rapidă lui Tuppence. 
— Ştii, doamnă Blenkensop, noi nu ştim prea multe despre 

domnul Meadowes, nu-i aşa? 

Tuppence întrebă tăios: 

— Ce vreţi să spuneţi? 

— Oh, te rog, nu mă lua atât de tare. Eu una nu cred nici o 


clipă asta. 

— Ce nu credeţi? 

— Povestea care circulă. 

— Ce poveste? Eu n-am auzit nimic. 

— Nu... Poate că oamenii nu vor să-ţi spună. Nu ştiu de 
unde a pornit. Am impresia că domnul Cayley a menţionat-o 
primul. Desigur, el e un om cam bănuitor, dacă înţelegi ce 
vreau să spun. 

— Vă rog să-mi spuneţi. 

— Păi, a fost doar o sugestie precum că domnul Meadowes 
ar putea fi agent străin — unul din oamenii ăia îngrozitori care 
constituie Coloana a Cincea. 

Tuppence rosti indignată: 

— N-am auzit niciodată o idee mai absurdă! 

— Nu. Nu cred că e ceva adevărat în asta. Dar, desigur, 
domnul Meadowes a fost văzut mult în compania acelui băiat 
neamţ, şi cred că a pus o grămadă de întrebări despre 
procesele chimice din fabrică, şi de aceea oamenii se gândesc 
că poate cei doi lucrau împreună. 

Tuppence spuse: 

— Dumneavoastră nu credeţi că există vreun dubiu cu 
privire la Carl, nu-i aşa, doamnă Perenna. 

Văzu faţa celeilalte traversată de un spasm rapid. 

— Aş vrea să pot spune cât nu e adevărat. 

Tuppence rosti cu blândeţe: 

— Sărmana Sheila... 

Ochii doamnei Perenna fulgerară. 

— Biata copilă, are inima zdorbită. De ce trebuie să se 
întâmple aşa? De ce nu şi-a dăruit inima altcuiva? 

Tuppence clătină din cap. 

— Lucrurile nu se întâmplă aşa. 

— Ai dreptate. Cealaltă vorbea cu un glas profund, amar. 
Trebuie să fie durere şi amărăciune şi praf şi cenuşă. Trebuie 
să fie în firea lucrurilor să te sfâşie... Sunt sătulă de cruzime, 
de nedreptatea acestei lumi. Aş vrea s-o sfărâm... Şi s-o luăm 
de la început, fără aceste reguli şi legi şi tirania unei naţiuni 
asupra alteia. Aş vrea... 


O tuse o întrerupse. O tuse adâncă, din gât. Doamna 
O'Rourke stătea în cadrul uşii umplându-l în întregime cu 
trupul ei masiv. 

— Vă întrerup? Întrebă ea. 

Ca ştearsă cu burete, întreaga dovadă a izbucnirii doamnei 
Perenna îi dispăru de pe faţă. 

— Nu, deloc, doamna O’Rourke, spuse ea. Tocmai discutam 
despre ce i s-o fi întâmplat domnului Meadowes. E uimitor că 
poliţia nu poate să dea de nici o urmă de-a lui. 

— Ah, poliţia! Exclamă cu dispreţ doamna O'Rourke. Nu e 
bună de nimic! Se pricepe doar să dea amenzi la şoferi şi să 
dea buzna peste bieţii amărâţi care nu şi-au scos autorizaţie 
pentru câini. 

— Care e teoria dumneavoastră, doamnă O’Rourke, întrebă 
Tuppence. 

— Dumneata ai auzit povestea care circulă? 

— Despre faptul că e fascist şi agent străin? Da, am auzit, 
spuse cu răceală Tuppence. 

— S-ar putea să fie adevărat, rosti gânditoare doamna 
O'Rourke. Căci omul ăsta are ceva care m-a intrigat de la 
început. Am stat cu ochii pe el, să ştii. Îi zâmbi direct lui 
Tuppence şi, la fel ca toate zâmbetele doamnei O'Rourke, şi 
acesta avea ceva vag terifiant — un zâmbet de căpcăun. Nu 
arăta ca un om care s-a retras din afaceri şi nu avea nimic de 
făcut, dacă e să mă bazez pe judecata mea, aş zice că a venit 
aici cu un scop. 

— Şi când poliţia i-a dat de urmă a dispărut? Întrebă 
Tuppence. 

— S-ar putea. Care-i părerea dumitale, doamnă Perenna? 

— Nu ştiu, oftă doamna Perenna. Este extrem de supărător 
ce s-a întâmplat. Dă naştere la atâtea discuţii! 

— Ah! Nu băga în seamă discuţiile. Ei sunt fericiţi acum 
afară pe terasă întrebându-se şi făcând presupuneri. Până la 
urmă vor trage concluzia că omul ăla inofensiv, liniştit, a 
plecat să ne arunce pe toţi în aer în paturile noastre cu bombe. 

— Aşadar nu ne-aţi spus ce credeţi? Întrebă Tuppence. 

Doamna O”Rourke zâmbi, acelaşi zâmbet lent, feroce. 


— Eu cred că omul e undeva în siguranţă... În absolută 
sigurnaţă. 

Tuppence se gândi: „Ar putea spune asta dacă ar şti... Dar el 
nu e unde crede ea!” 

Urcă în camera ei să se pregătească. Betty Sprot ieşi în fugă 
din camera soţilor Cayley cu un zâmbet ştrengăresc şi o 
bucurie nespusă pe faţă. 

— Ce-ai mai pus la cale, veveriţo? Întrebă Tuppence. 

Betty gânguri: 

— Gâ'culisă şi gâ'can... 

Tuppence recită: 

— Unde vă plimbaţi de-un an? La etaj”. O ridică pe Betty sus 
deasupra capului. „La parter.” O rostogoli pe podea. 

În clipa aceea apăru doamna Sprot şi o luă pe Betty ca s-o 
îmbrace pentru plimbare. 

— A'cuns? Întrebă cu speranţă Betty. A'cuns? 

— Nu te poţi juca acum de-a v-aţi ascunselea, spuse doamna 
Sprot. 

Tuppence intră în cameră, îşi puse pălăria (ce pacoste că 
trebuie să poarte pălărie — Tuppence Beresford nu purta 
niciodată, dar Patricia Blenkensop cu siguranţă ar fi purtat). 

Observă că cineva schimbase poziţia pălăriilor din dulapul 
pentru pălării. Îi căutase cineva prin cameră? Ei bine, lasă-i să 
caute. Nu aveau să găsească nimic, care să arunce vreo urmă 
de îndoială asupra ireproşabilei doamne Blenkensop. 

Lăsă scrisoarea de la Penelope Playne pe masa de toaletă, 
cobori la parter şi ieşi din casă. 

Era zece fix când ieşea pe poartă. Avea timp berechet. Se 
uită la cer şi, făcând asta, călcă într-o baltă de noroi de lângă 
stâlpul porţii, dar, aparent, fără să observe, îşi continuă 
drumul. 

Inima ei dansa nebuneşte. Succes... Succes... aveau să 
reuşească. 

Yarrow era o gaură mică de ţară, aflată la o oarecare 
distanţă de sat. 

În faţa gării aştepta o maşină. La volan stătea un tânăr 
arătos. Acesta îşi scoase chipiul în faţa lui Tuppence, dar 


gestul nu era prea natural. 

Tuppence dădu cu piciorul în cauciucul din faţă şi întrebă cu 
îndoială: 

— Nu e cam desumflat? 

— Nu avem mult de mers, doamnă. 

Ea dădu din cap şi urcă în maşină. 

Porniră, nu către sat, ci către dune. După ce urcară în 
serpentină un deal, o luară pe un drum lateral care cobora 
abrupt spre o prăpastie adâncă. Din umbra unui pâlc de 
copaci ieşi o siluetă. 

Maşina se opri şi, coborând din maşină, Tuppence se 
îndreptă spre Anthony Marsdon. 

— Beresford e teafăr, spuse el repede. L-am localizat ieri. E 
prizonier — partea adversă a pus mâna pe el — şi va rămâne 
aşa. Încă douăsprezece ore. Vedeţi dumneavoastră, într-un 
anumit punct trebuie să sosească o barcă, şi tare am vrea s-o 
înhăţăm. De asta Beresford se sacrifică încă un timp — nu vrem 
să dăm în vileag spectacolul decât în ultimul moment. 

Se uită neliniştit la ea. 

— Înţelegeţi, nu-i aşa? 

— Oh, da! 

Tuppence se uita lung la un morman de material de camuflaj 
pe jumătate ascuns de copaci. 

— N-o să păţească absolut nimic, continuă tânărul. 

— Fireşte că Tommy n-o să păţească nimic. Nu trebuie să 
vorbeşti cu mine de parcă aş avea doi ani. Amândoi suntem, 
gata să ne asumăm câteva riscuri. 

— Ei bine... Tânărul ezită. Am primit ordin să vă fac o 
anumită propunere. Dar... Dar, în fine, nu-mi place s-o fac. 
Vedeţi dumneavoastră... 

Tuppence îl trată cu o privire rece. 

— De ce nu-ţi place s-o faci? 

— Păi... la naiba... Sunteţi mama lui Deb. Iar eu vreau să 
spun... Ce mi-ar zice Deb dacă... Dacă... 

— Dacă o iau pe coajă? Întrebă Tuppence. Eu una, dacă aş fi 
în locul dumitale, nu i-aş pomeni de asta. Cel care a spus că 
explicaţiile sunt o greşeală a avut dreptate. 


Apoi îi zâmbi cu bunăvoință. 

— Dragul meu băiat, ştiu exact ce simţi. Dumneata şi 
Deborah şi generaţia tânără, în general, consideraţi că e de 
datoria voastră să vă asumaţi riscuri şi că bieţii oameni între 
două vârste trebuie apăraţi, puşi la adăpost. Totul e o prostie, 
pentru că dacă e să fie lichidat cineva e mult mai bine să fie 
cei între două vârste, care şi-au trăit cea mai mare parte din 
viaţă, oricum, nu te mai uita la mine ca la acel obiect sacru, 
mama lui Deborah, şi spune-mi ce treabă periculoasă şi 
neplăcută am de făcut. 

— Să ştiţi că sunteţi grozavă, pur şi simplu splendidă! Zise cu 
entuziasm tânărul. 

— Gata eu complimentele. Mă admir eu singură destul, aşa 
că nu e nevoie să mă lauzi şi dumneata. Care anume e marea 
idee? 

Tony arătă cu un gest mormanul de material învălmăşit. 

— Astea sunt resturile unei paraşute, spuse el. 

— Aha. 

Ochii lui Tuppence scânteiară. 

— A fost doar un paraşutist izolat, continuă tânărul. Din 
fericire, cei din apărarea locală de pe aici sunt foarte isteţi. Au 
pus mâna pe ea imediat după aterizare. 

— Pe ea? 

— Da, ea! O femeie îmbrăcată în uniformă de infirmieră. 

— Păcat că n-a fost îmbrăcată în călugăriţă. Ar fi circulat pe 
aici atâtea poveşti bune cu călugăriţe cu braţe păroase şi 
musculoase cumpărându-şi bilet de autobuz. 

— Ei bine, n-a fost călugăriţă şi nici bărbat deghizat. A fost o 
femeie de înălțime medie, între două vârste, cu părul de 
culoare închisă şi subţirică. 

— De fapt, o femeie care arăta cam ca mine? 

— Aţi nimerit la fix. 

— Şi? Întrebă Tuppence. 

Marsdon spuse încet: 

— Partea următoare e la latitudinea dumneavoastră. 

Tuppence zâmbi. 

— Accept, nici vorbă. Unde trebuie să merg şi ce trebuie să 


fac? 

— Doamnă Beresford, sunteţi cu adevărat grozavă. Aveţi 
nişte nervi nemaipomeniţi. 

— Unde trebuie să merg îşi ce trebuie să fac? Repetă 
Tuppence. 

— Din fericire, instrucţiunile sunt foarte anemice. În 
buzunarul femeii s-a găsit o bucată de hârtie pe care scria în 
germană: „Mergi la Leatherbarrow -— ia-o spre răsărit de la 
crucea de piatră. 14 St Asalph's Rd. Dr. Binion.” 

Tuppence ridică ochii. Pe vârful dealului din apropiere era o 
cruce de piatră. 

— Aceea este, spuse Tony. Semnele rutiere au fost înlăturate 
fireşte. Dar Leatherbarrow e un loc mărişor, şi mergând către 
răsărit de la cruce nu se poate să nu daţi de el. 

— Cât e până acolo? 

— Cinci mile, cel puţin. 

Tuppence făcu o strâmbătură. 

— O plimbare sănătoasă înainte de masa de prânz, comentă 
ea. Sper că Dr. Binion o să mă invite la masă când ajung 
acolo. 

— Ştiţi germană, doamnă Beresford? 

— Doar varianta de hotel. Va trebui să fiu fermă privitor la 
vorbitul în engleză, am să spun că am primit instrucţiuni să 
vorbesc numai englezeşte. 

— E un risc înfiorător, spuse Marsdon. 

— Prostii. Cine să-şi imagineze că e vorba de o substituire? 
Sau ştie toată lumea din zonă că a fost prins un paraşutist, o 
femeie? 

— Cei doi de la apărarea locală care au raportat că au văzut 
paraşuta în aer sunt reţinuţi de şeful poliţiei. Nu vrem să 
riscăm ca ei să le povestească prietenilor lor cât de deştepţi au 
fost! 

— Poate că a mai văzut-o cineva, sau a auzit despre ea. 

— Dragă doamnă Beresford, nu există zi să nu circule vorba 
că au fost văzuţi unu, doi, trei, patru, până la o sută de 
paraşutişti! 

— Asta probabil că e foarte adevărat, aprobă Tuppence. Ei 


bine, să purcedem. 

— Avem aici uniforma şi o polițistă expertă în arta 
machiajului. Veniţi cu mine. 

Chiar în mijlocul păduricii se afla o baracă aflată în stare 
proastă. În uşa ei stătea o femeie între două vârste cu aspect 
competent. 

Ea se uită la Tuppence şi dădu din cap în semn de aprobare. 

În baracă, aşezată pe o ladă răsturnată, Tuppence se lăsă pe 
mâinile experte ale poliţistei. În cele din urmă, aceasta se 
dădu înapoi, zâmbi mulţumită şi spuse: 

— Gata, cred că am făcut o treabă foarte bună. Ce credeţi, 
domnule? 

— Într-adevăr foarte bună, spuse Tony. 

Tuppence întinse mâna şi luă oglinda pe are o ţinea femeia. 
Îşi privi curioasă faţa şi abia reuşi să-şi înăbuşe un strigăt de 
uimire. 

Sprâncenele îi fuseseră pensate cu totul altfel, schimbându-i 
întreaga expresie a feţei. Bucăţi mici de leucoplast ascunse sub 
buclele trase peste urechi îi întindeau pielea feţei şi îi 
schimbau contururile. Puțin chit lipit pe nas îi modificase 
forma nasului, dându-i lui Tuppence un profil coroiat. 
Machiajul iscusit îi mai adăugase câţiva ani la vârstă, cu riduri 
adânci de o parte şi de alta a gurii. Întreaga faţă avea o 
expresie blândă, cam prostuţă. 

— E fantastic de bine lucrat, spuse cu admiraţie Tuppence. 

Îşi atinse uşor vârful nasului. 

— Trebuie să aveţi grijă, o avertiză cealaltă femeie şi scoase 
din trusă două felii subţiri de gumă de şters. Credeţi să puteţi 
suporta să le ţineţi în gură ca să vă umple obrajii? 

— Va trebui să suport, spuse Tuppence. 

Le băgă în gură şi îşi mişcă maxilarele cu grijă. 

— De fapt, nu-i prea rău, recunoscu ea. 

Apoi, Tony părăsi discret baraca iar Tuppence îşi scoase 
hainele şi îşi puse uniforma de infirmieră. I se potrivea, deşi o 
strângea puţin la umeri. Boneta de un albastru închis dădu 
nota finală a noii sale personalităţi. Refuză, totuşi, pantofii 
butucănoşi cu bot pătrat. 


— Dacă trebuie să merg pe jos cinci mile, o fac în pantofii 
mei, spuse ea cu hotărâre. 

Se uită cu interes în geanta de culoare albastru închis — 
pudră; un ruj de buze; două lire, un shiling şi şase penny în 
bani englezeşti; o batistă şi o carte de identitate pe numele 
Freda Elton, 4 Manchester Road, Sheffield. 

Tuppence îşi transferă propia pudră şi ruj de buze şi se 
ridică, gata de plecare. 

Tony Marsdon spuse morocănos: 

— Mă simt ca un porc că vă las să faceţi asta. 

— Ştiu exact cum te simţi. Dar nu-ţi face griji, copilul meu, 
mă crezi sau nu, mă distrez de minune. 

Tony Mardon spuse din nou: 

— Sunteţi pur şi simplu minunată! 

Oarecum cirmuspectă, Tuppence se uită la casa cu nr. 14 de 
pe St Asalph's Road şi observă că Dr. Binion era dentist şi nu 
doctor. 

Cu colţul ochiului îl văzu pe Tony Marsdon. Acesta stătea 
într-o maşină în faţa unei case din josul străzii. 

Se considerase necesar ca Tuppence să meargă pe jos până în 
Leatherbarrow exact cum avea instrucţiuni, întrucât dacă ar fi 
fost dusă cu maşina faptul putea să fie remarcat. 

Tony, cu poliţista expertă, plecaseră în direcţia opusă şi 
făcuse un mare ocol înainte de a intra în Leatherbarrow şi de 
a-şi lua în primire postul din St Asalph's Road. 

— Porţile arenei se deschid, murmură Tuppence. Intră o 
creştină în drum spre lei. Oh, în fine, nimeni nu poate spune 
că nu văd viaţa. 

Traversă drumul şi sună la sonerie, întrebându-se în acelaşi 
timp cât anume îl plăcea Deborah pe tânărul acesta. Uşa fu 
deschisă de o femeie în vârstă cu o faţă de ţărancă - nu o faţă 
de englezoaică. 

— Dr. Binion? Spuse Tuppence. 

Femeia o măsură încet din cap până-n picioare. 

— Dumneavoastră trebuie să fiţi sora Elton, presupun. 

— Da. 

— Atunci poftiţi sus în cabinetul domnului doctor. 


Se dădu înapoi, uşa se închise în spatele lui Tuppence care se 
pomeni într-un hol îngust cu linoleum pe jos. 

Servitoarea o conduse la etaj şi deschise o uşă. 

— Vă rog să aşteptaţi. Domnul doctor va veni la 
dumneavoastră. 

Un cabinet de dentist foarte obişnuit, cu mobilier vechi şi 
ponosit. 

Tuppence se uită la scaunul de lucru şi zâmbi; pentru prima 
dată în viaţa ei acesta n-o mai îngrozea. Avea senzaţia de 
teamă de dentist, nici vorbă, dar din cu totul alte cauze. 

La un moment dat uşa avea să se deschidă şi avea să intre 
„Dr. Binion”. Cine avea să fie Dr. Binion? Un străin? Sau 
cineva pe care îl mai văzuse? Dar era persoana care pe 
jumătate se aştepta ea să fie... 

Uşa se deschise. 

Bărbatul care intră nu era deloc persoana pe care Tuppence 
îşi închipuise că s-ar fi putut s-o vadă! Era cineva la care nu se 
gândise niciodată ca la un posibil concurent. 

Era comandorul Haydock. 

Capitolul XIV 

Un val de supoziţii cu privire la rolul jucat de comandorul 
Haydock în dispariţia lui Tommy trecu prin mintea lui 
Tuppence, dar le dădu cu hotărâre la o parte. Era un moment 
în care trebuia să se concentreze, nu să se lase în voia 
gândurilor. 

Avea sau nu avea s-o recunoască comandorul? Era o 
întrebare interesantă. 

Îşi impusese şi se antrenase dinainte să nu manifeste nici un 
semn de recunoaştere sau surpriză indiferent pe cine ar fi 
putut vedea, aşa că acum era rezonabil de sigură că ea una nu 
trădase nici un semn nepotrivit cu situaţia. 

Se ridică în picioare şi rămase acolo, într-o atitudine 
respectuoasă, aşa cum se cuvenea să stea o simplă nemţoaică 
în prezenţa unui Domn al creaţiei. 

— Aşadar ai sosit, spuse comandorul. 

Vorbea în engleză şi purtarea îi era exact ca de obicei. 

— Da, spuse Tuppence şi adăugă: Sunt sora Elton. 


Haydock zâmbi ca la o glumă. 

— Sora Elton! Excelent. 

Se uită cu aprobare la ea. 

— Arăţi absolut corespunzător, spuse el cu amabilitate. 

Tuppence lăsă capul în jos, dar nu spuse nimic. Îi lăsa lui 
iniţiativa. 

— Presupun că ştii ce ai de făcut, nu? Continuă Haydock. Ia 
loc, te rog. 

Tuppence se aşeză ascultătoare. Răspunse: 

— Urma să primesc instrucţiuni amănunțite de la 
dumneavoastră. 

— Foarte corect, spuse Haydock. În glasul lui se citea o 
uşoară ironie. Ştii ziua? 

— Patru. 

— Haydock păru uimit. 

O încruntătură îi încreţi fruntea. 

— Aşadar ştii asta, mormăi el. 

Urmă o pauză, apoi Tuppence spuse: 

— Vreţi să-mi spuneţi, vă rog, ce trebuie să fac? 

Haydock spuse: 

— Toate la timpul lor, draga mea. 

Tăcu un minut, apoi întrebă: 

— Ai auzit, fără îndoială, de Sans Souci? 

— Nu, răspunse Tuppence. 

— N-ai auzit? 

— Nu, spuse cu fermitate Tuppence. 

„Să vedem cum te descurci cu asta!” se gândi Tuppence. Pe 
faţa comandorului apăru un zâmbet ciudat. Spuse: 

— Deci n-ai auzit de Sans Souci? Asta mă miră foarte tare... 
Întrucât am avut impresia că ai locuit acolo în ultima lună... 

Se lăsă o tăcere mormântală. Comandorul spuse: 

— Ce zici de asta, doamnă Blenkensop? 

— Nu ştiu ce vreţi să spuneţi, domnule doctor. Eu am 
aterizat cu paraşuta azi dimineaţă. 

Haydock zâmbi din nou — un zâmbet hotărât neplăcut. Zise: 

— Câţiva metri de pânză aruncaţi într-o tufă crează o iluzie 
minunată. Iar eu nu sunt Dr. Binion, dragă doamnă. Dr. Binion 


este, oficial, dentistul meu, şi e destul de amabil să-mi lase, 
când şi când, cabinetul lui. 

— Chiar aşa? Întrebă Tuppence. 

— Chiar aşa, doamnă Blenkensop! Sau preferi să mă adresez 
dumitale cu numele de Beresford, numele dumitale adevărat? 

Din nou se lăsă o tăcere apăsătoare. Tuppence inspiră adânc. 

Haydock dădu din cap. 

— Jocul s-a sfârşit, înţelegi. „Ai intrat în salonul meu”, îi 
spuse păianjenul muştii.” 

Se auzi un clic slab şi în mâna lui apăru licărirea albastră a 
unui obiect metalic. Un pistol. 

Glasul lui căpătă o notă sinistră când spuse: 

— Şi nu te-aş sfătui să faci vreun zgomot sau să ridici în 
picioare cartierul! Ai fi moartă înainte să apuci să ţipi, şi chiar 
dacă ai reuşi să strigi n-ai atrage atenţia. Pacienţii sub 
anestezie strigă adesea, să ştii. 

Tuppence spuse calmă: 

— Se pare că te-ai gândit la toate. Nu ţi-a trecut prin cap că 
am prieteni care ştiu unde sunt? 

— Ah! Aşadar te bazezi pe băiatul cu ochi albaştri — de fapt, 
cu ochi căprui! Tânărul Anthony Marsdon. Regret, doamnă 
Beresford, dar întâmplarea face ca tânărul Anthony să fie unul 
din cei mai înfocaţi susţinători ai noştri din ţara asta. Cum 
spuneam mai înainte, câţiva metri de pânză crează un efect 
minunat. Ai înghiţit foarte uşor povestea cu paraşuta. 

— Nu văd rostul acestei întregi aiureli! 

— Serios? Vezi dumneata, noi nu vrem ca prietenii dumitale 
să-ţi dea de urmă prea uşor. Dacă îţi iau urma, ea îi va duce la 
Yarrow şi la un bărbat într-o maşină. Faptul că o infirmieră, 
cu un aspect facial total diferit, a intrat în Leatherbarrow între 
unu şi două cu greu va fi asociat cu dispariţia dumitale. 

— Foarte elaborat, spuse Tuppence. 

— Îţi admir curajul, să ştii. Ţi-l admir foarte mult. Regret că 
trebuie să te constrâng, dar e vital să ştiu de cât de multe ai 
descoperit la Sans Souci. 

Tuppence nu răspunse. 

Haydock spuse liniştit: 


— Te-aş sfătui să vorbeşti. Există anumite... Posibilităţi în 
cabinet şi cu instrumentele unui dentist. 

Tuppence îi aruncă o privire dispreţuitoare. 

Haydock se rezemă în scaun. Spuse încet: 

— Da, îndrăznesc să spun că ai multă tărie. Dar cum rămâne 
cu cealaltă jumătate a tabloului? 

— Ce vrei să spui? 

— Vorbesc de Thomas Beresford, soţul dumitale, care a 
locuit în ultima vreme la Sans Souci sub numele de domnul 
Meadowes, şi care acum se află legat în pivniţa casei mele. 

— Nu te cred. 

— Din cauza scrisorii de la Penny Plain? Nu-ţi dai seama că 
asta a fost o treabă isteaţă realizată de tânărul Anthony? L-ai 
ajutat foarte mult când i-ai dat cifrul. 

Glasul lui Tuppence tremură. 

— Atunci Tommy... Atunci Tommy... 

— Tommy e unde a fost tot timpul — total în puterea mea. 
Acum depinde de dumneata. Dacă îmi răspunzi satisfăcător la 
întrebări, mai are o şansă. Dacă nu... Ei bine, rămâne valabil 
planul iniţial. I se va da în cap, va fi dus pe mare şi aruncat 
peste bord. 

Tuppence rămase tăcută câteva clipe, apoi întrebă: 

— Ce vrei să ştii? 

— Vreau să ştiu cine te-a angajat, cum iei legătura cu 
persoana sau persoanele respective, ce ai raportat până acum, 
şi ce anume ştii. 

Tuppence ridică din umeri. 

— Aş putea să-ţi spun ce minciuni vreau. 

— Nu, pentru că am să verific ceea ce spui. 

Haydock îşi trase scaunul mai aproape. Purtarea lui era acum 
hotărât fermecătoare. 

— Femeie dragă, ştiu exact ce simţi privitor la toate astea, 
dar crede-mă când îţi spun că vă admir enorm pe 
dumneavoastră şi pe soţul dumitale. Aveţi curaj şi tărie de 
caracter. De oameni ca voi va fi nevoie în noul stat — statul ce 
se va institui în această ţară după ce actualul vostru guvern 
imbecil va dispărea. Noi vrem să-i transformăm pe unii din 


duşmanii noştri în prieteni — pe cei care merită. Dacă trebuie 
să dau ordin ca viaţa soţului dumitale să ia sfârşit, o voi face, 
e datoria mea, dar îmi va părea extrem de rău că a trebuit s-o 
fac. E un tip grozav - liniştit, modest şi deştept. Dă-mi voie să 
te fac să înţelegi ceea ce atât de puţini oameni din ţara asta 
par să înţeleagă. Conducătorul nostru nu are intenţia să 
cucerească această ţară în sensul la care vă gândiţi toţi. Ţelul 
lui e să creeze o Britanie nouă - o Britanie puternică, 
guvernată nu de nemți, ci de englezi. De tipul cel mai bun de 
englezi — englezi cu cap şi bună creştere şi curaj. 

Se aplecă în faţă. 

— Noi vrem să terminăm cu zăpăceala şi ineficienţa. Cu mita 
şi corupţia. Cu carierismul şi lăcomia de bani. Iar în acest stat 
nou noi vrem oameni ca dumneata şi bărbatul dumitale, 
curajoşi şi inventivi, duşmanii de azi, prietenii de mâine. Te-ar 
surprinde să ştii cât de mulţi oameni din ţara asta, ca şi din 
altele, simpatizează cu crezul şi ţelurile noastre. Noi toţi vom 
crea o nouă Europă, o Europă a păcii şi progresului. Încearcă 
să vezi asta aşa, pentru că, te asigur, aşa este... 

Glasul lui era irezistibil, magnetic. Aplecat în faţă, era 
întruparea marinarului britanic simplu şi direct. 

Tuppence se uita la el şi îşi scornea mintea în căutarea unei 
fraze eficiente. Nu reuşi să găsească decât câteva cuvinte care 
erau atât de copilăreşti cât şi nepotrivire. 

— Gâsculiţă şi gâscan... Spuse Tuppence. 

Efectul fu atât de neaşteptat încât rămase total surprinsă. 

Haydock sări în picioare, faţa i se congestionă de furie şi, 
într-o secundă, orice asemănare cu un marinar britanic 
dispăru. Tuppence văzu ce văzuse Tommy — un prusac 
înfuriat. 

O înjură în germană. Apoi, dând-o pe engleză, strigă: 

— Proasta dracului! Nu-ţi dai seama că te-ai trădat de tot 
răspunzând în felul ăsta? Acum ţi-ai făcut-o - ţie şi preţiosului 
tău bărbat. 

Ridicând glasul strigă: 

— Anna! 

Femeia care îi deschisese lui Tuppence intră în cameră. 


Haydock îi vâri pistolul în mână. 

— Stai cu ochii pe ea. Trage, dacă e nevoie. 

leşi ca o furtună din cameră. 

Tuppence se uită rugătoare la Anna, care stătea în faţa ei cu 
o față impasibilă. 

— Chiar ai să mă împuşti? Întrebă Tuppence. 

Anna răspunse liniştiă: 

— Nu încerca să mă iei cu binişorul. În războiul trecut fiul 
meu a fost ucis, Otto al meu. Atunci aveam treizeci şi opt de 
ani, acum am şaizeci şi doi, dar n-am uitat. 

Tuppence se uită la faţa lată, impasibilă... Îi amintea de 
femeia poloneză, Vanda Polonska. Aceeaşi ferocitate 
înspăimântătoare, acelaşi sentiment de neînduplecat — 
sentimentul de mamă! La fel simteau, fără îndoială, multe 
doamne Jones şi Smith din toată Anglia. Era imposibil să te 
opui femelelor speciilor —- mamei deposedate de puiul ei. 

În adâncurile minţii lui Tuppence se agită ceva... O amintire 
sâcâitoare... Ceva ce ştiuse întotdeauna dar niciodată nu 
reuşise să-l aducă la suprafaţă. Solomon... Era ceva legat de 
Solomon... 

Uşa se deschise. Comandorul Haydock intră în cameră. 

Urlă, ieşindu-şi din minţi de furie: 

— Unde e? Unde ai ascuns-o? 

Tuppence se uită lung la el. Era total uimită. Nu pricepea 
nimic. Nu luase nimic şi nu ascunsese nimic. 

Haydock îi spuse Annei: 

— leşi afară. 

Femeia îi dădu pistolul şi părăsi prompt încăperea. 

Haydock căzu într-un scaun şi se strădui să se calmeze. 
Spuse: 

— Nu poţi să scapi, să ştii. Eşti în mâna mea, iar eu am 
metode să fac oamenii să vorbească, metode deloc plăcute. 
Până la urmă ai să-mi spui adevărul. Aşadar, ce ai făcut cu ea? 

Tuppence văzu imediat că aici, cel puţin, era ceva care îi 
dădea posibilitatea unui târg. Măcar de-ar fi ştiut ce se 
presupunea că se află în posesia ei! 

Spuse cu precauţie: 


— De unde ştii că e la mine? 

— Din ce ai spus, proasta naibii! N-o ai asupra ta, asta o 
ştim, pentru că te-ai schimbat complet în uniforma asta. 

— Şi dacă am trimis-o cuiva prin poştă? 

— Nu fi proastă. N-ai trimis-o prin poştă. Nu, există un 
singur lucru pe care l-ai fi putut face. Ai ascuns-o la Sans 
Souci azi dimineaţă, înainte, de a pleca. Îţi dau doar trei 
minute să-mi spui care e ascunzătoarea. 

Îşi puse ceasul pe masă. 

— Trei minute, doamnă Beresford. 

Ceasul de pe poliţa căminului ticăia. 

Tuppence stătea nemişcată, cu o faţă impasibilă nu dezvăluia 
nimic despre gândurile care galopau în spatele ei. 

Într-o fracțiune de secundă văzu totul — văzu întreaga afacere 
cu o claritate uluitoare şi îşi dădu seama, în sfârşit, cine era 
centrul şi pivotul întregii organizaţii. 

Avu un şoc când Haydock spuse: 

— Mai ai zece secunde... 

Se uită la el ca prin vis, văzu braţul cu pistolul ridicându-se, 
îl auzi numărând. 

— Unu, doi, trei, patru, cinci... 

Ajunsese la opt când răsună împuşcătura şi se prăbuşi în 
scaunul lui, cu o expresie de uimire pe faţa lui lată şi roşie. 
Fusese atât de atent urmărindu-şi victima încât nu auzise uşa 
deschizându-se încet în spatele lui. 

Tuppence sări în picioare. Trecu pe lângă bărbaţii în 
uniformă din prag şi puse mâna pe un braţ îmbrăcat în tweed. 

— Domnul Grant. 

— Da, draga mea, acum e în regulă, ai fost minunată... 

Tuppence spuse nerăbdătoare: 

— Repede! Nu e timp de pierdut. Aveţi o maşină? 

— Da. 

— Una rapidă! Trebuie să ajungem imediat la Sans Souci. 
Măcar de-am ajunge la timp! Înainte ca ei să telefoneze aici şi 
să nu primească nici un răspuns. 

Două minute mai târziu erau în maşină, gonind pe străzile 
din Leatherbarrow. Apoi ieşiră în câmp deschis şi acul 


vitezometrului urcă şi mai mult. 

Domnul Grant nu puse nici o întrebare. Se mulţumi să stea 
liniştit, în timp ce Tuppence urmărea acul indicatorului de 
viteză. 

Tuppence vorbi o singură dată. 

— Tommy? 

— E în deplină siguranţă. A fost eliberat acum o jumătate de 
oră. 

Ea dădu din cap. 

Acum, în sfârşit, se apropiau de Leahampton. Traversară 
orăşelul în viteză şi urcară dealul. 

Tuppence sări din maşină şi, împreună cu domnul Grant, o 
luă la fugă pe alee. Ca de obicei, uşa de la hol era deschisă. 
Tuppence alergă pe scări în sus. 

În trecere, aruncă doar o privire în camera ei şi observă 
dezordinea provocată de sertarele trase şi de patul răvăşit. 
Trecu mai departe şi intră în camera ocupată de soţii Cayley. 

Camera era goală. Arăta paşnic şi mirosea uşor a 
medicamente. 

Tuppence alergă la pat şi trase aşternuturile, apoi băgă mâna 
sub saltea. Se întoarse triumfătoare către domnul Grant, 
ținând în mână o carte ilustrată pentru copii, jerpelită. 

— Poftim. Totul e aici? 

— Ce naiba...? 

Se întoarseră. Doamna Sprot stătea în parg, holbându-se la 
ei. 

— Iar acum, spuse Tuppence, daţi-mi voie să v-o prezint pe 
M! Da. Doamna Sprot! Ar fi trebuit să ştiu tot timpul. 

Rămase în seama doamnei Cayley, ajunsă în parg un moment 
mai târziu, să prezinte situaţia. 

— Oh, vai de mine, spuse înspăimântată doamna Cayley 
uitându-se la patul răvăşit al soţului ei. Ce va spune domnul 
Cayley? 

Capitolul XV 

— Ar fi trebuit s-o ştiu tot timpul, spuse Tuppence. 

Îşi revigora nervii zdruncinaţi cu o generoasă cantitatea de 
coniac vechi, şi le zâmbea alternativ lui Tommy şi domnului 


Grant — şi lui Arbert, care stătea în faţa unei halbe de bere şi 
rânjea cu gura până la urechi. 

— Povesteşte-ne totul, Tuppence, o îndemnă Tommy. 

— Povesteşte tu mai întâi. 

— Eu n-am prea multe de spus. Am aflat secretul 
transmiţătorului din pură întâmplare. Şi am crezut că am să 
scap, dar Haydock a fost mai deştept decât mine. 

Tuppence dădu din cap şi spuse: 

— l-a telefonat imediat doamnei Sprot. Iar ea a fugit în alee 
şi te-a aşteptat cu un ciocan. A lipsit de la masa de bridge doar 
vreo trei minute. Am observat că gâfâia puţin, dar n-am 
bănuit-o nici o secundă. 

— După aceea, spuse Tommy, meritul îi aparţine în 
întregime lui Albert. El a venit să adulmece în jurul casei ca 
un câine credincios. Eu am reuşit să emit câteva semnale 
morse prin sforăit, iar el s-a prins. S-a dus cu vestea la domnul 
Grant, şi amândoi s-au întors în acea noapte. Alte sforăituri! 
Rezultatul a fost că am acceptat să rămân prizonier astfel 
încât să poată fi prinse forțele care soseau pe mare. 

Domnul Grant completă: 

— Când Haydock a plecat azi dimineaţă, oamenii noştri au 
luat în primire Smugglers’ Rest. Am arestat barca în seara 
asta. 

— lar acum, povestea ta, Tuppence, spuse Tommy. 

— Ei bine pentru început, am fost tot timpul înfiorător de 
proastă! Am bănuit pe toată lumea în afară de doamna Sprot! 
Am avut, într-adevăr, o dată o teribilă senzaţie de ameninţare, 
de parcă eram în pericol — asta a fost după ce am auzit 
mesajul telefonic despre patru ale lunii. La vremea aceea erau 
trei persoane în casă — eu am pus senzaţia mea de nelinişte pe 
seama doamnei Perenna sau a doamnei O'Rourke. Total greşit 
- ştearsa doamnă Sprot era persoana cu adevărat 
periculoasă... Am continuat să bâjbâi, după cum ştie Tommy, 
până după dispariţia lui. Apoi am pus la cale un plan cu 
Albert când, din senin, a apărut Anthony Marsdon. La început 
mi s-a părut în regulă — tipul obişnuit de tânăr pe care Deb îl 
are adesea la remorcă. Dar două lucruri mi-au dat de gândit. 


Primul, pe măsură ce vorbeam cu el eram tot mai sigură că 
nu-l mai văzusem niciodată şi că nu venise niciodată în 
apartamentul nostru. Al doilea, deşi părea să ştie totul despre 
rolul meu în Leahampton, presupunea că Tommy era în 
Scoţia. Ei bine, asta nu era deloc în regulă, dacă el ştia despre 
cineva, despre Tommy trebuia să ştie în primul rând, întrucât 
eu eram mai mult sau mai puţin oficială. Asta mi s-a părut 
foarte ciudat... Domnul Grant îmi spusese că cei din Coloana a 
Cincea sunt pretutindeni, în cele mai puţin probabile locuri. 
Aşa că de ce n-ar fi lucrat unul din ei în Departamentul lui 
Deborah? Nu eram convinsă, dar îl suspectam suficient ca să-i 
întind o capcană. I-am spus că eu şi Tommy stabiliserăm un 
cod pentru a comunica între noi. Adevăratul nostru cod era, 
bine-nţeles, o carte poştală cu Bonzo, dar eu i-am spus lui 
Anthony o poveste despre un penny simplu şi doi penny 
colorați. Cum speram, a muşcat momeala. Azi dimineaţă am 
primit o scrisoare care l-a trădat complet... Totul era dinainte 
aranjat. N-am avut de făcut decât să sun un croitor şi să 
anulez o probă. Asta era vestea că peştele muşcase. 

— Pentru mine a fost floare la ureche, spuse Albert! M-am 
dus cu o camionetă de brutărie şi am aruncat în faţa porţii, 
lângă unul din stâlpi, o baltă din terci de seminţe de anison7, 
sau cel puţin aşa mirosea. Arăta ca noroiul. 

— Iar apoi, eu am ieşit şi am călcat în ea. Fireşte că a fost 
simplu ca acea camionetă de brutărie să mă urmărească până 
la gară şi Albert să vină după mine şi să mă audă cerând un 
bilet până la Yarrow. Ceea ce urma ar fi putut să fie dificil. 

— Câinii au urmărit bine mirosul, spuse domnul Grant. Ei i- 
au luat urma în gară la Yarrow şi l-au urmărit mai departe, 
graţie cauciucului de care ţi-ai frecat dumneata pantoful. 
Mirosul ne-a condus la pădurice, apoi la crucea de piatră, apoi 
pe urmele dumitale peste dune. Inamicul habar n-avea că noi 
te puteam urmări uşor. 

— Totuşi, mi-a sărit inima, spuse Albert, ştiindu-vă în casa 
aia şi neştiind ce putea să vi se întâmple. Am ajuns la uşa din 
spate şi am prins-o pe femeia străină când cobora scara. Am 
intrat exact la timp, zău aşa. 


— Ştiam că o să veniţi, spuse Tuppence. Treaba era să 
lungesc lucrurile cât mai mult. M-aş fi prefăcut că sunt gata 
să-i spun dacă n-aş fi văzut uşa deschizându-se. Ceea ce a fost 
cu adevărat palpitant a fost felul în care am văzut dintr-o dată 
toată treaba şi ce proastă fusesem. 

— Cum ţi-ai dat seama? Întrebă Tommy. 

— Gâsculiţă şi gâscan, răspunse prompt Tuppence. Când i- 
am spus asta comandorului Haydock s-a făcut livid. Şi nu doar 
pentru că era ceva copilăresc şi nepotrivit. Nu, am văzut 
imediat că asta însemna ceva pentru el. Şi a mai fost expresia 
de pe faţa acelei femei, Anna - era ca a polonezei, şi atunci, 
fireşte, m-am gândit la Solomon şi am înţeles totul. 

Tommy scoase un oftat de exasperare. 

— Dacă nu spui imediat, Tuppence, te împuşc cu mâna mea. 
Ce ai înţeles? Şi ce legătură are Solomon cu asta? 

— Nu mai ţii minte că la Solomon au venit două femei cu un 
copil şi că fiecare a susţinut că e al ei, iar Solomon a spus: 
„Foarte bine, să-l tăiem în două!” Şi falsa mamă a spus: 
„Bine”. Dar mama adevărată a spus: „Nu, lasă-i-l celeilalte”. 
Vezi tu, ea nu a putut îndura ca pruncul ei să fie omorât. Ei 
bine, în seara când doamna Sprot a împuşcat-o pe cealaltă, cu 
toţii aţi spus că a fost un miracol şi ce uşor ar fi putut împuşca 
ea copilul. Desigur, ar fi trebuit ca totul să fie foarte clar 
atunci! Dacă ar fi fost copilul ei, n-ar fi riscat în ruptul capului 
să tragă. Asta înseamnă că Betty nu era copilul ei. Şi de asta 
trebuia neapărat s-o împuşte pe cealaltă. 

— De ce? 

— Pentru că cealaltă era adevărata mamă a copilei. 

Glasul lui Tuppence tremură puţin. 

— Sărmana fiinţă... Sărmana fiinţă hăituită! A venit aici fără 
un ban şi a acceptat cu recunoştinţă ca doamna Sprot să-i 
înfieze copilul. 

— De ce a vrut doamna Sprot să înfieze copilul? 

— Camuflaj! Camuflaj psihologic. Pur şi simplu nu poţi să 
concepi că o maestră a spionajului şi-ar târî copilul în afacerea 
asta. Asta e principalul motiv pentru care nu m-am gândit 
niciodată în mod serios la doamna Sprot. Pur şi simplu din 


cauza copilului. Dar adevăratei mame a lui Betty îi era 
îngrozitor de dor de copilul ei, şi a aflat adresa doamnei Sprot 
şi a venit aici. A dat târcoale aşteptând o ocazie, şi în cele din 
urmă, a fost înnebunită. N-a vrut să anunţe cu nici un chip 
poliţia. Aşa că a scris mesajul acela şi a pretins că l-a găsit pe 
podea în camera ei, şi l-a pus la treabă pe comandorul 
Haydock pentru a da ajutor. Apoi, când am dat de urma acelei 
amărâte femei, n-a vrut să rişte şi a împuşcat-o... Departe de a 
nu se pricepe deloc la armele de foc, era o trăgătoare 
excelentă! Da, a împuşcat-o pe amărâta aia de femeie... Şi, 
pentru asta, n-am pic de milă pentru ea. 

Tuppence făcu o pauză, apoi continuă: 

— Un alt lucru care ar fi trebuit să-mi dea un indiciu era 
asemănarea dintre Vanda Polonska şi Betty. De Betty îmi 
amintea femeia tot timpul. Şi apoi, joaca aceea absurdă a 
fetiţei cu şireturile mele. Ea îşi văzuse aşa-zisa mamă făcând 
asta — nu pe Carl von Deinim! Dar imediat ce doamna Sport a 
văzut ce făcea Betty, a plantat o mulţime de dovezi în camera 
lui Carl pentru ca noi să le găsim. 

— Mă bucur că flăcăul n-a fost implicat, spuse Tommy. Îmi 
plăcea Carl. 

— N-a fost împuşcat, nu-i aşa? Întrebă neliniştită Tuppence 
remarcând timpul trecut. 

Doamnul Grant clătină din cap. 

— E bine-mersi, spuse el. De fapt, am o mică surpriză pentru 
voi. 

Faţa lui Tuppence se lumină. 

— Mă bucur nespus de mult pentru Sheila! Am fost tâmpiţi 
că am suspectat-o mereu pe doamna Perenna. 

— Era amestecată în nişte activităţi ale IRA, nimic mai mult, 
spuse domnul Grant. 

— Şi pe doamna O’Rourke am suspectat-o puţin... Şi uneori 
pe soţii Cayley... 

— lar eu l-am suspectat pe Bletchley, interveni Tommy. 

— Şi tot timpul a fost femeia aia molâie pe care o credeam 
mama lui Betty. 

— Deloc molâie, spuse domnul Grant. O femeie foarte 


periculoasă şi o actriţă foarte bună. Şi, îmi pare rău să o spun, 
englezoaică prin naştere. 

Tuppence zise: 

— Atunci n-am nici milă, nici admiraţie pentru ea -— nici 
măcar nu lucra pentru ţara ei. Se uită curioasă la domnul 
Grant. Aţi găsit ce voiaţi? 

Domnul Grant dădu din cap în semn afirmativ. 

Totul era în duplicatele jerpelite ale cărţilor de copii. 

— Cele despre care Betty spunea că erau „câh”! Exclamă 
Tuppence. 

— Erau „câh”! Spuse domnul Grant. Little Jack Horner 
conţinea detalii foarte complete despre dispozitivele marinei 
noastre. Johnny Head în Air — acelaşi lucru privitor la forţele 
aeriene. 

— Şi Gâsculiţă şi gâscan? Întrebă Tuppence. 

Domnul Grant spuse: 

— Tratată cu reactivul potrivit, cartea asta conţinea, scrisă 
cu cerneală invizibilă, o listă completă a tuturor personajelor 
proeminente care s-au angajat să ajute la invadarea acestei 
ţări. Printre ele erau doi şefi de poliţie, un vice-mareşal de 
aviaţie, un ministru, mulţi ofiţeri de poliţie, comandanţi ai 
organizaţiilor de voluntari pentru apărarea locală, diverşi 
militari, precum şi membri ai propriilor noastre servicii 
secrete. 

— Incredibil! Spuse Tommy. 

Grant clătină din cap. 

— Nu cunoaşteţi puterea propagandei germane. Ea ispiteşte 
ceva din om, o dorinţă sau poftă de putere. Oamenii aceştia 
au fost gata să-şi trădeze ţara nu pentru bani, ci pentru ceea 
ce credeau ei cu o mândrie megalomană că aveau să realizeze 
pentru ţara asta. E cultul lui Lucifer — Lucifer, Fiul Dimineţii. 
Mândria şi o dorinţă de glorie personală! Vă daţi seama că, cu 
astfel de persoane care să dea ordine contradictorii şi să 
elaboreze operaţiuni confuze, amenințătoarea invazie ar fi 
avut toate şansele să reuşească. 

— Şi acum? Întrebă Tuppence. 

Domnul Grant zâmbi. 


— Acum, lasă-i să vină! Vom fi pregătiţi să-i întâmpinăm! 

Capitolul XVI 

— Iubito! Spuse Deborah. Ştii că era cât pe ce să cred cele 
mai cumplite lucruri despre tine? 

— Serios? Întrebă Tuppence. Când? 

— Când ai întins-o în Scoţia la tata iar eu credeam că erai la 
mătuşa Gracie. Aproape că am crezut că aveai o legătură 
amoroasă cu cineva. 

— Oh, Deb, serios? 

— Nu chiar, fireşte. Nu la vârsta ta. Şi apoi ştiam că tu şi tata 
vă sunteţi devotați unul altuia. Un tâmpit pe nume Tony 
Marsdon mi-a vârât asta în cap. Ştii, mamă, cred că pot să-ţi 
spun asta, el a fost descoperit după aceea ca făcând parte din 
Coloana a Cincea. Întotdeauna chiar vorbea cam ciudat — cum 
lucrurile aveau să fie exact la fel, sau poate mai bune dacă 
Hitler câştiga. 

— Îl plăceai cât de cât? 

— Pe Tony? Oh, nu, mă plictisea. Trebuie să dansez valsul 
ăsta. 

Se îndreptă plutind în braţele unui tânăr blond căreia îi 
zâmbea dulce. Ochii lui Tuppence se îndreptase spre locul în 
care un tânăr înalt, în uniformă de aviaţie, dansa cu o fată 
blondă şi suplă. 

— Ştii, Tommy, eu chiar cred că odraslele noastre sunt 
frumoase. 

— Iat-o pe Sheila, spuse Tommy. 

Se ridică, în timp ce Sheila Perrena venea către masa lor. Era 
îmbrăcată într-o rochie de seară de culoarea smaraldului care 
îi scotea în evidenţă frumuseţea brunetă. În seara asta avea o 
frumuseţe arogantă, şi îi salută pe cei doi oarecum nepoliticos. 

— Am venit cum am promis, spuse. Dar nu-mi dau seama de 
ce aţi vrut să mă invitaţi. 

— Pentru că ne placi, spuse Tommy zâmbind. 

— Chiar aşa? Nu pricep de ce. M-am purtat urât cu amândoi. 

Se opri şi murmură: 

— Dar sunt recunoscătoare. 

Tuppence spuse: 


— Trebuie să-ţi găsim un partener de dans drăguţ. 

— Nu vreau să dansez. Urăsc să dansez. Am venit doar să vă 
văd. 

— Îţi place partenerul pe care l-am invitat pentru tine, spuse 
Tuppence zâmbind. 

— Eu... Începu Sheila, apoi se opri căci Carl von Deinim se 
îndrepta spre ei. 

Sheila se uita ameţită la el. Îngână: 

— Tu... 

— Eu în persoană, spuse Carl. 

În seara asta, Carl von Deinim avea ceva puţin schimbat. 
Sheila se uita lung la el, nedumerită. Obrajii i se coloraseră, 
devenind de un roşu strălucitor. Zise: 

— Ştiam că acum totul e în regulă cu tine... Dar credeam că 
ai să rămâi pe mai departe în lagăr. 

Carl clătină din cap. 

— Nu există nici un motiv să fiu internat în lagăr. Te rog să 
mă ierţi că te-am înşelat Sheila, vezi tu, eu nu sunt deloc Carl 
von Deinim. l-am luat numele din motivele mele. 

Se uită întrebător la Tuppence care spuse: 

— Dă-i înainte. Spune-i. 

— Carl von Deinim a fost prietenul meu. L-am cunoscut în 
Anglia acum câţiva ani. Am reînnoit cunoştinţa cu el în 
Germania, chiar înainte de război. Am fost acolo cu treburi 
speciale pentru această ţară. 

— Ai fost în Serviciul Secret? Întrebă Sheila. 

— Da. Când eram acolo, au început să se întâmple lucruri 
ciudate. O dată sau de două ori am scăpat ca prin urechile 
acului. Planurile mele erau cunoscute când ar fi trebuit să nu 
fie cunoscute. Mi-am dat seama că ceva nu era în regulă şi că 
„putregaiul” pătrunsese, de fapt, în serviciul în care eram eu. 
Fusesem trădat de proprii mei oameni. Eu şi Carl aveam o 
anumită asemănare superficială (bunica mea era nemţoaică), 
de aceea am fost găsit potrivit să lucrez în Germania. Carl von 
Deinim era nazist. Pe el nu-l interesa decât meseria lui — o 
meserie pe care eu însumi o practicasem — cercetarea chimică. 
Cu puţin înainte de izbucnirea războiului, el a hotărât să fugă 


în Anglia. Fraţii lui fuseseră trimişi în lagăre de concentrare. 
El se gândea că avea să întâmpine mari dificultăţi în 
încercarea de a fugi dar, într-un mod aproape miraculos, 
aceste dificultăţi au dispărut. Când mi-a pomenit despre asta, 
faptul m-a făcut să devin oarecum bănuitor. De ce îi uşurau 
autorităţile plecarea din Germania, când fraţii şi alte rude ale 
lui erau în lagăre de concentrare iar el personal era bănuit de 
simpatii antinaziste? Se părea că îl voiau în Anglia dintr-un 
anumit motiv. Situaţia mea devenea tot mai precară. Carl 
locuia în aceeaşi casă cu mine, şi într-o zi, spre durerea mea, l- 
am găsit zăcând mort pe patul lui. Cedase depresiei şi îşi luase 
viaţa, lăsând în urmă un bilet pe care l-am citit şi l-am ascuns. 
Atunci m-am hotărât să efectuez substituirea. Voiam să ies din 
Germania, şi voiam să ştiu de ce Carl era încurajat s-o facă. I- 
am îmbrăcat cadavrul cu hainele mele şi l-am întins în patul 
meu. Era desfigurat de glontele pe care şi-l trăsese în cap. 
Ştiam că proprietăreasa mea era pe jumătate oarbă. Am plecat 
spre Anglia cu actele lui Carl von Deinim şi m-am dus la 
adresa la care i se recomandase să se ducă. Adresa era Sans 
Souci. Cât am stat acolo am jucat rolul lui Carl von Deinim. 
Am aflat că se aranjase să lucrez la uzina chimică de acolo. La 
început am crezut că ideea era să lucrez pentru nazişti. Mai 
târziu mi-am dat seama că rolul care i se distribuise 
sărmanului meu prieten era cel de ţap ispăşitor. Când am fost 
arestat pe baza dovezilor false, n-am spus nimic... Am vrut să 
întârzii cât mai mult dezvăluirea identităţii mele. Voiam să 
văd ce avea să se întâmple. Abia acum câteva zile am fost 
recunoscut de unul din oamenii noştri şi adevărul a ieşit la 
iveală. 

Sheila spuse cu reproş: 

— Trebuia să-mi spui. 

El zise cu blândeţe: 

— Dacă aşa consideri — îmi pare rău. 

Ochii lui priveau în ai ei. Ea se uita la el mândră şi mânioasă 
— apoi mânia i se topi. Spuse: 

— Presupun că a trebuit să faci ceea ce ai făcut... 

— Iubito... 


Se înfrână. 

— Vino să dansăm. 

Plecară împreună. 

Tuppence oftă. 

— Ce s-a întâmplat? Întrebă Tommy. 

— Sper ca Sheila să continue să ţină la el acum că nu mai e 
un neamţ paria cu toată lumea împotriva lui. 

— S-ar părea că ţine, şi nu puţin. 

— Da, dar irlandezii sunt teribil de perverşi. Iar Sheila este o 
rebelă înnăscută. 

— De ce ţi-a căutat el prin cameră în ziua aceea? Asta ne-a 
condus pe o pistă greşită. 

— Îmi închipui că s-a gândit că doamna Blenkensop nu era o 
persoană foarte credibilă. De fapt, în timp ce noi îl suspectam 
pe el, el ne suspecta pe noi. 

— Hei, bătrânilor! Spuse Derek Beresford în timp ce trecea 
cu partenera lui de dans pe lângă masa părinţilor săi. De ce nu 
veniţi să dansaţi? 

Le zâmbi încurajator. 

La un moment dat, gemenii şi părinţii lor se întoarseră şi se 
aşezară. 

Derek îi spuse tatălui său: 

— Mă bucur că ai primit o slujbă. Nu prea interesantă, 
presupun? 

— Rutină, în principal. 

— Nu contează, faci ceva. Asta e lucru mare. 

— Iar eu mă bucur că i s-a permis şi mamei să meargă să 
lucreze, spuse Deborah. Arată mult mai fericită. N-a fost o 
muncă prea plictisitoare, nu-i aşa, mamă? 

— Eu n-am găsit-o deloc plictisitoare, spuse Tuppence. 

— Bun, zise Deborah. Adăugă: După terminarea războiului, 
am să pot să vă spun câte ceva despre munca mea. E fantastic 
de interesantă, dar foarte confidențială... 

— Ce palpitant! Spuse Tuppence. 

— Oh, este! Fireşte, nu e atât de palpitantă ca zborul... 

Se uită cu invidie la Derek şi adăugă: 

— O să fie recomandat pentru... 


Derek spuse repede: 

— Taci, Deb! 

— Hei, Derek, ce-aţi pus la cale? Întrebă Tommy. 

— Oh, nu mare lucru — dăm cu toţii un fel de spectacol. Nu 
ştiu de ce le-am căzut cu tronc tocmai eu, murmură tânărul 
aviator, roşu la faţă. 

Arăta jenat de parcă fusese acuzat de cel mai mare păcat. 

Se ridică şi, odată cu el, se ridică şi fata blondă. 

Derek spuse: 

— Nu trebuie să pierd un dans — e ultima mea seară de 
permisiune. 

— Vino, Charles, zise Deborah. 

Cei doi se îndepărtară plutind cu partenerii lor. 

Tuppence se rugă în gând: „Dă, Doamne, să fie în siguranţă — 
să nu li se întâmple nimic...” 

Ridică privirea şi întâlni ochii lui Tommy. El spuse: 

— În legătură cu copila aia... Vrei? 

— Betty? Oh, Tommy, mă bucur că şi tu te-ai gândit la asta! 
Credeam că numai eu m-am gândit, pentru că sunt mamă. 
Chiar vorbeşti serios? 

— Să o înfiem? De ce nu? A avut parte de un tratament dur, 
şi va fi amuzant pentru noi să avem un puiuţ de crescut. 

— Oh, Tommy! 

Întinse mâna şi i-o strânse pe a lui. Se uitară unul la altul. 

— Noi întotdeauna am vrut acelaşi lucru, spuse fericită 
Tuppence. 

Deborah, trecând pe lângă Derek pe ringul de dans, îi 
murmură: 

— Uită-te la cei doi — chiar se ţin de mână! Sunt nişte 
scumpi, nu-i aşa? Trebuie să facem toţi ce putem ca să îi 
distrăm, căci prea s-au plictisit în războiul ăsta... 


SFÂRŞIT 


1 Song — Cântec (lb. Engleză) 

2 Smugglers' Rest = Adăpostul contrabandiştilor (1b. 
Engleză) 

3 Asafoerida = Răşină de Ferulla folosită în trecut ca 
antispasmodic. 

4 Penny simplu = Penny plain (lb. Engleză) 

5 Doi penny = Tuppence (lb. Engleză) 

6 Penny Plain = penny simplu. 

7 ANASON s.m. 1. Plantă erbacee aromatică cu flori mici şi 
albe, cultivată pentru uleiul eteric şi substanţele grase care se 
extrag din fructe cu diverse întrebuinţări în industria 
alimentară şi cea farmaceutică (Pimpinella anisum). $ 2. 
Băutură alcoolică preparată din fructele acestei plante. 


